РЕПУБЛИКА СРБИЈА

НАРОДНА СКУПШТИНА

ТРЕЋА СЕДНИЦА

ДРУГОГ РЕДОВНОГ ЗАСЕДАЊА

14. октобар 2014. године

(Други дан рада)

(Седница је почела у 10.05 часова. Председава Игор Бечић, потпредседник Народне скупштине.)

\*

\* \*

ПРЕДСЕДАВАЈУЋИ:Поштоване даме и господо народни посланици, настављамо рад Треће седнице Другог редовног заседања Народне скупштине Републике Србије у 2014. години.

На основу службене евиденције о присутности народних посланика констатујем да седници присуствује 101 народни посланик.

Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

Констатујем да је применом електронског система за гласање утврђено да су у сали присутна 93 народна посланика, односно да су присутна најмање 84 народна посланика и да постоје услови за рад Народне скупштине.

Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника Народне скупштине? (Да.)

Реч има проф. др Јанко Веселиновић. Изволите.

ЈАНКО ВЕСЕЛИНОВИЋ: Хвала, председавајући. Надам се да овај микрофон данас није политички сензитиван као јуче, мада почетак не обећава.

Хтео бих да поставим два питања Влади Републике Србије и да подсетим да нисам добио одговор на питање које сам поставио пре седам дана. Питање је гласило: колико кошта одржавање војне параде? Молио сам да то обавештење добијем до почетка одржавања војне параде како би грађани Србије знали колико ће их та манифестација коштати.

Још једном да подсетим, за ове који галаме, да подржавамо долазак Владимира Путина. И овом приликом и сваком другом приликом он је добродошао гост, јер припада земљи савезници из Другог светског рата. Наравно, као и сваки грађанин Републике Србије, питам за ствар која може да интересује људе у Србији, а то је колико кошта војна парада? И, ако је могуће да добијемо то до почетка војне параде?

Два су питања која ћу данас поставити Влади Републике Србије. Једно је из области економије, једно из области здравства.

Прво, из области економије, тиче се закона који је ова владајућа коалиција донела пре годину и по дана. Ради се о Закону о роковима измирења новчаних обавеза у комерцијалним трансакцијама, где је држава сама, али и као оснивач јавних предузећа и привредних друштава у којима је власник, имала обавезу да врши плаћања у одређеним роковима, законом предвиђеним. То се, нажалост, не дешава, држава је и даље генератор великог губитка привредних друштава која послују са државом, или у ланцу са државом. Због тога је велики број предузећа и данас у стечају. Баш из разлога због кога је Влада донела тај закон, он се, нажалост, не примењује.

Питам Владу, пре свега министра финансија, али и министра привреде, који је број јавних предузећа која не измирују обавезе на време, према датом закону? И, колика су укупна задужења, односно дугови државе и јавних предузећа чији је власник према привредним друштвима са којима послују?

Друго питање јесте везано за здравство. Ових дана смо имали најаву пооштравања санкција и измена закона о заштити од дуванског дима, који је донет пре две и по или три године. Међутим, питао бих Владу, пре свега министра здравља – какви су ефекти донетог закона о заштити од дуванског дима? Колико је укупно до сада процесуирано, односно поднето прекршајних пријава против одговорних лица? Знамо да у Србији годишње умре око 20.000 људи од последица дуванског дима, коришћења цигарета, активног или пасивног. Нисам за то доносимо нове законе, које нећемо примењивати, уколико се постојећи не примени до краја.

Молим одговор од Владе Републике Србије – да ли се тај закон дословно примењује у Влади Републике Србије? Као и од генералног секретара Народне скупштине Републике Србије – да ли се тај закон примењује у дому у којем је изгласан? Молим да добијем одговор како бисмо могли да се адекватно припремимо за евентуалне измене и допуне овог закона.

На крају, још једно питање. Молим, ако је могуће, да добијемо хитно информацију, као Народна скупштина Републике Србије, о пребијању студената на Филозофском факултету. Хвала.

ПРЕДСЕДАВАЈУЋИ: Време. Захваљујем. Реч има народни посланик Жика Гојковић. Изволите.

ЖИКА ГОЈКОВИЋ: Хвала, господине председавајући. Даме и господо посланици, имам прилику да поставим два питања. Прво питање постављам Министарству енергетике и директору „Србијагаса“. Наиме, пре неколико дана је, некако кроз тишину, сакривено, прошла информација да постоји велика вероватноћа, тачније да је већ уговорено, да се траса гасовода „Јужни ток“, која је требало да прође кроз сомборски атар, тачније кроз општине Сомбор, Кулу и Врбас, преко ноћи волшебно променила и да ће ићи преко Суботице.

Нико не жели јавно и јасно да каже да ли је то истина. Користим прилику да поставим ово питање и надам се да ћемо добити јасне одговоре. Питање је да ли је то истина? Ко је и када то договорио, који су разлози за овако договорене ствари? Због чега се оне прикривају од грађана?

Морам да упозорим да смо у прошлости имали велики број сличних ситуација, када је Сомбор буквално преко ноћи остајао у запећку, нпр. када је у питању изградња ауто-пута, полуаутопута, који је и по просторном плану 2010–2020. године требало да се ради, а да буквално ниједан камен није промењен, нити је учињено било шта по том питању. Не мислим само на ову владу, него на све владе које су од 2010. године имале прилику да се баве овим проблемима.

Сомбор је град преко којег је најближи пут ка ЕУ, Сомбор је град који има јако велике потенцијале, али, нажалост, искључиво игром политичара, од почетка вишестраначја до данас остао је слепо црево, а приоритети су увек били у неким другим градовима. Нажалост, врло често је приоритет била Суботица. Наравно, не желим наше грађане да делим, не желим да делим ни наше градове у Србији. Доста смо се у прошлости делили, време је да се сабирамо, али не на начин да увек једни добијају, а да други трпе због тога.

Моје друго питање је упућено Министарству здравља, министру Лончару. У Београду је недавно урађено истраживање „Живот без сећања“, које је показало да чак 60% дементних особа у Србији не користи ниједно законско право на негу. Њихове породице се због тога суочавају са проблемима који не могу да се реше, нажалост, без помоћи заједнице. Оболели не може самостално да једе, да се обуче, да се окупа. Онај који пружа негу врло често је у прилици да се и сам разболи.

Притом, ове особе нису довољно покривене кроз социјални систем. Ако поредимо са инвалидима, видећемо да ту постоји огромна диспропорција. Сви они који негују људе који су инвалиди и људе који су оболели од разних болести, као што је нпр. Алцхајмерова болест, значи тешких болести, фактички поклањају можда чак и много више пажње и финансијских могућности када је у питању брига о инвалидима.

Нажалост, моја породица је имала искуства и са једном и са другом врстом болести и ово говорим из личног искуства. Сматрам да је ово изузетно важно питање и да би свака помоћ и промене у овом смислу које би иницирало Министарство омогућиле лакшу негу и бригу о људима који су оболели од Алцхајмерове болести.

Моје конкретно питање је: постоји ли могућност да се овакво стање промени и да се промени свест људи који брину о тим особама да би знали које су њихове могућности? И, постоји ли могућност да се пронађу већа права, на првом месту финансијска, за особе које се старају о оболелима од Алцхајмера? Хвала.

ПРЕДСЕДАВАЈУЋИ: Захваљујем. Реч има народни посланик Милан Кораћ, изволите.

МИЛАН КОРАЋ: Поставио бих питање министарству за образовање, јер ме замолила једна госпођа, Љиљана Станковић из Новог Бечеја. Завршила је Филозофски факултет у Новом Саду и не може на основу ове дипломе да се запосли, јер се назив који је у дипломи и у мастер уверењу не налази у правилнику о звањима.

Прво, у дипломи каже да је дипломирани филолог србиста – српска књижевност и језик, а у уверењу стоји да је професор књижевности, србиста. Тамо је префикс употребљен на почетку, а овде на крају. Не би ме чудило да јој ову диплому не признају у Хрватској, јер ништа што инклинира ка српству вероватно не уважавају, али да у Републици Србији неко заврши Филозофски факултет, и то српски језик и књижевност, и да не може већ две године да се запосли...

Из тих разлога она се 2013. године обратила Министарству просвете тражећи објашњење због чега не може да се запосли у гимназији, зашто јој то оспоравају. Министарство је извештава: „Министарство просвете, науке и технолошког развоја је вашу иницијативу проследило Заводу за унапређење образовања и васпитања ради давања стручног мишљења. Завод за унапређење образовања и васпитања доставио је Министарству мишљење, број 896/13, којим на основу увида у достављену документацију предлаже допуну Правилника академским називом мастер професор књижевности и језика, србиста, за извођење наставе из предмета српски језик и књижевност у гимназији. Министарство је сагласно са мишљењем Завода, а исто ће бити узето у обзир приликом следеће допуне наведеног правилника.“

Сада постављам питање, колико година је потребно да би Министарство иновирало Правилник? Чули смо овде да је и други посланик поставио то питање, да је уведено ново звање на одређеном факултету.

Нормално, прво сам се обратио ректору Универзитета у Новом Саду. Када сам му показао диплому и уверење, он се чуди, каже – шта је ту сада спорно, шта је ту питање? Рекох, једноставно, дете не може да ради зато што овај назив није адекватан називу у Правилнику. Каже, има више таквих случајева, није само тај случај.

Онда сам на Одбору за образовање, где су били присутни министар и два државна секретара, поставио питање када ће бити иновиран тај правилник, јер је прошла година и четири месеца од када је Министарство известило да ће то да буде у Правилнику, односно тај назив уведен. Већ три месеца гањам државне секретаре у Министарству да коначно реше ово питање, јер дете које је завршило факултет који је акредитован и који нормално ради не може да се запосли због тога што овај назив не одговара називу у Правилнику.

Постављам питање, да ли факултет може својевољно да ставља називе, различито сваке године, или мора да се придржава назива који постоји у Правилнику? Изгледа да овде неко не ради како треба. Прво, колико је потребно Министарству, ако је прошло годину и четири месеца од када је министар известио да испуњава све услове и да ће правилник бити иновиран, да то уради? Значи, треба још да чека годину, две или три? Шта треба, да тужи државу за накнаду штете зато што не може са својом дипломом да предаје у средњој школи?

Хтео бих одговор од Министарства када ће ово бити спроведено у пракси, односно када ће Правилник да се иновира, да би дете могло нормално да ради?

(Председавајући: Захваљујем, господине Кораћ.)

Истовремено, мислим да би требало с овим упознати и Владу, да пролази годину и по дана, да ће Правилник бити иновиран, а да Министарство то не ради или због тога што је сада промењен министар у Министарству…

(Председавајући: Господине Кораћ, молим вас, време је истекло. Говорите пола минута више.)

Раније је био Жарко Обрадовић, а сада је нови. Мислим да администрација мора да ради и да поштује, без обзира на то да ли је дошло до промене или не. Хвала.

ПРЕДСЕДАВАЈУЋИ: Захваљујем. Реч има народни посланик Миодраг Линта.

МИОДРАГ ЛИНТА: Хвала, господине председавајући. Господине председавајући, даме и господо народни посланици, желим да поставим три питања министру спољних послова господину Дачићу.

Повод за моје обраћање јесте недавна одлука градоначелника града Задра, Божидара Калмете, да се уклоне остаци минираних српских кућа без сагласности њихових власника. Подсећам да су градске власти Задра још 2010. године покушале исто, али је тадашња Канцеларија за људска права у Загребу стала на становиште да се отклањање рушевина може спроводити искључиво уз сагласност њихових власника и да би њихово уклањање без сагласности власника значило кршење начела неповредивости власништва.

Желим да подсетим јавност у Србији да је за време рата у низу хрватских градова, дакле, ван подручја ратних деловања, у класичним терористичким акцијама срушено, односно уништено преко 10.000 српских кућа и привредних објеката.

Даћу само два примера. На подручју града Бјеловара срушено је око 600 кућа. Када је тадашњи заменик начелника Полицијске управе Бјеловар, Хрват Иван Срнец, хтео да се утврде кривци, убрзо је његова кућа била минирана. Такође, још тежи пример јесте случај града Задра, где је био жестоки обрачун са Србима. Врхунац тог обрачуна био је 2. мај 1991. године, тзв. „Кристална ноћ“, када је руља наоружана металним штанглама и палицама разбијала, уништавала стотине српских кућа и објеката.

Ове чињенице показују да нису били у питању изоловани инциденти, него организована акција, која је била координирана из једног центра, са циљем да се Србима пошаље јасна порука да им чак ни у хрватским градовима где нема рата нема живота и да им је најбоље да се иселе из Хрватске.

Такође, желим да кажем да је град Задар упоран у свом инсистирању да се уклоне те рушевине. Градске власти врше притисак на Србе који су власници тих рушевина да потпишу решења о њиховом уклањању. Ако то не потпишу, онда ће их градске власти уклонити, али уз трошак самих власника. Мислимо да је то недопустиво, и ја у том смислу желим да поставим три питања господину Дачићу.

Прво питање – када ће Министарство спољних послова да покрене према хрватској страни иницијативу да се донесе забрана о уклањању минираних српских кућа и привредних објеката док се не постигне сагласност са власницима о начину надокнаде или обнове тих објеката у некадашњим габаритима или на други начин?

Друго питање – када ће Министарство спољних послова покренути иницијативу према хрватској страни да се коначно процесуирају налогодавци и извршиоци, везано за рушење преко 10.000 српских кућа и привредних објеката у хрватским градовима где није било ратних дејстава?

Коначно, треће питање – када ће Министарство спољних послова покренути иницијативу према хрватској страни да се пронађе коначно решење везано за надокнаду штете за те уништене објекте, односно куће?

Предлажем следеће. Споразумом о нормализацији односа из 1996. године предвиђено је и формирање Комисије за накнаду штете. Та комисија је основана, заиста, 1997. године и до почетка бомбардовања СРЈ, 1999. године, одржала је тринаест састанака. После 2000. године њен рад је потпуно замро и она не функционише већ пуних петнаест година. Циљ те комисије јесте да се коначно направи један нацрт споразума о накнади штете и да се тим споразумом дефинишу начини како ће се власници порушених 10.000 српских кућа и привредних објеката у хрватским градовима коначно обештетити.

Сматрамо да је то једно веома важно питање и да без решавања тог питања не можемо говорити о потпуној примени Споразума о нормализацији односа између Србије и Хрватске и искреном помирењу два народа и најбољим односима између две државе. Хвала вам.

ПРЕДСЕДАВАЈУЋИ: Захваљујем, господине Линта. Реч има шеф Посланичке групе ДС народни посланик Борислав Стефановић.

БОРИСЛАВ СТЕФАНОВИЋ: Хвала, господине председавајући. Иако се Влада труди све време да не доставља одговоре на наша постављена питања, ми ћемо наставити то да чинимо, па тако и данас.

Дакле, моје питање је упућено министру одбране, господину Гашићу, а везано је за Холдинг корпорацију „Крушик“, о којој је на једној од претходних седница изнето низ неистина од стране представника већине. Моје питање је – шта ће господин Гашић и Влада Србије учинити по овим фрапантним подацима?

На седници Надзорног одбора „Крушика“, одржаној 26. септембра 2014. године, представљени су резултати пословања за период од 1. јануара до 31. 8. 2014. године у „Крушику“ у Ваљеву. Укупно остварена реализација за првих осам месеци ове године износи 632.000.731 динар. Укупно остварена реализација за првих осам месеци 2013. године износи 675.000.000. Дакле, реализација у „Крушику“ само за првих осам месеци мања је за 6% него у истом периоду претходне године. Последњи годишњи план остварен је са само 31%. Извоз је за чак 16% мањи него у истом периоду 2013. године.

Укупни приходи за првих осам месеци су 649.900.000, а укупан приход за првих осам месеци 2013. године је 696.000.000. Дакле, приходи су за чак 7% мањи него у 2013. години, а не 2,53 пута већи, као што је саопштено више пута од стране уважених представника већине. Дакле, финансијски резултат – остварен је губитак који износи 316.225.000 у овој години. У осам месеци 2013. године, од када сте ви на власти, остварен је губитак који износи 492.000.000. Ови подаци апсолутно демантују господина Гашића, господина Бабића и господина Ђукановића, који су то овде износили без провере. Дакле, првих осам месеци, укључујући и уговоре потписане и реализоване у 2013. години, показују да је стање далеко лошије него што представљају овде изнети подаци.

Уз то, не треба никако заборавити да су запослени у „Крушику“ за посматрани период 2014. године примали минималац, док су за исти период у 2013. години примали нормалне зараде. „Крушик“ исплаћује запосленима, драге колеге, минималне зараде, преживљава и опстаје од позајмица добијених од СДПР-а и „Ковачког центра Ваљево“.

Ту је спомињан и неки „ауди“ који данашњи директор користи сваки дан на релацији Београд–Ваљево–Београд, и за само осам месеци потпуно га је растурио и уништио.

Дакле, моје питање господину Гашићу је шта ће да уради по том питању?

Друго питање се односи на предузеће „Ласта“ у Београду. Пошто нам се обратило више представника неколико синдиката из „Ласте“, ми тражимо да се провери да ли су тачни ови подаци које они достављају. У том смислу, постављамо питање министру привреде и тражимо да чујемо њихов став о свему овоме: да ли је тачно да менаџмент „Ласте“ има преко 300 возила на сталном располагању, без икакве контроле? Да ли је тачно да радници „Ласте“ два месеца нису примили плату, а управљачи у истом предузећу имају плате од 150.000 до 350.000 динара у истом периоду? Да ли је тачно да овде присутни господин Бабић, који је поднео оставку, и даље прима плату у „Ласти“, као што они тврде (ја не верујем)?

Треће питање је за министра финансија, а уједно и за уваженог господина Арсића, надам се овде присутног – када ће и на који начин господин Ћировић из Комисије за хартије од вредности бити смењен, с обзиром на то да је од нашег последњег састанка наставио са својом праксом невероватних, неконтролисаних службених путовања, шиканирања и мобинга запослених и ситуацију у Комисији, јако важном органу, довео на руб пропасти, и комплетно тржиште хартија од вредности, само због тога што један човек себи све потписује и сам себи одређује, без икакве контроле и без икаквих последица по свој нерад и шиканирање запослених?

Четврто питање је за министра правде – на који начин и када ће изаћи у сусрет адвокатима Србије који су у штрајку због заиста потпуно погрешног, препуног грешака и неуставног Закона о јавним бележницима, који је паралисао српско правосуђе до ситуације у којој је то неиздрживо и где људи који су осуђени за тешка кривична дела не могу уопште да добију правду зато што министар правде одбија да испуни легитимне, легалне и оправдане законе српских адвоката? Хвала.

ПРЕДСЕДАВАЈУЋИ: Захваљујем, господине Стефановићу.

Да ли неко од председника, односно овлашћених представника посланичких група жели да затражи објашњење? (Не.)

Обавештавам вас да су спречени да присуствују седници следећи народни посланици: Мирослав Маркићевић, Момо Чолаковић, Синиша Максимовић, Борисав Ковачевић, Стефана Миладиновић, Марјана Мараш, Дубравка Филиповски, др Драгана Баришић, Бранко Ђуровић, Милорад Мијатовић, Мехо Омеровић и проф. др Владимир Маринковић.

Прелазимо на заједнички јединствени претрес 2–5. тачке дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ХРВАТСКЕ О САРАДЊИ У ЗАШТИТИ ОД ПРИРОДНИХ И ДРУГИХ КАТАСТРОФА, ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ МАКЕДОНИЈЕ О УЗАЈАМНОМ ПРИЗНАВАЊУ ВОЗАЧКИХ ДОЗВОЛА, ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РУМУНИЈЕ О ОТВАРАЊУ МЕЂУНАРОДНОГ ГРАНИЧНОГ ПРЕЛАЗА ВРАЧЕВ ГАЈ (РЕПУБЛИКА СРБИЈА) И СОКОЛ (РУМУНИЈА) НА СРПСКО-РУМУНСКОЈ ДРЖАВНОЈ ГРАНИЦИ И ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РУМУНИЈЕ О ОТВАРАЊУ МЕЂУНАРОДНОГ ГРАНИЧНОГ ПРЕЛАЗА ГОЛУБАЦ (РЕПУБЛИКА СРБИЈА) И НОВА МОЛДОВА (РУМУНИЈА) НА СРПСКО-РУМУНСКОЈ ДРЖАВНОЈ ГРАНИЦИ

Сагласно члану 90. став 1. Пословника Народне скупштине, обавештавам вас да сам поводом заједничког јединственог претреса о предлозима закона из тачака 2, 3, 4. и 5. дневног реда поред представника предлагача др Небојше Стефановића, министра унутрашњих послова и мр Велимира Илића, министра без портфеља, позвао да седници присуствује и Милорад Тодоровић, секретар Министарства унутрашњих послова.

Сагласно одлуци Народне скупштине да се обави заједнички јединствени претрес о предлозима закона из тачака 2, 3, 4. и 5. дневног реда, пре отварања заједничког јединственог претреса подсећам вас да, сходно члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика чланова те посланичке групе.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 170. став 1, а сходно члану 157. став 2. Пословника Народне скупштине, отварам заједнички јединствени претрес о: Предлогу закона о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа, Предлогу закона о потврђивању Споразума између Владе Републике Србије и Владе Републике Македоније о узајамном признавању возачких дозвола, Предлогу закона о потврђивању Споразума између Владе Републике Србије и Владе Румуније о отварању међународног граничног прелаза Врачев Гај и Сокол на српско-румунској државној граници и Предлогу закона о потврђивању Споразума између Владе Републике Србије и Владе Румуније о отварању међународног граничног прелаза Голубац и Нова Молдова на српско-румунској државној граници.

Да ли реч жели мр Велимир Илић, министар без портфеља? (Да.)

ВЕЛИМИР ИЛИЋ: Господине председавајући, поштовани народни посланици, на данашњем заседању предложена су четири закона о ратификацији: први, закон о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа; други је закон о потврђивању Споразума између Владе Републике Србије и Владе Републике Македоније о узајамном признавању возачких дозвола; трећи, закон о потврђивању Споразума између Владе Републике Србије и Владе Румуније о отварању међународног граничног прелаза Врачев Гај (Република Србија) и Сокол (Румунија) на српско-румунској државној граници; и, четврти је закон о потврђивању Споразума између Владе Републике Србије и Владе Румуније о отварању међународног граничног прелаза Голубац (Република Србија) и Нова Молдова (Румунија) на српско-румунској државној граници.

Поштовани народни посланици, ви знате да овај споразум који је потписан и који се данас ратификује, о сарадњи са Републиком Хрватском у случају елементарних непогода... Једноставно, имаћемо прилике да сличне споразуме усвајамо и са осталим земљама из окружења. Европа жели да ти регионални центри што се тиче елементарних непогода буду што већи, више груписани и да се више земаља из окружења укључује ако дође до елементарних непогода, а првенствено у одбрани од пожара, градоносних облака, поплава итд.

Према томе, молим вас да ово прихватите. Ми са Хрватима изузетно добро сарађујемо и природно смо везани, јер имамо једну велику реку која протиче и кроз Хрватску, и кроз Републику Српску, наравно, и купи све воде са тог подручја, а пролази и кроз Србију, а то је река Сава. Ви знате да се седиште Савске комисије налази у Загребу, да је то изузетно битно и да морамо имати једну добру сарадњу.

Ових месеци водимо интензивну кампању и разговоре са одређеним земљама да и противградна заштита делује, претежно авио-заштита, на подручју више држава, јер градоносни облаци који долазе угрожавају више земаља. Наравно, имали смо и изузетне елементарне непогоде ове године, јер су штете преко 1.700.000.000, али воде су долазиле са стране, из земаља у окружењу. Зато смо заинтересовани за јединствене системе одбране од елементарних непогода.

Сматрам да је ово један добар начин и пут да се заједнички бранимо и од пожара, да имамо јаке регионалне центре из којих можемо деловати и бранити се. Исто тако, што се тиче земљотреса и разноразних проблема који ће настати, ми смо природно везани. Пожар не зна за границу. Поплаве не знају за границу. Зато морамо заједнички деловати.

Ми смо бранили делове наше територије, али су нам из Хрватске дошле воде, с леђа, и поплавиле наше просторе.

Што се тиче потврђивања Споразума са Македонијом о узајамном признавању возачких дозвола, то би јако пуно олакшало нашим возачима који су у транзиту, који возе, да веома лако прелазе границе, да не морају вадити међународне дозволе, већ да користећи транзит буду веома брзи и оперативни и да могу дејствовати и на територији Македоније и на територији Србије. То је од општег интереса и то су тражили многи превозници и возачи из Србије, а исто тако из Македоније.

Ова два гранична прелаза која се отварају према Румунији, то је захтев грађана из пограничних зона, и наших грађана и румунских грађана. Они желе да се на одређеним просторима споје и да лакше прелазе из државе у државу. Сада ми као кандидат за улазак у ЕУ и Румунија, која је већ пуноправни члан ЕУ, имамо заједнички интерес да што брже комуницирамо, да убрзамо саобраћај, размену роба и, наравно, да грађани буду у ситуацији да веома брзо и лако прелазе граничне прелазе и да једноставно остваре комуникацију са другим градом, са другом обалом реке у пограничној зони.

Сматрам да ћете прихватити ратификацију сва четири споразума и да ту неће бити никаквих проблема, јер је све то у интересу наше државе, а, наравно, и наших суседа у окружењу. Хвала вам и надам се да ћемо заједнички убрзати овај процес, да једноставно ратификујемо.

ПРЕДСЕДАВАЈУЋИ: Захваљујем, господине министре. За реч се јавио народни посланик мр Ђорђе Косанић, овлашћени представник посланичке групе. Изволите.

ЂОРЂЕ КОСАНИЋ: Поштовани министре, даме и господо народни посланици, пред нама је данас заједнички јединствени претрес четири предлога закона: најпре, два предлога закона о потврђивању споразума о отварању два гранична прелаза између Србије и Румуније, затим, Предлога закона о потврђивању Споразума између Србије и Хрватске о сарадњи у заштити од природних и других катастрофа и Предлога закона о потврђивању Споразума између Србије и Македоније о узајамном признавању возачких дозвола.

На самом почетку рећи ћу да ће Посланичка група ЈС у дану за гласање свакако подржати поменуте предлоге закона.

Најпре, говорићу о потписивању два споразума између Владе Републике Србије и Владе Румуније о отварању два међународна гранична прелаза, Голубац у Републици Србији и Нова Молдова у Румунији и Врачев Гај (Република Србија) и Сокол (у Румунији), на српско-румунској државној граници. Треба рећи да су ови споразуми закључени јер је постојала обострана воља обе државе да се отварањем нових граничних прелаза олакша прелаз државне границе за држављане како Србије тако и Румуније, а и због чињенице да у Србији постоји значајан проценат румунског и влашког становништва које живи у пограничној зони, као и постојања историјске повезаности две државе.

Реализацијом ових споразума, који су закључени децембра 2013. године, омогућава се најпре реализација пројекта „Прелаз за превоз трајектом између Голупца и Нове Молдове на Дунаву“, који се одвија у оквиру ИПА прекограничног програма Румунија–Србија, у вредности од 2.352.674 евра. Шта овај пројекат практично обухвата? Обухвата уређење граничног прелаза Голубац у Винцима на српској страни, уређење приступног пута од Великог Градишта до Винаца и набавку трајекта.

Пројекат изградње моста на реци Нери, који се одвија у оквиру ИПА прекограничног програма Румунија–Србија, у вредности од 1.633.277 евра, практично обухвата изградњу моста на локацији Вранчев Гај – Сокол, и уређење граничног прелаза са читавом инфраструктуром.

Шта, у ствари, представљају ови пројекти? Свакако да су ови пројекти од великог значаја како за Србију, тако и за Румунију, јер се отварањем ових граничних прелаза доприноси економском развоју региона, односно могућности за бољи проток путника и робе.

Када причамо о роби, треба рећи да Румунија, као највећа суседна земља, представља значајног економског партнера за Србију. Улагање румунских фирми до 2010. године или, прецизније, од 2005. до 2010. године, износило је само 31,3 милиона долара, али се спољнотрговинска размена из године у годину повећава.

Економске области у којима две земље традиционално сарађују јесу енергетика, металска, машинска и хемијска индустрија. Међутим, робна размена, треба рећи, захтева повећање српског извоза, и то пре свега пољопривредних машина и прикључака, машина и делова за аутомобиле, грађевинског материјала, хране, фармацеутских производа, производа црне и обојене металургије, лекова и медицинске опреме. Треба рећи да у прошлом времену симбол добре сарадње Србије и Румуније представља хидроенергетски систем Ђердап, велики грађевински подухват који је 1970. године пуштен у рад.

И, укратко о два преостала споразума из овог заједничког јединственог претреса. Најпре, Предлог закона о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа.

Шта представља практично овај споразум? Овим споразумом, који су потписали министри унутрашњих послова Србије и Хрватске, Небојша Стефановић и Ранко Остојић, а који, треба јасно рећи, свакако пружа нови институционални оквир да полиције две државе успоставе још бољу сарадњу у разноразним областима, омогућава се сарадња две земље у заштити од природних и других катастрофа, као што су: заштита од поплава, земљотреса, пожара, загађења животне средине, пловидбених несрећа на рекама, радиолошких опасности, као и индустријских и других катастрофа.

Практично, према овом споразуму, када једна од уговорних страна тражи помоћ и није у могућности да се супротстави последицама катастрофе, друга страна ће, у складу са расположивим могућностима, пружити помоћ. Свакако да ће у дану за гласање Јединствена Србија подржати овај споразум или предлог закона.

На самом крају, говорећи о Предлогу закона о потврђивању Споразума између Владе Републике Србије и Владе Македоније о узајамном признавању возачких дозвола, треба рећи да се овим споразумом грађанима Србије са регулисаним боравком у Македонији омогућава замена националних возачких дозвола за важеће македонске возачке дозволе. Исто једна важна ствар: према овом споразуму, држављани Србије моћи ће да транзитирају преко Македоније користећи националну возачку дозволу, без обавезе вађења међународне возачке дозволе.

На самом крају желим рећи да сваки споразум пружа широк спектар могућности сарадње и у другим областима.

С тим у складу, желим рећи најпре, што се тиче сарадње са Македонијом, да је Србија један од најважнијих спољнотрговинских партнера Републике Македоније. Робна размена у 2013. години износила је 843,26 милиона евра. Наш извоз је био 581,67 милиона евра, а увоз 261,59 милиона евра. Уколико би се искористили сви потенцијали, обим робне размене могао би, према проценама, да порасте на чак милијарду евра. То намерно причам за сваку земљу, да морамо да појачамо свој извоз.

Што се тиче Србије и Хрватске, укупна робна размена у 2013. години износила је 859,8 милиона долара. Укупна размена Србије и Хрватске у марту 2014. године износила је 204,5 милиона долара и бележи раст од 10,9% у односу на исти период 2013. године. Овде треба рећи да је суфицит у робној размени на страни Србије и износио је 6,3 милиона долара.

На самом крају, Посланичка група Јединствене Србије подржаће све предлоге закона из овог заједничког јединственог претреса. Хвала вам пуно.

ПРЕДСЕДАВАЈУЋИ: Захваљујем. Реч има народни посланик проф. др Јанко Веселиновић. Изволите.

ЈАНКО ВЕСЕЛИНОВИЋ: Хвала. Уважени председавајући, поштовани министре Илићу, даме и господо народни посланици, ми данас овде имамо четири међудржавна споразума. Посланичка група коју представљам ће подржати ове споразуме и у дану за гласање ћемо гласати за њих, сматрамо да су они корисни за Републику Србију, сваки на свој начин.

Поштовани господине Илићу, ви сте данас овде пре свега због Споразума са Републиком Хрватском који се тиче сарадње у отклањању последица катастрофа. Наравно, ви сте ту и да браните остала три споразума. Ја бих, искрено, више волео да сте били овде када су се дешавале велике поплаве у Србији. Наиме, ви сте министар задужен за ванредне ситуације. Није вас било. Не сумњам да је вас било на терену, али некако су вас склањали од камера. Претпостављам да то није до вас, него до оних који одлучују ко ће се видети у другом, трећем „Дневнику“. Али, за грађане Србије је, наравно, битно да знају да ли министар надлежан за одређену област компетентно ради свој посао. Могу да кажем да ја знам да сте ви тај посао, када су биле поплаве у селу Јаша Томић, добро радили, у сарадњи са покрајинском администрацијом, да је тај посао добро урађен, уз пропусте, којих увек има. Село Јаша Томић је доведено у ред врло брзо, изграђене су куће, инфраструктура итд., сећам се тих дана.

Има још нешто у чему се ви и ја слажемо, у чему бих вас могао на неки начин подржати, а то је чињеница да сматрам, а чини ми се и ви, да је господин Благојевић, који води обнову од поплава, некомпетентан и да ово што ради ради веома лоше, цела Влада, и да обнова иде веома споро. Говорим о последицама свега што се десило и отклањању последица поплава које су погодиле Србију овог пролећа.

Овај споразум са Хрватском је битан у том смислу што, по самом свом називу, ствара основу да Србија и Хрватска заједно раде на отклањању последица ванредних ситуација. Он се и зове Споразум између Владе Републике Србије и Владе Републике Хрватске о сарадњи у заштити од природних и других катастрофа.

Има ту једно питање, волео бих да чујем одговор од вас. Влада Србије је реаговала након поплава, дакле, деловала је када су се поплаве већ десиле. Пре тога, за две године рада ове владе није учињено готово ништа, није урађен готово ни метар заштитних ограда, односно заштитних појасева од река, које, по својој природи, могу да плаве подручја око себе. Влада Србије и Влада Хрватске деловале су накнадно, након што су се поплаве десиле. У том смислу, ово је одговорно с једне стране, а неодговорно с друге стране – дакле, делује се када нас је већ природна катастрофа задесила и када се десило нешто што годинама треба да се отклања.

Овоме споразуму, по мени, фали и тај део који се тиче превенције, у смислу изградње заштитних бедема поред река које би могле да угрозе и подручје Републике Србије и подручје Републике Хрватске. Дакле, овде се говори о превенцији, а не у том смислу да ће обе државе заједно радити на стварању таквих услова да се овакве... Говорим о поплавама, остале елементарне непогоде су друга ствар; овде су такође регулисане и у том смислу се могу предупредити. Знамо да се и пожари шире из једне у другу земљу. Имали смо случајева да пожари који настану у пограничном подручју Хрватске пређу у Републику Србију, јер пожари не познају границе, као што знамо. У озбиљним земљама се праве неки коридори, не само да пожари не би прелазили границе, него и да не могу да захвате већа подручја. Тога у овом споразуму нема.

Оно што ми посебно пада на памет када видим Споразум са Републиком Хрватском, то је чињенице да ова влада, ова владајућа коалиција две и по године нема никаквих билатералних споразума, нити ради на решавању отворених питања између Републике Хрватске и Републике Србије. Највише је отворених питања, готово да нема ниједног питања који између две земље може бити отворено, а да није отворено између ове две земље: и питање несталих, и питање граница, и питање повратка избеглица итд. Колега је малопре поставио посланичко питање о проблемима које имају српски грађани којима имовина није обновљена у Хрватској.

Дакле, моја иницијатива према Влади је да се не бави овим питањима само онда када настану проблеми. Неки проблеми су давно настали, али гурнути су под тепих и не решавају се. Не решавају се зато што владе немају осећај да одређени број, хиљаде грађана имају бројна нерешена питања. Та нерешена питања могу бити проблем између ове две државе, и неких других држава, када дође до одређених економских проблема, политичких тензија. Онда се та питања ваде испод тепиха и долази до тензија и обично преко леђа добију грађани мањина, у овом случају Срби у Хрватској. Подржаћемо овај споразум и са овом мањкавости.

Подржаћемо и споразум којим се отварају два нова гранична прелаза према Републици Румунији: између Врачевог Гаја у Републици Србији и Сокола у Румунији и између Голупца у Републици Србији и Нове Молдове у Румунији.

Отварање граничних прелаза је веома битно. У образложењу је то и речено. То значи могућност бржег економског развоја пограничних подручја, протока робе, новца, могућност да ти крајеви оживе. Нажалост, за последњих двадесетак година веома мало граничних прелаза је отворено.

Постоје прелази који раде једном годишње, када су неке светковине, на подручју Сомбора, суботичке општине, на подручју према Румунији. После тога, они се затварају. То су такозвани привремени гранични прелази. Људи морају да путују 100–150 километара да би прешли границу са Румунијом, рецимо, и Мађарском, а преко пута су места, градови са којима би могли да сарађују. Зашто? Па зато што су та места негде тамо далеко уз границу и о њима нико не води бригу.

У том смислу јесте добро што се ови споразуми потписују, али иницијатива јесте била преко ИПА пројеката. Практично је све финансирано преко ИПА пројекта, и када је у питању ангажовање брода који ће возити, трајекта између једне и друге границе, и ово где ће бити саграђен мост да би биле спојене две обале. То јесте добро, али, кажем, остаће са великим питањем грађани, рецимо, сомборске општине, суботичке општине, уз границу према Бугарској, зашто такви прелази нису отворени и на том подручју.

Оно што свакако пада у очи на помен граничних прелаза јесте чињеница да су наши гранични прелази, благо речено, катастрофални. Прошао сам скоро граничним прелазом Илок – Бачка Паланка. То је гранични прелаз који спаја мост „Маршал Тито“, мислим да се звао (господине Стефановићу, ви то добро знате). То је мост дугачак километар, по слободној процени. Ограда до пола моста је офарбана – претпостављате, са хрватске стране – а ограда са српске стране је оронула. До пола моста ради осветљење, а од пола моста, са српске стране, не ради осветљење. То је срамота за државу. Какав утисак има грађанин ЕУ или било које земље који улази у земљу, када види заставу Србије, ту пада мрак? То је недопустиво.

Пре месец дана сам прошао тим мостом. Наводно су неки лопови однели кабл који повезује, односно који напаја струјом тај део моста. Вероватно нико није надлежан, ни они у Бачкој Паланци, ни они у Београду. Тако тај мост стоји, пропада, осликава једну владу, једну државу.

Нажалост, слични су нам и други прелази. Дакле, када пређете са наше стране, из било ког правца да уђете, Мађарске или неке друге државе – непокошено, запуштене табле са ознаком Србије, фали пола табле, или фали „Србија“ или фали „Република Србија“. Неко је однео и рециклирао то. Донели смо закон тим поводом. Срамота! Срамота, господине Илићу.

Дакле, говоримо о отварању нових прелаза. Ове постојеће не можемо да одржавамо. Да ли се неко уопште у овој држави бави, хајде да кажем, неким имиџом Републике Србије? Да ли се неко бави тиме како ће странац који прође тај гранични прелаз видети Србију када уђе у њу?

Покушајте, ако вам дозволе да нешто кажете на Влади, покушајте да пренесете ове моје импресије. Мислим да су то импресије и грађана Србије. Не само грађана Србије, свих оних који су прошли кроз Републику Србију.

Надам се да ћемо добити више информација шта се дешава по питању отклањања последица поплава, да видимо каква је сарадња са Републиком Хрватском по том питању. Мени је жао, господине Илићу, што морам информације о Обреновцу добити тако што ћу отићи у Обреновац (и, отишао сам у Обреновац да видим како тече обнова) и преко „Ал Џазире“. Нажалост, адекватне информације о стању у поплављеним подручјима добио сам само преко „Ал Џазире“. Ви знате како је та телевизија постала популарна и чије изјаве је она својевремено објављивала, али, нажалост, ми у Србији немамо медије на којима бисмо сазнали шта се дешава са обновом поплављених подручја.

Да ли је то у реду, господине Илићу? Ви сте били овде 2000. године када смо се борили за слободу информисања, били сте врло активни, како то да ви ћутите на све ово? Како то да ви ћутите, да ви не можете да кажете мало детаљније о вашим утисцима о обнови земље?

Неки ће се људи смрзавати ове зиме. Ми смо добили обећање да ће обнова бити завршена до јесени. Од почетка јесени је прошло већ месец дана. Срећа је што је ових дана било релативно лепо време, међутим, ноћи нису нимало топле, јутра нису нимало топла, неки људи се смрзавају и неки ће се људи тек смрзавати. Оно што се каже да је обновљено, знамо колико је обновљено. Највише где се стигло јесте до темеља, тамо где обнову ради држава. Видим да се фонд дијаспоре ангажовао на обнови тридесет кућа, да су многи други донатори преузели практично обнову у своје руке зато што виде да држава не функционише.

Господине Илићу, на вама је велика одговорност. Ви сте министар који је задужен за ванредне ситуације. Претпостављам да би у вашем ресору требало да буде, по некој логици, и обнова од последица елементарних непогода. Чини ми се да вам то нису дали, не знам у чијем је ресору. Ко је шеф Марку Благојевићу и да ли он уопште има шефа? Ко ће бити одговоран? Или је он баш зато и постављен, да нико не би после био одговоран?

Да не буде да ништа нисам рекао о Споразуму са Републиком Македонијом о признавању возачких дозвола, сматрам да је то добар споразум. Овај споразум се односи како на транзит кроз Македонију, дакле, грађани који путују преко Македоније, рецимо у Грчку, неће више морати да узимају међународну возачку дозволу, а, такође, биће омогућена аутоматска замена возачких дозвола, без неког посебног поступка.

У том смислу, ја ћу у дану за гласање гласати за ове споразуме, и наша посланичка група, али остају сва ова отворена питања. Рекао бих, нека од њих су јако, јако или много горка. Хвала.

ПРЕДСЕДАВАЈУЋИ: Захваљујем, господине Веселиновићу. Реч има министар у Влади мр Велимир Илић. Изволите.

ВЕЛИМИР ИЛИЋ: Одговорио бих веома кратко на ваша питања. Слажем се са неким вашим предлозима, да су гранични прелази огледало једне државе. Када улазите у државу, прво шта видите је гранични прелаз. Први утисак стичете када дођете на гранични прелаз и погледате. Веома је битно да се то одржава, да буде улична расвета, да буде мост офарбан, да буде све сређено.

Стварно ћу интервенисати да се то обави. Својевремено сам као министар био задужен и реконструисао и Хоргош, и Батровце, и Ђевђелију и све оно доле према Македонији што је рађено итд., све је ново изграђено, и Републику Српску и Рачу, тако да сам се трудио колико сам стигао да то све упристојим и доведем у ред. Надам се да ћемо и сада.

Што се тиче одбране од поплава, не могу ту да кривим једну владу. Тридесет година нису реконструисани насипи, обреновачки насип, савски насипи. Двадесет пет година није урађен заштитни канал у Грабовици. Двадесет година је стар пројекат заштите Текије, који није урађен и сада је тамо настала катастрофа. Сада радим тај пројекат после двадесет година и завршићу га за месец дана. То је огроман пројекат. Грабовица је изузетно велики пројекат. Ту још нису решени, двадесет пет година, имовинскоправни односи.

Значи, низ влада је ту продефиловао и нико није решио, сви су рекли – неће се десити ништа. Као што сви кажу сада за највеће клизиште у Европи, Дубока – неће се десити ништа, неће се десити, а стручњаци кажу – може Умка да склизне сваки час и да направи језеро до Сиска. Значи, не можемо рећи „неће се десити“, морамо то спречавати. Потпуно се слажем с вама.

Одређени људи, који брину о неким територијама које се обнављају, треба да поштују рокове, и реч коју дају да отпоштују.

У источној Србији сам рекао – урадићу (то је било 15. септембра), али ја ћу за месец и по дана све завршити, све. И те канале који нису урађени двадесет, тридесет година (они су дубоки по шест метара), и те зауставе и заштите, све ћу урадити. Кад ми неко да задатак да нешто урадим, ја ћу урадити. Мени је драго што ми је сад премијер поверио и Љубовију, и Крупањ, и Мали Зворник, и целу западну Србију, и Лучане и Чачак. Ја ћу то завршити, рекордно.

Знате како, можете да радите оно што вам неко да да радите. Колико вам да, ви то треба да завршите. Сви који узму неко парче морају да ураде, и рок који поставе да поштују. Иначе, непријатно је доћи овде и полагати рачуне.

Сећам се Јаше Томића; ми смо рекли, до зиме ће сви бити усељени; и у Међи, и у Богдању. Све је тако било. Није битно да ли је покрајинска власт, ко је тамо, ко овамо. Сви смо заједнички то радили, јер тај народ не зна, не интересује га ко је на власти. Интересује га да уђе у топлу кућу када дође зима, у топлу школу да уђу деца и да се никад више то не догоди.

Дали смо да се ради пројекат заштите Обреновца. Да ли Обреновац може трајно да се заштити? Пазите, можемо ми сада направити куће, решити, а шта смо решили ако се то догоди поново у неком периоду? Морамо урадити и обавестити јавност. Можемо решити трајно.

Ево, сад смо радили пројекат да Текију трајно решимо, да се никад не понови. Мени је драго да су тамо дошли људи и донели пројекте и то решавају. Сви су укључени у то да помогну. И Ђердап, и РТБ Бор, сви су дошли. Сви морамо то да решимо.

Према томе, надам се да ће сви рокови које су моје колеге министри дали, или неки други који воде одређене институције, бити отпоштовани. Ко не буде отпоштовао рок, мораће да објасни када дође овде зашто није отпоштовао, јер ви ћете то питати и треба да вам неко да одговор.

Према томе, мора брже да се ради, то је тачно. Нико то не спори, али је битно да је Влада омогућила и створила услове да се заврши, само треба организација.

Ја не могу сада да се жалим. Отишао сам у источну Србију да урадим то; све што ми је требало, Влада ми је омогућила, али сам тражио. Разумете? Ако не тражите сваки дан оно што вам је неопходно, неће вам нико дати.

Према томе, наша је обавеза да то доведемо што пре у ред. Надам се да ће то бити отпоштовано до зиме. Многи су обећали и свако нека испуни своја обећања.

Потпуно се слажем да ти регионални центри треба да постоје, јер многе државе се јављају, ево, Грчка тражи заједничку заштиту, Румуни, Бугари. Ти центри су изузетно скупи. Зашто бисмо ми сад држали тамо неку опрему, технику и користили је или не користили целе године, а код комшије може да се искористи? И, да се то, једноставно, исплаћује брже, да заједнички набављамо опрему итд.

Видео сам да је набављено изузетно много опреме, квалитетне. Нешто што ме је одушевило ових дана, то је опрема за те специјалне пожаре у рафинеријама, установама где се тешко гасе пожари. Сада је најсавременија опрема на свету набављена. Треба да пратимо, не можемо ми сад очекивати да постигне нешто нека ватрогасна јединица ако има неког „фапа“ старог 36 година, него морамо занављати, а за то треба пара.

Понављам, проблем је што годинама (имали смо санкције, ратове) нико није помислио да се раде одређене заштите. Сад смо платили цех. За ову владу је много, за девет месеци, штета које су настале; све укупно када саберете, то је 1.700.000.000 динара. У западној Србији полупано је 800.000 црепова, замислите колико летви, колико кровне грађе треба. Када све то саберемо, штете су огромне. Зато, превентива, превентива, о чему сте и ви говорили. Превентива мора да се ради. Превентива је јефтинија сто пута, него када се деси, па после делујемо.

Хвала вам, мислим да сте дали добре сугестије. Хвала што ћете гласати и подржати ове законе.

ПРЕДСЕДАВАЈУЋИ: Захваљујем. Реч има народни посланик Милетић Михајловић, овлашћени представник посланичке групе.

МИЛЕТИЋ МИХАЈЛОВИЋ: Поштовани господине министре, поштовани народни посланици, данас имамо на дневном реду четири закона о потврђивању споразума који су важни за Републику Србију. Један је Споразум између Владе Републике Србије и Владе Републике Хрватске о сарадњи у заштити од природних и других катастрофа. Други је Споразум о узајамном признавању возачких дозвола. Споразум је закључен, ми га данас ратификујемо, између Владе Републике Србије и Владе Републике Македоније. И, имамо два споразума која су закључена између Владе Републике Србије и Владе Румуније о отварању нових међуграничних прелаза.

Дакле, Србија наставља путем једне плодне и добре међународне сарадње и то је капитал који даје гаранцију за будућност да је Србија земља са којом може да се разговара, која је заинтересована за вишеструку сарадњу са светом, са широм међународном заједницом, али и са својим суседима.

Веома је важно да Србија, пре свега, добро сарађује са суседним земљама. Сарадња са суседима има значаја, у смислу да је то једна добра препорука да Србија може да сарађује и са другим земљама које су географски удаљеније. Онај ко не сарађује добро са суседима, ко се са њима свађа, нема добре претпоставке за оно што су релације у тим односима са другим земљама, са другим народима у Европи и свету. У народу се каже да више вреди добар комшија, него рођени брат у далеком свету. Наравно, ово условно треба узети, али ово је свакако нека истина у практичном смислу. То, просто, живот намеће, јер је у датом тренутку комшија тај који први може да помогне. Ако је то добар комшија, ако постоји међусобно поштовање, ако постоји добра сарадња, онда се тек види колико је то значајно.

Наравно, сарадњу треба обогаћивати у свим правцима. Важно је да Србија као држава успоставља такву сарадњу која се регулише споразумима који се овде ратификују, али је исто тако важно да та сарадња постоји и између локалних самоуправа или неких других асоцијација на једном другом плану, што је наравно пракса, нарочито у оним локалним заједницама које су близу границе.

Када говоримо о Споразуму који је закључен између Владе Републике Србије и Владе Републике Хрватске о сарадњи у заштити од природних и других катастрофа, мислим да је то довољно јасно, тим пре што смо имали једну такву елементарну непогоду крупних размера у блиској прошлости, ове године у мају. Она се поновила у неким деловима земље касније и тек тада смо постали свесни колико је од значаја да се на време реагује када та елементарна непогода стиже издалека или ту од суседа; онда је та сарадња неопходна.

За сваку похвалу је закључивање једног таквог споразума између Владе Републике Србије и Владе Републике Хрватске и од значаја је да то данас, односно после ове расправе, и потврдимо овде у Народној скупштини. С обзиром на оно што је географски положај, може се рећи да је Србији чак од већег значаја да такав споразум закључимо са Хрватском. То ће свакако предупредити оно што буде уследило у одређеном тренутку у будућности, елементарне непогоде, да ли су то поплаве, неке друге непогоде, акциденти изазвани хаваријама у индустријским постројењима итд.

Други споразум је свакако важан и треба га подржати. Социјалистичка партија Србије је увек била на становишту да сви споразуми које закључујемо са другим земљама, било у окружењу, било да су те земље удаљеније од нас, заправо чине велику погодност читавој земљи, нашем народу, нашим грађанима у одређеним аспектима живота и рада.

Данас, наравно, живимо у држави, као и други народи у својим државама, али то нису затворени системи. Данас је на делу, а у будућности ће бити још више, једна жива комуникација, размена људи, роба, знања, информација итд., тако да смо ми, практично, део једног слободног света, ми смо становници земље и повезани смо и зависимо једни од других у сваком тренутку. Тога треба да постанемо свесни, наравно да нисмо довољни сами себи, а, исто тако, ни други нису довољни сами себи.

Све неспоразуме које имамо можда са суседима или неким другим земљама треба изгладити, треба уложити енергију, исказати вољу да до договора и до слоге мора да се дође, јер само је то пут који обезбеђује у будућности једну бољу перспективу и погодности за наше грађане и будуће генерације.

Овде је сасвим очигледно да је важно да имамо међусобно признавање возачких дозвола између Македоније и Србије. Сами знамо да смо у транзиту веома често присутни на територији Македоније, у јеку туристичке сезоне; не само тада, него и пословни људи имају свој транспорт, имају потребу за путовањима итд. То је велика погодност да се на најједноставнији начин, без административних препрека, без икаквих потешкоћа путује у разним правцима, и на север и на југ, а овде је реч о путовању кроз Македонију.

Такође, имамо људе који мењају место свог боравка, тако да се због многих околности могу наћи са боравком у Македонији или обрнуто, тако да је сасвим позитивно, сасвим у реду и за сваку похвалу могућност да дође до признавања ових исправа.

Када говоримо о споразумима између Владе Републике Србије и Владе Румуније о отварању међуграничних прелаза, а овде је реч о међуграничном прелазу Голубац – Нова Молдова и другом прелазу, који се налази на територији општине Бела Црква, Врачев гај – Сокол, мени је задовољство да у име Социјалистичке партије Србије подржим закључивање ових споразума, тим пре што сам председник Парламентарне групе пријатељства са парламентарцима Румуније. У контакту са њима исказала се, и са једне и са друге стране, велика жеља и потреба да се ти гранични прелази и даље отварају, да се поједностављује процедура граничних прелаза, мада ту има одређених проблема. Зато је важно да и даље то подржавамо и да дође до отварања ових прелаза.

Морам да кажем да ми сматрамо да је то веома значајно у циљу даље економске сарадње са Републиком Румунијом, али исто тако је важно зато што се остварује могућност коришћења ИПА фондова, значи, програма између Румуније и Србије о коришћењу средстава која даје Европа. У том смислу су већ реализовани многи програми између појединих локалних самоуправа са територије Румуније и са територије Републике Србије.

Наравно да је то у интересу, када гледамо Србију, и већинског становништва, тј. Срба, али је то значајно и за националну мањину Румуна која живи у Републици Србији, а свакако да је важно и за влашку националну мањину која у приличном броју живи јужно од Дунава у источној Србији. Наравно, рекао бих да је веома важно, јер постоји велико интересовање и жеља ових људи, ових група, како већинског народа, тако и националних мањина, да дође до још ближе и јаче сарадње са нама пријатељском Румунијом.

Дакле, без обзира на доминирајућу свест о посебности влашког ентитета, Власи желе пуну сарадњу са Румунијом и немају никаквих предрасуда, Румунију сматрају пријатељском земљом, Румунију сматрају земљом која може успешно и добро са нама да сарађује. Власи веома радо, да тако кажем, остварују контакте са Румунима. Наравно, они имају свест о својој посебности, што не искључује добру и плодну сарадњу која је у интересу и једне и друге стране.

Та сарадња је, када говоримо о суседима, живља и чешћа због самог географског положаја, због близине. Она се остварује у различитим сферама. Постоје већ потписани многи споразуми између појединих локалних самоуправа о пријатељству и сарадњи. На обе стране, у културној сфери такође је велика заинтересованост за сарадњу између Србије и Румуније. Поменућу и то да је Задужбина Доситеја Обрадовића у Темишвару, коју води наша уважена колегиница посланица Мира Драгаш.

Од веома је великог значаја да све неспоразуме које имамо на тим релацијама и по другим питањима покушамо да решимо на најбољи могући начин, без конфликта, у сагласју, како бисмо надаље могли заједнички боље да живимо, и са једне и са друге стране. Дакле, у оваквом прилазу, са једним таквим ставом, Социјалистичка партија Србије подржава закључивање свих споразума и са другим земљама, наравно и са суседима. У том правцу наша влада и наши министри треба даље да граде политику Србије. Из тих разлога, Социјалистичка партија Србије ће са задовољством подржати ова четири споразума.

ПРЕДСЕДАВАЈУЋИ: Захваљујем. Реч има народна посланица мр Злата Ђерић, овлашћени представник посланичке групе.

ЗЛАТА ЂЕРИЋ: Даме и господо народни посланици, поштовани председавајући, поштовани господине министре, данас имамо пред собом четири међународна споразума која Република Србија треба да потпише, и то пре свега са суседним земљама; значи, споразуме који су регионалног типа, посебно корисни за грађане Републике Србије. Један се односи на сарадњу са Републиком Хрватском, нашим западним суседом, други са Румунијом, нашим источним суседом, и један са Републиком Македонијом, нашим јужним суседом.

Прво ћу се осврнути на изузетно значајан Споразум између Владе Републике Србије и Владе Републике Хрватске о сарадњи у заштити од природних и других катастрофа. Пре свега, овај споразум је значајан из много разлога, који нам омогућавају управо оно о чему је господин министар говорио – да превентивно решимо неке проблеме које бисмо могли имати у будућности. Природне и друге катастрофе су нешто што не признаје ни државне ни политичке границе и ниједну другу врсту подела. По систему спојених судова, оне се преливају онолико колика је њихова моћ, а њихова моћ је много већа и често тешко савладива од стране људи.

Дакле, без обзира на непомирљиве ставове које имамо у односима са Хрватском, ми смо схватили и можда први пут показали један изузетно прагматичан приступ (надам се да ћемо на многим другим пољима тако деловати) да направимо један споразум који ће и нама и Републици Хрватској помоћи да, пре свега превентивно, а и касније, делујемо када су у питању природне и друге катастрофе.

У самом тексту Споразума истаћи ћу неколико најбитнијих момената. На пример, у члану 2. као циљ Споразума дефинисана је обавеза уговорних страна да помогну једна другој у случају катастрофе, и то у ситуацији када било која од њих није у стању да се самостално, својим ресурсима супротстави последицама катастрофе. Дакле, већ рекох, катастрофе су великих димензија и мале земље, какве смо у овом тренутку и ми и Хрватска, не могу да имају довољне ресурсе да се супротставе и изборе са таквим ситуацијама.

У члану 4. дефинише се обавеза размене података о адресама и телекомуникационим везама надлежних органа и обавеза постојања стално доступних контаката, без обзира на време и околности.

Имајући у виду потребу даљег развоја наше привреде и сарадње, важна је одредба у члану 6, где се каже да уговорне стране подстичу сарадњу привредних субјеката и државних органа у области технолошког развоја и производње у спровођењу заједничких програма за заштиту и спасавање.

Члан 8. предвиђа да уговорне стране треба да подстичу узајамну сарадњу у циљу стручног оспособљавања и усавршавања спасилачких тимова, и то на најразличитије начине. Наравно, стратегија, оператика и тактика су веома важне у приступу свим катастрофама које, наше скорашње искуство показује, могу имати огромне размене.

Солидарност је, свакако, у основи овог споразума, што манифестује и одредба члана 11. где се предвиђа да једна од страна може и самоиницијативно, у случају природне или друге катастрофе на територији друге стране, обавестити свог партнера о могућностима које у конкретном тренутку има када су у питању ресурси за спасавање и пружање помоћи, укључујући и спасилачку опрему коју може да стави на располагање.

Члан 12. олакшава процедуру преласка државне границе за спасилачке тимове и појединце који учествују у спасавању и пружању помоћи и дозвољава могућност преласка и ван званичних граничних прелаза када то околности захтевају. Исти члан, такође, ово је веома важно, прописује да чланови спасилачких тимова не могу преносити ватрено оружје, муницију и експлозивна средства преко границе. Животно важна је и одредба у истом члану Споразума која предвиђа да евакуисани држављани уговорних страна, у случају крајње нужде, услед катастрофе, могу прелазити државну границу без путних исправа, и на граничним прелазима и ван њих.

Члан 13. каже да се забране и ограничења за међународни робни промет не односе на превоз заштитне, спасилачке и друге опреме, као и хуманитарне помоћи, што је у овом случају заиста логично и преко потребно решење.

У члану 14. се, између осталог, прецизира обим и начин употребе војних и противпожарних авиона који припадају једној од страна на територији друге стране.

Члан 17. се бави начином финансирања трошкова помоћи и базира се на солидарности и реципроцитету када дефинише да страна која пружа помоћ нема право да захтева повраћај трошкова од друге стране којој се пружа помоћ.

Животно је важна и одредба у члану 19. која прецизира да се лицима која су из разлога крајње нужде евакуисана преко границе пружа сва потребна помоћ (то укључује смештај, исхрану и медицинску помоћ), и то све до тренутка док се не стекну услови за њихов повратак.

Када већ помињем да у нашим односима постоје још многа отворена питања, битна је одредба у члану 25. Споразума која каже да одредбе овог споразума ни у чему не прејудицирају утврђивање, разграничење и означавање заједничке државне границе Србије и Хрватске.

Добросуседски односи су изузетно важни, морамо их неговати, морамо их унапређивати. Подсетићу вас да наш народ каже: „Боље се оградити добрим комшијом, него чврстом оградом“, јер добар комшилук је најчвршћа ограда.

Споразум са нашим јужним суседом, Македонијом, омогућиће да, што јесте историјска веза и што јесте чињеница и потреба, многи наши грађани који тамо привремено бораве могу лакше и једноставније да путују. И, мислим да ће поједноставити и појефтинити путовање преко територије Републике Македоније. Значи, узајамно признавање возачких дозвола ће наше досадашње добросуседске односе унапредити, поједноставити и свакако омогућити квалитетније везе између Републике Србије и Македоније.

Потврђивање Споразума између Владе Републике Србије и Владе Румуније о два нова гранична прелаза је веома важно јер омогућава, рекли смо, квалитетнији проток роба и услуга, квалитетнији проток људи и одржавања добрих веза. Рекли смо да и са једне и са друге стране државне границе увек постоји мешано становништво; дакле, државне границе никада нису идентичне са етничким границама.

Оно што отварање ова два гранична прелаза... Министар је сасвим лепо рекао, јесу огледало када се улази у једну државу, и очекујемо да ће тако бити урађени да буду наш понос и да ће се сви остали гранични прелази сигурно квалитетно унапредити и решити, поправити и представљати Србију каква јесте, достојна да буде пред лицем Европе.

Али, оно што желим да нагласим, то је да ова два споразума мени као посланику који долази из Сомбора дају наду да ћемо ускоро разговарати и о неким граничним прелазима у Сомбору. Ми смо изузетно заинтересовани за квалитетно решавање граничног прелаза у Бачком Брегу, који је прилично скрајнут у овом тренутку, а омогућава не само да Сомбор реши многа своја економска питања; мађарска страна је изузетно заинтересована за овај гранични прелаз. Мислим да веће интересовање постоји у земљама ЕУ, пре свега зато што овај прелаз скраћује пут у Европу у једном правцу за 120 километара, што није безначајно у овом тренутку када сви имамо у виду и економску кризу и уштеде на свим пољима. Такође, постоји интересовање да се отвори још један гранични прелаз у Сомбору према Републици Мађарској.

Кажем, ова два споразума дају ми наду да ћемо имати могућност да на ту тему ускоро разговарамо са Владом Републике Србије и можда решимо то повољно, не само у корист грађана Сомбора, него и у корист шире регије, Војводине.

Нова Србија ће у дану за гласање подржати сва четири споразума јер су, како рекосмо, изузетно значајни за свакодневни живот грађана Републике Србије. Као што сам већ напоменула, управо први споразум, са Републиком Хрватском, јесте један од закона који омогућавају да превентивно делујемо у многим тешким ситуацијама, да их предупредимо пре него што оне изненаде нас. Хвала вам лепо.

ПРЕДСЕДАВАЈУЋИ: Захваљујем. Реч има шеф Посланичке групе ДС народни посланик Борислав Стефановић.

БОРИСЛАВ СТЕФАНОВИЋ: Поштовани председавајући, господине министре, уважене колеге, имамо овде неколико споразума који су, по нама, врло корисни и добри за Републику Србију, нарочито споразуми са Македонијом и са Румунијом о граничним прелазима. Демократска странка ће их подржати, као и овај Предлог закона о потврђивању Споразума са Владом Републике Хрватске о сарадњи у заштити од природних и других катастрофа.

Оно што је чињеница, везано за овај споразум, има неколико ствари које морамо да истакнемо током данашњег скупштинског дана. Пре свега, Споразум долази у Скупштину након потписивања од стране др Стефановића, министра и Ранка Остојића, у име Владе Републике Хрватске, које се десило 15. јула 2014. године, дакле, након мајских поплава. Он може да се посматра искључиво кроз призму превентивног деловања две државе на заштити и отклањању последица од поплава, а никако да се користи за санирање онога што нам се десило. Шта нам то говори? Између осталог, говори нам да је ваша влада хронично неспремна за било шта. Она увек реагује апостериори, увек реагује када се нешто већ десило.

Мало сам проучио овај споразум. У њему нема ништа спорно, само што нема, рецимо, ове хидротехничке комисије која треба да постоји између Републике Србије и Хрватске, она није формирана. Не знам да ли то знате, министре Илићу, али ми треба да причамо о поплавама, насипима, превенцији, а немамо хидротехничку комисију са Републиком Хрватском. Једини начин комуникације везан за набујале воде је преко Савске комисије. Дакле, ево, видите, то вам је лице овог режима – немате основну ствар.

У Србији, економски и социјални хаос и распад; ми добијамо споразум са Хрватском о превенцији поплава који је потписан два месеца, три месеца након поплава, на пример. То је врло неповољна слика ове државе. Зато се Скупштина састаје да ратификује споразуме из јула месеца. Данас у Србији, очигледно, немамо важнија посла.

Ви знате, министре Илићу, малопре сте причали, овај споразум неће поправити ниједан насип, да грађани то знају. Овај споразум неће помоћи Обреновчанима који данас и даље једу паштету или живе у шатору. Овај споразум неће отклонити последице Марка Благојевића, како сте и ви причали.

Ви сте министар за ванредне ситуације. Овај споразум се тиче могућих ванредних ситуација, али ви лично немате утицај апсолутно ни на шта што је везано за ванредну ситуацију која се догодила у Србији у мају месецу. Не вашом вољом. Вољом председника Владе измишљена је канцеларија на чијем је челу Марко Благојевић, која је показала висок степен неефикасности и некомпетентности, о чему смо говорили и у Скупштини и за шта смо питали Владу више пута, а Влада нам није изволела одговорити.

Ви сте министар за ванредне ситуације. Кроз овај споразум треба онемогућити будуће неповољне ситуације. Споразум је потписао министар унутрашњих послова Небојша Стефановић, који није овде, него сте ви овде. Дакле, треба да чујемо одговор на питање зашто је ово у овом тренутку толико битан акт да се Скупштина сазива да о овоме расправља? То је прво питање. Друго питање, зашто увек све радимо након што нам се несрећа догоди, а не пре?

Треће питање, да ли ће овај споразум помоћи у техничком, грађевинском смислу да се ове неправилности отклоне и какве везе ви лично имате с тим? Какве ви везе имате са регулацијом водотока и са браном о којој сте малопре причали? „Србијаводе“ – да, Министарство пољопривреде у једном делу – да, Министарство грађевина – да, а какве ви везе имате? Неће да вам дају, господине Илићу, да радите свој посао, и вама је то јасно. Ставили су Марка Благојевића да завршава куће, поставили нереалне рокове, причали су народу једну причу. Ено, у Обреновцу је ситуација врло лоша и даље, у неким деловима Обреновца јако лоша.

Просто, не могу да верујем да у овом изузетно неповољном сплету економских, социјалних, институционалних околности у Републици Србији ми правимо споразум који ће регулисати шта ће да раде наши ватрогасци и хрватски ватрогасци када се сретну. Не кажем да није битно, само кажем да имамо ваљда и неких других приоритета.

Знам да бисте волели да сте у овој скупштини заједно са мном, рецимо, да седнете овде, па да ви и ја заједно питамо Марка Благојевића, који би се удостојио да дође да нам одговори на питање (али нема шансе да се то деси), да га питамо – човече, када ће те куће бити готове, када ће сви добити новац? По ком критеријуму и где су паре од 1003 које су грађани уплаћивали, на ком се рачуну конкретно налазе?

Где су одговори на та питања? Ма, не – када сте ви били на власти нисте оправили ово, нисте оправили овај насип. То су њихове приче, али то више никога не занима. Нека објасне Обреновчанима зашто је битно усред обнове мењати општинску власт. Усред обнове је важно да направимо нашу народну будућу коалицију, коалицију иза које стоји, наравно, свевидеће око Александра Вучића. То је оно што ми треба да одговоримо, рецимо, Обреновчанима. Извињавам се.

Овај споразум је важан зато што је неки основ за превенцију ових ситуација, али нејасно је како. Осим, наравно, у оперативном смислу: ко се коме јавља; не плаћа се штета ако се направи током извођења операција; зна се како спасиоци прелазе границу, они који су оштећени поплавама или пожарима итд. То је све корисно, заиста ту ништа не замерам.

Као што мислим и да је добро да се отварају гранични прелази. Многи грађани су звали наш посланички клуб, претпостављам и већину, да поздраве ову одлуку, да је убрзају. Тражили су да се она деси и раније. Ево, најзад ћемо то и урадити.

Ми имамо, господине Илићу, не у вашем министарству, не знам ни да ли у оперативном смислу ви функционишете као министарство, али имате у Влади по пет, десет или више разних помоћника, државних секретара, чуда. Нико од те господе није у стању да оде да оправи један знак. Чули сте сада пример из Илока и Бачке Паланке, на шта нам личи мост. Слична је ситуација и на другим граничним прелазима, осим можда на Батровцима и Хоргошу који су, хајде да кажем, мало бољи, и то захваљујући, као што знате, средствима која су делом добијена из ЕУ. Остало је у врло лошем стању. Онај према Македонији је у доста солидном стању, али све остало је врло лоше.

Брука и срамота за Републику Србију да нам државна застава стоји у мраку. Знате ли ви шта то значи? То нигде не постоји. Државна застава увек мора да буде осветљена. Где да буде осветљена, у Бачкој Паланци, када нема струје на мосту? Неки лопов почупао каблове.

Немамо хидротехничку комисију са Хрватском, немамо решено гранично питање са Хрватском, имамо низ других нерешених питања са Хрватском, али, ево, сада ћемо да видимо, да банализујем, јако битно, шта ће два ватрогасца да раде када се сретну.

Да ли ви имате свест, не ви лично, него Влада, колико је ово на скали приоритета далеко изнад онога што грађани очекују да ви у ову скупштину донесете? Да ли ви имате свест, политичку свест, колико грађани хоће да се реши проблем поплава и заврши санација онога што је уништено; да се реши проблем „хармоника путева“ (ви знате шта је то и на шта нам личе путеви и мостови); да се реши питање запошљавања, руиниране економије; да се реши питање институција, избацивања партија из институција; да се реши питање хроничног недостатка слободе и укидања емисија у овој земљи?

А шта ми имамо данас?

(Председавајући: Господине Стефановићу, молим вас, вратите се на тему.)

Хвала. Дакле, имамо Споразум са Републиком Хрватском који ће свако овде да подржи, сваки посланик, сигуран сам. Ништа ту није, људи моји, спорно, али нема потребе, сложиће се и председавајући, да овде људи узму и читају образложења. Више пута сам молио, свако има слободу, наравно, али сам молио – људи, поштедите нас тог читања ако можете. Министар Илић, човек који је прошао кроз тридесет влада, фигуративно, који је у ову скупштину улазио у патикама и тренерци заједно са свима нама, он човек не чита, него лепо из главе каже и ништа не смета. Људи вас слушају пажљивије шта им причате, не требају им образложења.

Споразум са Хрватском, видим да се председавајући нагнуо према микрофону, регулише ове процедуре – узајамно обавештавање у случају опасности итд. Надамо се да овај споразум неће имати своју примену, јер би то значило да имамо неку катастрофу у Србији, осим катастрофу коју представља овај режим.

Дакле, мислимо да би било корисно да нам ви, господине Илићу, који имате и те како замерке на рад разних државних органа, на рад господина Благојевића, кажете данас овде, ако можете, како су Хрвати решили последице мајских поплава до данас. Какви су њихови резултати у обнови насипа и кућа, колико је њих то коштало, какав је њихов рачун, где је био њихов рачун и да ли су грађани Хрватске то могли да виде?

Ево, билатерално, ево споразума. Хајде да ставимо амандман на овај споразум да ми видимо исто што виде и Хрвати, од стране наше владе, да ми видимо где су ти новци, та средства која су грађани Србије, донатори и сви добри људи уложили у обнову последица катастрофалних поплава у мају месецу. Хајде то да упоредимо, а не овде да правимо, иако потребан, ипак, суштински, технички споразум.

Наравно, у октобру месецу правимо споразум о поплавама и пожарима – после свега, после нерешених питања са Хрватском. Многи су о томе причали. Разне друге ствари нисмо у стању да решимо.

Није се ова власт бавила политиком, две године, која се тиче потреба грађана, између осталог и ове, него се бавила крупним стварима, појавним облицима неиспуњених обећања једне срушене младости. А када дође питање поплава и пукне насип, онда – па, знате шта, можда смо и могли, али смо размишљали о томе да ли свирамо на два клавира, на пет клавира.

Зато имамо државу каква је данас, а држава је у јако лошем стању, чак у лошијем него док смо ми били на власти (замислите ви то!), што је невероватан податак.

Само да прође авион, секунд један. Само авион да прође и да уважимо вежбу која се спроводи.

Духовитост представника већине далеко надилази њихово знање о било чему, али то је сада већ друга ствар.

Заиста сам био пријатно изненађен да у овој скупштини видим овај пакет споразума који у себи немају ништа спорно, који су корисни за грађане Републике Србије, који су нама омогућили, министре, да ми вас видимо у овој скупштини, да можда са вама разговарамо, да вам поставимо нека питања која су везана за ваш ресор, да чујемо како бисте ви то решили да сте били у прилици да то решите, да вам је неко дао да то решите. То би, рецимо, народним посланицима сада било корисно, да чујемо како бисте ви решили питање нерегулисаних насипа, разлоканих путева, растурених мостова у поплавама, да чујемо како бисте ви решили проблем прикупљања средстава за обнову кућа, изградњу нових кућа. Само да су вам дозволили, министре Илићу. Али, нису вам дозволили. То је јако тужна ситуација.

Морам да кажем да ваше искуство из села Јаша Томић потврђује да овакве ствари могу много боље да се реше кад је добра организација и кад постоји неки план. Мени је жао, иако је, наравно, на скали уништења ова поплава била далеко већа и са много тежим последицама; Влада је апсолутно могла боље да реагује, као што није, него се бавила политиком.

Наравно, поздрављамо Споразум са Македонијом, који ће омогућити нашим грађанима да користе своје возачке дозволе, као и грађанима Македоније у Србији, без непотребног администрирања, узимања пара од фантомских саобраћајних организација које ничему не служе. У том смислу, поздрављамо и тај споразум.

Грађани Баната и Голупца су захвални што ћемо ми нашим јединственим гласањем данас омогућити отварање граничних прелаза. То ће помоћи њиховом свакодневном животу. Имате делове Баната, као што знате, и источне Србије који живе од комуникације са грађанима Румуније који долазе у Србију да купују јефтине намирнице. Читава насеља живе од тога данас, министре Илићу. Шта то говори о Румунима, то је њихова ствар. Шта говори о нама, мислим да је јасно.

Ова држава клизи у беду. Ова држава клизи у тотално сиромаштво. Ова држава данас, овим отварањем прелаза, омогућава да бар руб, такозвани рубни делови Републике Србије имају перспективу и могућност повезивања, саобраћајног и трговинског. Зато ми то поздрављамо. Али вас молимо, министре, да се осврнете на ове примедбе које се не тичу толико самог текста заиста, него се тичу времена у којем се доноси, начина како се доноси, скале приоритета ове власти и свега осталог што смо покушали да на један начин, без покушаја изазивања било какве свађе, изнесемо данас у Скупштини. Хвала лепо.

ПРЕДСЕДАВАЈУЋИ: Захваљујем, господине Стефановићу. Реч има шеф Посланичке групе СНС народни посланик Зоран Бабић. Изволите, господине Бабићу.

ЗОРАН БАБИЋ: Захваљујем, господине председавајући. Господине министре, даме и господо народни посланици, ја сам у име СНС захвалан господину Небојши Стефановићу, министру унутрашњих послова, што је сачинио и потписао овакве споразуме. Захвалан сам и скупштинској већини која ће ове споразуме у дану за гласање, верујем већ сутра током дана, да изгласа и прихвати.

Ови споразуми су само један наставак сарадње и добрих међусуседских односа које Србија, Влада Републике Србије, развија у протекле две и по године. Водимо рачуна о ономе што се дешава у Србији; Влада Републике Србије, председник Републике Србије нема аспирација да води друге земље, као што је било до пре две и по године. Немамо ни политику свађања са земљама у региону, већ изградње најбољих међусуседских односа. Уосталом, то потврђују и посете и обраћања овде у Народној скупштини председника Мађарске господина Јаноша Адера, председника Словеније господина Турка, председника Хрватске господина Иве Јосиповића, председника Владе Црне Горе и председника Скупштине Црне Горе, господе Мила Ђукановића и Ранка Кривокапића; заједничке седнице влада са Републиком Српском, планирање одржавања заједничких седница влада Србије и Македоније; а за десетак дана у посети Републици Србији ће бити и председник Албаније. Све говори о поштовању, о видљивости Владе Републике Србије, о поштовању Србије и свих наших грађана и чињеници да Србија јесте лидер у региону и фактор стабилности на Балкану, у овом делу Европе.

Наравно да је најатрактивнији и најзанимљивији био закон о потврђивању Споразума између Владе Србије и Владе Републике Хрватске о сарадњи у области заштите од природних и других катастрофа. Ја нећу, као неки моји претходници, да говорим паушално, нећу да говорим вођен мржњом, нећу да говорим вођен оним што би желели да буде, а није тако. Као што се Влада Републике Србије у периоду мајских поплава, које нико није желео, понашала одговорно, динамично, зато што је све своје ресурсе ставила да те штете буду мање. Када говорим о ресурсима, мислим првенствено на Министарство одбране и Министарство унутрашњих послова, али из извештаја Владе смо могли да видимо да су и сви други ресурси Владе Републике Србије били подређени томе да штета буде мања и да број људских жртава буде мањи. Обнова је трајан процес, обнова је нешто што не може да се уради за ноћ, иако бисмо сви ми волели да се уради за ноћ.

Не желим да, вођен мржњом, збуњујем људе у Србији. Због тога смо, као одговорна посланичка група и одговорни људи у Народној скупштини, прибавили и прикупили све релевантне и тачне, а не дескриптивне податке. Ја ћу врло радо дати тај одговор због јавности, али они људи који не желе да чују, а седе у овој скупштини, неће чути ни ове чињенице, ни ове податке.

Што се тиче самог Обреновца, који је био најугроженији и највише је претрпео, државну помоћ је до сада примило 6.000 људи. Додатну донацију од разних организација и привредних друштава добило је још 2.000 људи. Систем топлификације, пошто улазимо у јесењи и зимски период, који је био тотално уништен, све топлотне подстанице, пумпе, аутоматика, успешно је стартовао. Даме и господо, Обреновац се неће смрзавати ове зиме, већ ће имати своју топлификацију.

Оно што је чињеница, везано за Обреновац, обданиште у Стублинама, 1.707 квадрата, највеће на Балкану, спремно је за отварање. У току је изградња водовода Конатице за 400 домаћинстава. У току је изградња канализације у селима Уровци и Кртинска, вредности 60.000.000 динара. У току је изградња фискултурне сале у основној школи у центру Обреновца; објекат је у завршној фази, за Нову годину је отварање, а вредност је сто милиона динара. Градоначелник града Београда, господин Синиша Мали, бар два пута је на тим градилиштима и бар два пута обилази Обреновац.

Оно што је за Обреновац такође веома значајно и на чему се ради, што ће 11. новембра, за мање од месец дана, добити своју материјализацију, јесте то да је „Меита група“ предложила 11. новембра потписивање меморандума о разумевању са господином Вучићем, премијером Владе Републике Србије, за отварање нових радних места, отварање производње. Хиљаду четиристо Обреновчана ће 11. новембра добити посао инвестицијом и залагањем Владе Републике Србије и господина Александра Вучића. То је Влада која брине о својим грађанима. То је Влада која се на одговоран начин понаша у местима која су била погођена катастрофалним последицама мајских поплава.

Што се тиче обнове на нивоу целе државе, закључно са 10. октобром… Волео бих да колеге, уместо да играју икс-окс, које су овде критиковале јер нису имале ове одговоре, волео бих да то записују, ваљало би да се запамти и да се покаже, јер се показује шта Влада Републике Србије у овим тренуцима ради.

Дакле, до 10. октобра исплаћена је материјална помоћ за укупно 15.058 домаћинстава широм Србије, у укупној вредности од 3.565.000.000 динара. Материјалну помоћ у новцу је добило 65 породица, за изградњу нових кућа, у укупној вредности од 147.500.000 динара.

Канцеларија је до сада из донација обезбедила изградњу 216 кућа, које су већ сазидане или су у поступку завршетка.

Од тих 216 кућа, највише, 129 нових кућа, донација је ЕУ за 32 општине у Србији; 40 нових кућа је из донације Уједињених Арапских Емирата за Обреновац, Ваљево и Крупањ; 25 нових кућа из донације Кувајта, у Обреновцу; 12 нових кућа из донације „Пазова за најугроженије“ у Бајиној Башти; 10 нових кућа из донације „Блиц фондације“ и ТВ Прва, изградња завршена.

То су чињенице, али видим да колегама које тако здушно критикују Владу сада те чињенице нису чак ни интересантне.

Више од 15.000 домаћинстава, безмало сви којима су издата решења, поред директне помоћи државе добијају и помоћ у новцу, материјалу или радовима на обнови кућа из донација ЕУ, Аустрије, САД, Швајцарске и преко организација Црвени крст Србије, „Cаritas“, „Мercy Corps“, „Адриа“ и других.

Мислим да је време од двадесет минута мало да се говори о свему ономе што је Влада Републике Србије у протеклим месецима урадила и што ће урадити када су јавни објекти у питању, када је пољопривреда у питању, када је енергетика у питању (жао ми је што господина Веселиновића ово не занима), када је локална инфраструктура у питању и када је, што је најважније, транспарентност у питању.

Даме и господо, са задовољством могу да кажем да су се сва средства која су прикупљена донацијама, кредитима, прилозима грађана Републике Србије који су од свог малог одвајали да би дали онима који су у поплавама остали без свега, којима сам изузетно захвалан, сливала на један рачун Владе Републике Србије. Са тог једног рачуна се троше, дају и деле онима који су најугроженији, потпуно транспарентно, потпуно јавно, уз контролу господина Благојевића, који је нестраначка личност. Па зар се не трудимо да извршимо департизацију? Па, како онима којима су уста пуна департизације сада смета човек који није партијски, као што је господин Благојевић?

Први пут се у Србији листа свих интервенција, листа свих корисника државне помоћи (са врстом и износом помоћи) објављује на званичној интернет презентацији Канцеларије. Први пут у Србији, примена отвореног поступка јавних набавки на отклањање последица елементарних непогода. Први пут се у Србији информације о свим јавним набавкама, које се спроводе у складу са Законом о отклањању последица поплава, објављују на званичној интернет презентацији. Први пут је у Србији, а било је много елементарних непогода до сада, списак свих појединачних донатора, физичких и правних лица, јавно доступан на званичној интернет презентацији Владе Републике Србије.

О овим стварима и пројектима који су урађени, или се раде, из области енергетике, пољопривреде, јавних инфраструктурних објеката, вода, говориће моје колеге када будемо о овим споразумима говорили у начелу. Ја ћу вам говорити, вратићу вас мало у прошлост – 2010. године је један део територије Републике Србије, мој родни крај, Краљево, честит и велики град у Србији, погодио велики земљотрес. Ни тај земљотрес, који је такође имао људске жртве нажалост, нико није желео, нити је ико планирао, нити је ико волео што се тако нешто десило. Оштећено је 498 објеката, оштећено је 139 помоћних објеката, штета је била огромна.

Како се Српска напредна странка понашала у том периоду? Као опозициона странка, као странка која се борила да промовише праве вредности, које су грађани Републике Србије препознали. Српска напредна странка је за земљотресом погођен град Краљево у новембру и децембру 2010. године, преко својих чланова који деле судбину грађана Србије и који су од свог малог одвојили за људе у Краљеву који су остали без ичега, преко градских и општинских одбора, прикупила донацију у новцу, грађевинском материјалу, столарији, електроматеријалу у вредности од 33.247. 915 динара. Српска напредна странка је 2010. године и 2011. године изградила шест кућа на територији града Краљева по пројектима који су били припремљени за подручје Мионице након земљотреса, и то површине 56, 63 и 80 квадратних метара.

То је начин како се људи који се одговорно баве политиком опходе у кризним ситуацијама. Зашто претходни говорници, који су тако фигуративно и стилски нападали Владу Републике Србије, говорили да се ништа не ради, личним примером нису показали како се те странке бившег режима понашају у оваквим ситуацијама? Зашто нису, чак ни онда када су били на власти, 2010. године, обновили неку кућу? Личним донацијама, личним примером, ставили руку у џеп и рекли – немамо много, али имамо оволико. Не, нису, заогрнути личним интересима, заогрнути очувањем власти, заогрнути тиме да се повећањима плата у јавним предузећима одржавају на власти, новим кредитима, новим дуговањима. Зашто нисте, господо, направили бар једну кућу у Краљеву? Српска напредна странка, као опозициона, својим донацијама, својих чланова, просечних, обичних грађана Републике Србије, обновила је шест кућа.

Шта сте урадили сада? Верујем да су и неки чланови бившег режима помогли. Заиста сам захвалан свим грађанима Републике Србије који су помогли, не само у Шапцу, да се спречи много већа елементарна непогода и катастрофа која је претила Шапцу. Не кажем да није било људи који су били ван странака, који су били и страначки, који су помогли у тим данима и ноћима, али шта сте институционално?

Тада сте могли да одете, као што сте одлазили у Развојну банку Војводине, на часну реч и уз кафу да добијете кредите, ко зна колике и ко зна какве. Тада сте могли све да урадите. Зашто нисте помогли изградњу Краљева? Зашто још увек у Краљеву 34 куће нису, после 2010. године... И то они који се тако брину над динамиком обнове наше земље и свему овоме што сам вам малопре рекао, што су чињенице. Можда бих и ја волео да је све завршено, све обновљено. Зашто од 2010. године 34 породичне куће у Краљеву нису обновљене, још увек? Две стамбене зграде у Југ Богдановој улици, наспрам Здравственог центра. Четрнаест стамбених зграда још увек није обновљено у Доситејевој улици.

Али се знало да се гвожђе за темеље продаје два пута, фактурише два пута. То се знало, то је могло. Могао је да се фактурише темељ који је... Колико, господине Илићу, ви сте градитељ, колика је ширина темеља? Не може нешто што је 30 сантиметара ширине да се фактурише као да је 50 сантиметара ширине. Велике су то разлике. Ево, видимо неке судске спорове. Нећу да навијам ни за то да је неко крив, ни да неко није крив. То ће рећи суд. Али, како сте знали, тако сте радили. Тако сте, уосталом, и прошли, тако су вам грађани Краљева и остатка Србије веровали.

Влада Републике Србије је опредељена за обнову наше државе. Захвални смо пријатељима са свих страна који су помогли у оним кризним и тешким тренуцима. Захвални смо пријатељима са свих страна света, из ЕУ и комшијама из околних држава који су својим донацијама омогућили да та обнова иде динамиком којом иде. Захвалан сам и Влади Јапана која нам је омогућила кредит са грејс-периодом од десет година, са каматном стопом од 0,01 посто годишње, са поклоњеним новцем.

Захвалан сам свим одговорним људима који не сеире над несрећом, који не покушавају неке ситне политичке поене да зараде. И, био бих много срећнији као човек, као грађанин ове државе, не као неко ко се бави политиком, да је овде неко дошао и рекао – ево, моја странка је обновила шест кућа као што је то урадила Српска напредна странка. Не, нису. Имају искључене телефоне, искључену струју у странци, нису плаћали ни рачуне. Своје рачуне нису платили, а камоли да плате рачуне угроженима. Сада ти и такви још додатно саплићу, покушавају да на несрећи зараде неки ситан политички поен.

Сигуран сам и верујем господину Александру Вучићу и Влади Републике Србије да нико од људи који су остали без кућа, без производње – има ту пуно привредника који су остали без својих производних хала, имамо пуно угрожених радних места – да ће помоћ, као што је стигла до 15.086 људи, стићи до свих.

Да ли ће сви бити задовољни динамиком? Наравно да неће бити сви задовољни динамиком. Сви би волели да то буде брже, али да би неко сада... Знам да ће неко сада скочити и рећи – бука, бес, не знам шта. Малопре смо видели мржњу, и стално чујемо неку мржњу. Упућено је Влади, упућено нама, упућено свим оним људима који су нас предложили и дали нам подршку да радимо.

Више бих волео да се квалификују тиме што су помогли, што су изградили, што су направили. Шест кућа, шест кућа. Не, ништа. Сада чак нису ни остали ту да чују податке који су званични.

Желим још једном да кажем да ће Посланичка група СНС не само подржати ове предлоге споразума, не само да их ратификујемо, већ дати пуну подршку Влади Републике Србије у ономе што ради, и личним примером и законским предлозима, да грађани Србије погођени поплавама што пре почну нормално и достојанствено да живе.

ПРЕДСЕДАВАЈУЋИ: Захваљујем, господине Бабићу. Господине Стефановићу, немате могућност за реплику, као што нисам дао ни господину Бабићу. Реч има министар у Влади магистар Велимир Илић.

ВЕЛИМИР ИЛИЋ: Поштовани посланици, само бих желео, ради јавности, да скренем пажњу на једну веома битну ствар.

Сви гледамо обнову, изградњу после поплава и свега оног што се догодило кроз куће, колико је кућа изграђено, колико су брзо изграђене итд. Сада желим да вам напоменем једну ствар: на пример, у источној Србији, све куће које су порушене јефтиније су од једног моста који је срушен на рукавцу Дунава.

Значи, изузетно је тешка поправка и довођење у исправно стање великих инфраструктурних објеката који су изузетно оштећени. У Малом Зворнику штете на гасоводу су биле изузетно велике, штете од клизишта које је улетело у Дрину; 63.000 кубика камена се сручило у Дрину и готово је преградило до пола. Начин, технолошки, извлачења тог камена и избацивања напоље је скупљи него све куће у Подрињу које су биле порушене.

Пазите једну ствар – увек све посматрамо и меримо, на пример, да ли је десет кућа урађено или петнаест, а да ли верујете да су три преграде у Текији које заустављају бујичне воде скупље и вредније него било шта друго што је тамо оштећено и порушено? А те три зауставе донирао је својим радом РТБ Бор и поклонио потпуно бесплатно, наравно уз „Ђердап“ који је помогао нафтом и осталим, и многа јавна предузећа.

Не могу да вам објасним колика су била оштећења на пумпама, на електромрежи, где су велики терет издржала поједина предузећа која су поправила читаве далеководе, километре мрежа. У Љубовији је највећа штета била у руднику „Велики Мајдан“, где смо имали такво клизиште да смо морали да направимо, сада се приводи крају, канал који прима реку, да се каналом спроведе испод клизишта, да се не угрози... Тај канал је дуг триста и нешто метара, скупљи је него сва остала штета која је настала у тој општини. Зато вас молим да погледамо мало кроз те велике инфраструктурне објекте.

Радио сам на тим великим инфраструктурним објектима и знам, када одем негде, прво мора њихов пројекат, па јавни тендер, па изградња пројектне документације, па тек онда извођачки део. Зато смо се трудили у овом периоду да те велике инфраструктурне објекте оспособимо, да држава почне да функционише.

Није сада питање изградити куће у Обреновцу, и у првом делу сам о томе говорио, али знате ли колико ће да кошта трајна заштита града Обреновца? Десет, сто пута више него изградња кућа. Сада треба да тражимо техничко решење да Обреновац буде безбедан град.

Тачно је оно о чему је говорио господин Бабић, тамо су дошли инвеститори, али знате ли шта су прво тражили када су дошли? Да им нађемо локацију у Обреновцу и да им потпишемо да је безбедна и да је сто посто гарантовано да тамо никад поплава неће бити. Када су добили те локације и када су то проверили, да хиљадугодишња вода неће угрозити фабрику коју ће градити, тек онда су почели да склапају уговоре и да граде фабрику.

Према томе, имамо много посла и тај посао је изузетно сложен. Понављам, имамо лоциране тачке у Србији које су ризичне, које сада нису задесиле поплаве. Оне су лоциране већ педесет година. Изузетно су опасне. Град Београд има 2.350 активних клизишта, која тренутно раде. Од њих је највеће Дубока, чија је санација најскупља, преко сто милиона евра. Само једно клизиште. А да не причам о Звездари, Карабурми, подручју Гроцке које изузетно клизи према Дунаву, да не причам о другим подручјима, Панчевачки рит...

Према томе, веома је битно да ми сада идемо у превентиву, радимо пројекат по пројекат и покушавамо да отклонимо нешто што би можда дошло, да никада не дође; или, ако дође, да буде мало, благо.

Србија педесет година није радила на пројекту заустављања бујичних вода. Први пут смо урадили у Пазару и није било поплава, преградама зауставили бујичне воде, и сад у Текији. Сада радимо целу Србију. Сада ћемо радити санацију Столица у Крупњу. То је оно подручје где иде материјал са тешким металима у Подриње и угрожава пољопривредно земљиште. Све су то огромни и скупи пројекти.

Зато вас молим, немојте само гледати колико је кућа изграђено. Шта вреди да направимо куће ако нема одбрамбених насипа, ако ће прва велика киша да их однесе поново? Ми смо у источној Србији прво кренули да радимо одбрамбене насипе, санације, зауставне бране, па тек онда да правимо куће. Шта вреди испод тога направити кућу? Прва вода све то обрише и поново однесе у Дунав.

Значи, имамо велике инфраструктурне објекте. Мени је веома ружно када ме неко пита зашто ту није направљена кућа. То је најједноставније, најбрже и најмање кошта. Хвала богу, наши градитељи то граде испод 300 и нешто евра по квадрату, 320, 330, 340 евра, није битно, али то су јефтини објекти.

Али, санација појединих градова је изузетно тешка. Санација Крупња, санација Мачковог камена, санација највећег клизишта у центру Крупња, ту цело брдо клиза – то су много скупи објекти, а не види се. Када дођете и објасните некоме да сте санирали читаву шуму да не клиза више и да не угрожава град, реку и остало, сви кажу – па добро, шта сте радили? Ви кажете, зауставили смо брдо, радили пројекат, зауставили га и спасили све инфраструктурне објекте итд.

Не вреди поправити пут, а оставити клизиште. Знате ли колико је велико клизиште код Малог Зворника? Склизало је у Дрину 35.000 кубика камена. А знате ли колико прети да клиза? Шест и по милиона кубика камена клиза. Треба зауставити шест и по милиона кубика камена који је кренуо. Ту су дошли експерти, раде на том пројекту. Ми то даноноћно радимо. Како са три преграде зауставити постепено то да не склиза све, да не прегради Дрину и направи катастрофу? То клизиште је понело мост, угрозило мост на Дрини, покидало све инсталације. Тамо није било ни воде, ни гаса, ничега.

Зато се залажем за то да струка ради свој део посла и апелујем да се што више инжењера укључи у ове послове (имамо ми добар инжењерски кадар) и да реши ове проблеме трајно. Али, понављам, тога има јако пуно, широм Србије. Морамо ићи постепено и тамо где није било. Није било у Власотинцу, али је Власотинце изразито ризичан град. Није било још у неким градовима који су изузетно ризични, али морамо и тамо урадити да не бисмо доживели ово што смо доживели у неким градовима.

Хвала вам пуно. Молим све народне посланике да у својим срединама евидентирају опасне тачке и да нас позову да дођемо да радимо превентиву. Превентива је спас за Србију. Немојмо дозволити да се то догоди, па да онда сви дођемо и кажемо – хајде сад да правимо све изнова.

ПРЕДСЕДАВАЈУЋИ: Захваљујем, господине Илићу. Прелазимо на редослед народних посланика према пријавама за реч у заједничком јединственом претресу. Реч има народни посланик Милан Латковић, а нека се припреми народна посланица Ивана Стојиљковић. Изволите, др Милан Латковић.

МИЛАН ЛАТКОВИЋ: Хвала вам, председавајући. Поштовани председавајући, поштовани министре, уважене колегинице и колеге посланици, у свом данашњем обраћању говорићу о Предлогу закона о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа.

Недавне катастрофалне поплаве у региону потврдиле су још једном да природне непогоде не познају границе и да нарочито државе у сливу реке Саве заједничким напорима морају доћи до квалитетног решења за одбрану од водених бујица и других природних катастрофа.

Србија се по свом природном и географском положају налази најнизводније у сливу реке Саве. Управо је због тога од велике важности заштита од сваког облика штетног дејства вода, од поплава, као и питање заштите квалитета вода, имајући у виду да се из савског слива снабдевају пијаћом водом становници Сремске Митровице, Шапца, Београда и других места.

У овим поплавама показана је велика солидарност Влада двеју суседних држава. Чињеница је да су Србија и Хрватска и до сада сарађивала у оквиру ИПА пројекта, програма за кандидате и потенцијалне кандидате за ЕУ, на тему заштите од поплава, током 2012. године, као и у оквиру Иницијативе за превенцију, спремност и реаговање у катастрофама на тлу југоисточне Европе.

Поред тога, Србија активно учествује и у регионалним активностима које се односе на управљање ризицима од поплава кроз рад Међународне комисије за заштиту реке Дунав и Међународне комисије за слив реке Саве.

Иако све ове чињенице указују да је и до сада било сарадње у региону, ипак је неопходно да се питање природних и других катастрофа системски реши. Управо је овај споразум о коме данас расправљамо због тога изузетно важан, а за нас који смо из Срема има посебан значај.

Споразум на врло јасан и прецизан начин уређује сва она питања и проблеме са којима смо се суочавали током мајских поплава. Верујем да ћемо приликом суочавања са неким наредним природним изазовима и катастрофама бити у могућности да ублажимо њихове последице, јер је циљ Владе Републике Србије и Владе Републике Хрватске, што се тиче овог закона, узајамна помоћ двеју држава.

Самим споразумом јасно се уређују услови за сарадњу кроз: планирање и спровођење мера за заштиту од поплава, земљотреса, пожара, загађивања животне средине, радиолошких опасности, индустријских и других катастрофа; узајамно обавештавање о опасностима, настанку и последицама катастрофа; узајамну помоћ при заштити, спасавању и отклањању последица катастрофа; стручно оспособљавање и усавршавање стручних лица и служби кроз курсеве, семинаре, обуке и организовање заједничких вежби; размену научних и техничких података; сарадњу при развоју и производњи опреме за заштиту и спасавање.

Оно што је, по мом мишљењу, у првом реду по важности, тиче се превенције и обавезе обавештавања о опасностима и могућностима настанка катастрофе која може угрозити територију друге државе. Управо је то пресудно у превентивном и почетном деловању у кризним ситуацијама.

Поред наведеног, Споразум прецизира и сва она искуства са којима се суочавамо на терену а тичу се: преласка граница спасилачких тимова и појединаца, који омогућава поједностављена процедура; уноса опреме и средстава неопходних за вршење задатака у самом спасавању и помоћи; уноса хуманитарне помоћи; регулисања боравка спасилачких екипа на територији друге државе; регулисања настале материјалне штете и др. Поред наведеног, Споразум прецизира и услове и начин употребе пловила и ваздухоплова. Сведоци смо да су они били од изузетног значаја управо током мајских поплава.

Оно што даје пуни значај овом споразуму и доказ да ће бити спроведен јесте Стална мешовита комисија за спровођење задатака одређених овим споразумом. Ову комисију ће чинити представници Сектора за ванредне ситуације са стране Србије и Државне управе за заштиту и спашавање са стране Хрватске; састајаће се најмање једном годишње.

Нагласио бих да је за нас из Срема изузетно важан и договор, постигнут између Министарстава пољопривреде и заштите животне средине и Министарства пољопривреде Хрватске, да се убудуће оперативно размењују информације између Јавног водопривредног предузећа „Воде Војводине“ и „Хрватских вода“ како бисмо правовремено реаговали на висок водостај реке Саве и омогућили да се избегну потенцијално опасне и критичне ситуације.

На крају желим да кажем да ће Посланичка група СПС у дану за гласање подржати овај споразум, као и остале споразуме који се налазе у оквиру овог заједничког претреса.

ПРЕДСЕДАВАЈУЋИ: Хвала. Реч има народна посланица Ивана Стојиљковић. Изволите.

ИВАНА СТОЈИЉКОВИЋ: Поштовани председавајући, цењени министре, даме и господо посланици, данас говоримо о четири споразума; сваки од њих је на свој начин јако битан у јачању билатералних односа са нашим суседним земљама.

Кренућу другим редоследом. Прво ћу да говорим о Споразуму са Македонијом, који је јако битан, о међусобном признавању возачких дозвола, чиме ће се обезбедити лакши прелаз и боравак наших грађана и грађана Македоније у ове две земље. То ће се посебно одразити, у позитивном смислу, у време летњих месеци, када грађани Србије прелазе масовно преко Македоније на путу до Грчке; тада ће се то одразити у најпозитивнијем смислу.

Такође, споразуми са Румунијом, између Владе Републике Србије и Румуније, о отварању два гранична прелаза, Врачев Гај – Сокол и Голубац – Нова Молдова, представљају изузетно значајне споразуме у смислу јачања сарадње наше две, историјски блиске земље. Нови гранични прелази омогућиће лакши проток путника и робе, затим, комуникације и развој у пограничном подручју захваљујући бољој економској, културној и социјалној сарадњи.

Оно што смо малопре чули, заиста, волела бих лично да то више не буде, да се не чује у јавности да имамо јако лоше граничне прелазе.

Ово ће дефинитивно бити један добар пример зато што су ови споразуми услов аплицирања за ИПА фондове, где ће се добити за изградњу два инфраструктурна погранична прелаза, гранични прелаз Дунава скелом код Голупца и Нове Молдове и мост на Нери у Врачев Гају и Соколу.

Желим да се осврнем на, у овом тренутку најзначајнији, Споразум о сарадњи у заштити од природних и других катастрофа, потписан између Републике Србије и Републике Хрватске. Сведоци смо великих климатских промена. То је, нажалост, на нашем подручју најзначајније зато што су код нас била јасно изражена четири годишња доба; данас то више није тако, па се у исто време боримо на једној страни са поплавама, на другој страни са ватреном стихијом.

По овом питању, примарна и највећа одговорност јесте управо на државама, које морају успоставити ефикаснији систем за одговор на овакве катастрофе и, што је још важније, за спровођење мера за смањење ризика и отклањање последица оваквих катастрофа.

Циљ овог споразума је унапређење сарадње између наших земаља у смислу очувања људских живота и очувања материјалних добара када се појаве катастрофе, поплаве, пожари, земљотреси, загађење животне средине, индустријске и радиолошке опасности, као и пловидбене несреће на унутрашњим водама.

Чињеница је да је и у току мајских поплава постојала сарадња између суседних држава иако тада нису постојали ови споразуми, али дефинитивно је потребно формализовати ову сарадњу. Формализација је јако битна из више разлога. Малопре смо чули да нису до краја истакнути сви параметри како ће се сарађивати. Сматрам да ће то временом доћи, када се формирају заједничке комисије и експертске групе које ће радити на анализама ризика и плановима реаговања. Омогућиће се рана обавештавања, размена информација, знања и заједничке обуке и вежбе, као и размена научних и техничких података и, наравно, директно пружање помоћи у току катастрофа.

Споразумом су јасно дефинисане процедуре преласка границе, задржавање или транзит кроз државу, превоз оружја, спасилачке опреме и хуманитарне помоћи, затим, употреба ваздухоплова и возила како за превоз спасилачких екипа, тако и за гашење пожара и начин финансирања, што је врло битно. Све време, активности спасавања су под надзором Сталне мешовите комисије.

Лично се надам да нам оваква врста помоћи неће више никада бити потребна, али ће овакви споразуми свакако учврстити билатералне односе и сарадњу у оним областима које су јако битне за наш бржи улазак у ЕУ.

Сада имам потребу да се вратим на неколико критика које смо могли да чујемо малопре, да није урађен ниједан метар водозаштитних појасева. Чињеница је да су водозаштитни појасеви изузетно велика инвестиција за ову владу. О томе је малопре министар говорио. Људи који се разумеју знају који новац треба да се издвоји за то. Сигурна сам, да је пре мајских поплава Влада улагала у водозаштитне појасеве, тешко бисмо објаснили грађанима Србије зашто се новац одваја у те сврхе, а не у егзистенцијална питања и оздрављење Србије.

Грађани Ужица су сведоци да је 2012. године велики новац уложен у санацију бране акумулације Врутци и чишћење акумулације Врутци. То је било 65.000.000 динара. Две године касније, Ужичани су остали без пијаће воде. Значи, катастрофе су нешто што је тешко предвидети; причам о превентиви о којој слушамо све време. Углавном су непредвидиве и зато их је тешко спречити. Данас Ужичани, захваљујући Влади Србије и премијеру Александру Вучићу, имају алтернативни начин водоснабдевања, а ускоро ће добити и фабрику воде.

Оно што још желим да кажем јесте да ова четири споразума која су данас пред нама – сигурна сам да ће их у наредном периоду бити још више, нарочито због посета званичника нашем државном врху – показују да су напори ове владе и премијера дефинитивно донели резултате, тако да су данас сва врата земаља у региону, а и у свету, широко отворена за Србију и Србија је после дуго времена нашла своје значајно место на мапи света.

Желим да кажем да ће се СНС у позитивном смислу у дану за гласање изјаснити за ова четири закона. Захваљујем.

ПРЕДСЕДАВАЈУЋИ: Захваљујем. Реч има народна посланица Милена Турк, изволите.

МИЛЕНА ТУРК: Поштовани председавајући, господине министре, даме и господо народни посланици, овај предлог закона о потврђивању споразума између Владе Републике Србије и Владе Републике Хрватске је јасан израз опредељености у интензивирању и побољшању сарадње у области заштите и спасавања живота и материјалних добара од природних и других непогода. Ова сарадња постајала је и без ових потписаних споразума, али је формализација сарадње у сваком случају добродошла и пожељна.

Оно што бих желела да истакнем као позитивно и што се види из текста ових споразума је та жеља земаља потписница за заједничком сарадњом, жеља за разменом података, за разменом искустава и за коришћењем заједничких капацитета. На то их, на крају крајева, и обавезује текст овог споразума, према ком су оне обавезне да размењују информације, да заједнички раде на усавршавању опреме, на оспособљавању појединаца, да раде на продубљивању сарадње државних органа и хуманитарних организација.

Све ово има за циљ унапређење сарадње у области ванредних ситуација, где би, као један вид усавршене организације, на непогоде могло да се одговори ефикасно, уз што мање ангажовања, уз што мање утрошених средстава и времена. Све ово говорим имајући у виду непогоде које су нас у протеклом периоду задесиле и чије последице још увек осећамо, где смо заиста могли да се уверимо у то колико је важна правовремена реакција и помоћ која долази са свих страна.

Када је једна земља погођена непогодама, када је њено становништво угрожено, њена материјална добра и када она није у могућности да се самостално избори са овим недаћама, од кључног је значаја имати помоћ на коју се може рачунати, тако да нас ове опасности директно опомињу на важност сарадње и разумевања у региону.

Кратко бих се осврнула на неке позитивне ствари из овог споразума, као што је форма захтева за помоћ који шаље једна од уговорених страна; он садржи опис непогоде, последице које су задесиле земљу, предузете мере. Као одговор, од друге уговорне стране се добија обим расположивих мера и помоћи коју она може пружити.

Члан 12. и члан 13. јасно прецизирају приоритете и дају једну оправдану, поједностављену и убрзану процедуру за прелаз појединаца, спасилачких тимова, али и хуманитарне и друге помоћи.

Имајући у виду све ове значајне ставке и размере које непогоде могу имати и њихову непредвидивост, у дану за гласање ја ћу подржати овај предлог споразума. Хвала вам.

ПРЕДСЕДАВАЈУЋИ: Захваљујем, госпођо Турк. Реч има министар у Влади мр Велимир Илић. Изволите.

ВЕЛИМИР ИЛИЋ: Господо народни посланици, само због јавности бих желео да скренем пажњу на једну врло важну ствар. Ових дана се завршавају тендери за поправку насипа. То је процес који је трајао нешто дуже, требало је да се уради документација, да се припреми, да се распишу тендери, да се онда санирају насипи и да се то реконструише и доведе у исправно стање. Тендер није могао да се распише док се средства не обезбеде. Знате да је то изузетно скупо. Тренутно почињу радови у Лучанима, сређивање насипа је 32.000.000; на Чемерници код Чачка 40.000.000, у Сечој Реци, на Сави, Колубари итд. Значи, сви тендери се приводе крају.

За младу даму, посланицу, која је говорила о Ужицу – пројекти се завршавају за Ужице, добиће модерну фабрику воде. Премијер је инсистирао и дао налог финансијама да пронађу средства да се грађевински део објекта уради у току ове године, а да се монтира опрема и технологија почетком наредне, тако да би негде до априла, маја месеца била готова фабрика воде. Пошто Ужичани немају средстава у буџету, трошкове изградње фабрике, што је изузетно велика инвестиција, сносиће Влада Републике Србије и трајно решити водоснабдевање града Ужица.

Према томе, многи пројекти се раде, а нису изложени јавности. Ми нисмо излазили у медије да о томе причамо, али смо их завршили, урадили и, ево, сад иду у реализацију. Понављам, ових дана у двадесет градова креће санација бедема, одједном, а укупно је у програму тридесет шест. Надам се да ћемо их до краја године све завршити и привести крају.

ПРЕДСЕДАВАЈУЋИ: Захваљујем, господине Илићу. Реч има народни посланик Бобан Бирманчевић. Изволите.

БОБАН БИРМАНЧЕВИЋ: Хвала. Поштовани председавајући, поштовани министре, поштоване колеге, поштовани грађани, данас имамо један позитиван задатак и обавезу да подржимо и предложимо четири споразума која истовремено уводе ред у једну област која је јако битна за нас, а то је, пре свега, пружање помоћи у борби против елементарних непогода, односно катастрофа, природних и било којих других, у овом случају са Хрватском, а у врло кратком року ћемо вероватно то урадити и са свим државама из окружења. Србија, као центар региона, предузима све могуће кораке на јачању сарадње, пре свега ради безбедности својих грађана и своје земље, а самим тим и безбедности грађана из земаља из окружења.

Оно што је битно навести, то је да је у овом случају јако битна превентива. Ово је један од начина за превентивно деловање. Имамо једно јако велико, можемо рећи и болно и тешко искуство, а то је искуство што се тиче елементарних непогода које су нас задесиле у мају. У том тренутку, и поред ситуације која је била јако тешка, држава је реаговала изузетно брзо и у складу са свим могућим својим ресурсима; помоћ је притекла са свих могућих страна.

Када постоји воља, постоји и начин да се помогне, а то се управо десило нама. Начин да нам помогну имале су и државе из окружења и државе које су доста даље од Србије. Ево, користим ову прилику, као неко ко је директно учествовао у одбрани града Шапца од поплава и у санацији последица поплава које су делом захватиле одређена насеља и места у околини Шапца, да кажем да нам је највећа помоћ заиста стигла пре свега од Русије, Белорусије и многих других држава.

Чак, да може да се дође, показује долазак Чижикова, заменика министра за ванредне ситуације Русије, који је лично дошао са 76 специјалаца, два хеликоптера, чамцима за спасавање. Међу тих 76 специјалаца било је двадесет ронилаца са најбољом могућом опремом, који су нашли начин да дођу и узму учешће у одбрани града Шапца. Лично је Чижиков учествовао и у раду самог штаба за ванредне ситуације.

Велика је помоћ Белорусије, Аустрије, Француске, Немачке, пре свега тимова Белорусије, Аустрије и Француске, на испумпавању воде из позиције Хемијске индустрије „Зорка“ ради спречавања велике еколошке катастрофе регионалних размера.

Оно што морамо нагласити, а то су заиста тачни подаци, јесте да су нам велику помоћ, у најкраћем могућем року, пружили и суседи, пре свега Хрватска. На основу одлуке Владе, већ 16. маја у Србију је послата једна јединица, државна интервентна јединица цивилне заштите из Државне управе за заштиту и спашавање, са пет припадника, два возила, два чамца и другом додатном опремом, као и државна ватрогасна јединица са десет припадника, три возила и другом опремом, која је узела учешће у спасавању грађана са поплављених подручја, а све са задатком да се помогне на најбржи и најбољи могући начин.

Влада Македоније је у најкраћем могућем року послала тридесет спасилаца из Дирекције за заштиту и спасавање и петнаест спасилаца из Министарства одбране, такође са чамцима, агрегатима, пумпама за испумпавање воде и свим оним што је било потребно у том тренутку.

Можда је било немогуће предвидети ту катастрофу, односно елементарну непогоду, и ми је наравно никада не можемо ни предвидети, али оно што можемо, то је да их очекујемо и да се спремамо да најбоље могуће делујемо. Један од начина је и овај споразум. Они који оспоравају овај и овакве споразуме нису у праву. Зашто ови споразуми нису били потписани пре пет или десет година, заиста је питање за све.

Надовезао бих се на речи министра Илића. Долазим са подручја које је у свим општинама у округу имало ванредну ситуацију. У Малом Зворнику, Љубовији и Крупњу још увек нисмо успели да изађемо из тих ванредних ситуација. У Крупњу ће само за обнову телекомуникационе инфраструктуре бити потрошено 70.000.000 динара. То је довољно средстава за не знам колико кућа.

Они који не схватају колики је проблем обнова, односно са каквим се проблемом сусреће Влада, морају да изађу на терен и да то виде на лицу места. Померене су читаве улице, померена су брда, река је променила свој ток. Постоје улице где не да нема телефонског кабла, него нема ни куће где ће му пустити тај број.

Зашто посланици из опозиције не оду на терен да виде какви су проблеми? Најједноставније је седети за скупштинском говорницом и показивати прстом у правцу Владе да се нешто не ради, да се нешто не предузима. Напротив, предузима се све. Наравно да је за све ово потребно време. Али, оно што је битно јесте да ова влада има један циљ, а циљ је да се помогне свима којима је помоћ потребна. У складу са тим су и све ове донете одлуке.

Елементарне непогоде не познају ни границе, ни разлике које појединци потенцирају. Елементарне непогоде проблем су свих у региону, и шире. У складу с тим, предузимају се све превентивне мере.

Да постоји начин, да постоје решења и да је нешто већ урађено, имамо пример Шапца, где је још док је трајала ванредна ситуација донета одлука да се по убрзаном поступку уради 2,7 километара насипа на одбрани града Шапца, на позицији Кочиног канала. Могу да обавестим јавност да је тај насип у дужини од 2,7 километара завршен, Шабац је обезбеђен.

Оно што је остало и што је врло велики задатак, то је насип дужине 5,2 километара на позицији Чеврнтије и Дреновца. Оно што знам и што је поуздано тачно, то је да су Министарство пољопривреде, Дирекција за воде и Влада већ пронашли изворе финансирања. У процедури је израда пројеката и завршних докумената како би се приступило изради тог насипа у дужини од 5,2 километра, где је и био највећи проблем, где су проведени дани и ноћи у одбрани града Шапца, наравно, успешној.

Још једном користим прилику да се са ове скупштинске говорнице захвалим свима који су помогли, пре свега нашим грађанима, грађанима Шапца, грађанима Србије и свима из околине који су својим учешћем, колико је ко могао и како је могао, помогли.

Оно што је порука ове кризне ситуације, која се десила не само у Шапцу, не само у Србији, нашој држави, него и у БиХ, Хрватској (пошто смо ми отприлике у сливу река где све реке са ових простора завршавају у Србији), јесте да из ове кризне ситуације излазимо јединственији, бољи и солидарнији. Мислим да је последица свих тешких препрека које су пред нас биле постављене и то да ћемо изаћи много спремнији за следеће елементарне и било које друге непогоде које ће се вероватно, и поред наше жеље да не буде тако, појавити. Хвала.

ПРЕДСЕДАВАЈУЋИ: Захваљујем. Реч има народни посланик др Благоје Брадић.

БЛАГОЈЕ БРАДИЋ: Захваљујем. Господине председавајући, господине министре, даме и господо народни посланици, цењени грађани Србије који пратите овај директни пренос заседања Народне скупштине, подсећања ради, данас усвајамо споразуме које је Влада Републике Србије потписала, а први о којем ћу причати је са Владом Републике Македоније, о узајамном признавању возачких дозвола.

Апсолутно, ми из наше посланичке групе подржавамо овај закон и гласаћемо за њега. Свесни смо да је за време прошле, претпрошле, не знам како да их бројим, Југославије било велике флуктуације становништва, како из Македоније према осталим деловима тадашње Југославије, тако и из Србије и осталих република према Македонији. Са Македонијом нас вежу многа пријатељства, рођачке везе. Овим споразумом је омогућено да резиденти, тј. они који имају боравак на територији Републике Македоније, а држављани су Републике Србије, могу да користе своје возачке исправе, онакве какве имамо у Републици Србији. Исто се односи и на оне људе који оду послом или који су у транзиту кроз Македонију.

Не бих дужио, апсолутно подржавам овај вид успостављања сарадње, билатералних односа, јер они олакшавају живот како грађанима Србије, тако и грађанима Македоније.

Друга два споразума су споразуми између Владе Републике Србије и Владе Румуније о отварању међународног граничног прелаза између Голупца на српској страни и Нове Молдове у Румунији и другог прелаза између места Врачев Гај (Република Србија) и Сокол (Румунија), са изградњом моста на реци Нери. Тиме се успоставља боља комуникација између грађана Републике Србије и оних који живе у Румунији.

Јако ми је жао што ту није неко из Министарства спољних послова, али се надам да ћете ви, господине министре, оно што будем имао, као сугестију и питање пренети господину министру и да ћете нам вратити информацију шта је рекло Министарство спољних послова.

О чему се ради? Природно је да делови земље који се налазе у рубним подручјима, тј. близу граница са суседним земљама (нарочито када је то, као код нас, према ЕУ), треба да буду развијенији од оних делова који су у унутрашњости, који имају слабу инфраструктуру, слабу путну привреду. Природно, становништво иде тамо где је већа флуктуација памети, робе и новца. Природно је да тако буде и у нашем пограничном појасу, како јужно од Саве и Дунава, тако и северно од Саве и Дунава. Али, реалност је да они који имају, што кажу, од Бога дато, имају већу могућност развоја у односу на други део земље.

Због тога што не постоји могућност комуникације, што нема граничних прелаза, што је слаба путна привреда, путна инфраструктура, они су, малтене, у запећку, они су као неко слепо црево Републике Србије. Отварањем ових граничних прелаза дајемо могућност убрзаног привредног развоја тих делова Републике.

Добро је што Министарство спољних послова и Република Србија раде на отварању граничних прелаза. По мени, то би требало да се уради свуда где постоје суседна места са једне и друге стране границе и могућност путне инфраструктуре. Јер, што буде више прелаза, то ће већа могућност бити флуктуације и промета робе, памети, инвестиција и свега онога што је потребно Републици Србији.

Оно што сам хтео да питам, када ће остали гранични прелази бити решавани? Замолио бих вас да ово питање, господине министре, пренесете.

Стицајем околности, знам да више година уназад, ако не и деценија, постоји иницијатива да се између Накова, које се налази поред Кикинде, на самој румунској граници, и села Лунга, које је са румунске стране, отвори гранични прелаз. Све владе су обећавале, па и ова садашња, све владе од 1945. године, да не буде недоумица, апсолутно све владе од 1945. године су обећавале прелаз. Ова влада је обећала, тј. неко у Министарству спољних послова, па бих замолио, јер то живот значи тим људима, да им се омогући, да шанса да развију своје место и од тог прелаза ће имати користи и становници Банатског Великог Села, и Руског Села, и Накова, и Кикинде и сви они који гравитирају том индустријском центру који се гради у Кикинди, да учините напор и лобирате у име тих наших суграђана који остају заборављени.

Нелогично да се једно село које је богом дано, где, што кажу, „кад посадиш дугме, никне капут“, празни, јер нема ничега; има један гранични прелаз који се отвара о неким државним празницима. Сви они који су млади (некада је село било пуно младости) селе се у Кикинду, из Кикинде у Зрењанин, из Зрењанина у Нови Сад, из Новог Сада у Београд. Ако тако наставимо, сви ћемо ми да пређемо у Београд. Ми са југа Србије већ гледамо локације где можемо овде да нађемо своје ухлебљење. Искрено се надам да ви можете помоћи нашим суграђанима из Накова да доживе свој неостварени сан и да се тај прелаз отвори.

Оно што сам оставио за крај је Предлог закона о потврђивању Споразума између Владе Републике Србије и Владе Републике Хрватске. Наши суграђани су чули доста приче поводом овог споразума. Више смо слушали (што треба да се чује) шта је урађено после мајских поплава. То народ треба да зна. То треба увек причати, без обзира на политичку опцију. Оно што се ради добро, мора да се зна, али мора да се зна и оно што се не ради добро. Мислим да се ту слажу и позиција и опозиција.

Предмет Споразума је, као што су говорили моји претходници, планирање и спровођење мера за заштиту од поплава, земљотреса, пожара, загађења животне средине, пловидбених несрећа на унутрашњим водама, радиолошких опасности, као и индустријских и других катастрофа. Он предвиђа узајамно обавештавање о опасностима, настанку и последицама катастрофа, предвиђа узајамну помоћ при заштити, спасавању и отклањању последица катастрофа, размену знања, да не читам до краја овај члан, а циљ Споразума је да уговорне стране, у складу са расположивим могућностима, узајамно помогну једна другој у случају катастрофа када уговорна страна која тражи помоћ није у могућности да се супротстави последицама катастрофе својим средствима. То је све у реду и то треба подржати.

Фактички, овим настављамо оно што се некада звало цивилна заштита на територији оне, пре претходне Републике Југославије. То је нешто што од памтивека све државе раде – бране се од елементарних непогода, у зависности од памети, технолошке опремљености и века у коме се то дешава.

Оно што је интересантно јесте да је Споразум потписан 15. јула, после мајских поплава, и да је у Скупштину дошао данас, 14. октобра. Питао бих вас, господине министре, ви сте министар у Влади која води Републику Србију већ трећу годину (у разним односима, али то је то, то је та политика и то је та скупштинска већина, сада је већа, после последњих избора), зашто ово што се дешавало није предупређено од 2012. године до 2014. године, тј. до маја месеца?

Чуо сам доста колега које су из тих делова који су били најугроженији овим поплавама, конкретно говорим о Шапцу. Значи, 2012. године, када је ова скупштинска већина преузела вођење Републике Србије и формирала своју владу, у Шапцу је затекла завршен тендер за ових фамозних пет километара насипа који је остао да се уради и још није завршен. Говорим о 2012. години. Тендер је завршен и изабран је понуђач на јавном тендеру; новац је био одвојен, 250.000.000 динара. Са тим се стало после преузимања власти, није потписан уговор и тај насип није урађен. У мају месецу смо имали одбрану Шапца на насипима, што је нормално и то треба свака држава да ради, али питам – зашто тај насип није завршен када је било време, од 2012. до 2014. године? То је минимум годину и по дана.

Сада чујем од колеге да је поново у процесу изналажење буџетских пара, што је нормално, јер паре се користе у току буџетске године, тешко су преносиве из једног буџета у други сем ако апропријација то не определи. Због чега смо имали проблем одбране Шапца? Због чега је нечијим, сложићете се са мном, пропустом направљена штета од милијарду динара у околини Шапца?

Дакле, апсолутно се слажем да сви треба да учинимо максималан напор и да се трудимо да свој посао радимо савесно и одговорно. Оно што ја видим као основни проблем јесте да како дође која гарнитура, сматра да је једино она паметна, једина богом дана и све универзално зна. Најгоре је, господине министре, када дневна политика покуша да буде јача од струке и када министри својим ауторитетом и положајем наређују шта треба да се ради. У принципу, треба само да се пита струка.

Ви сте поставили једно питање и тражили од нас народних посланика да јавимо сва кризна места, клизишта, места где потенцијално може да дође до изливања река приликом следећих обилних падавина. Кажем вам, господине министре, свака управа за планирање и изградњу у свакој општини има евидентирана апсолутно сва клизишта, има евидентирана сва могућа места пробоја вода; имају планове у „Србијаводама“, где раде стручни људи, за одбрану свих река и свих њива у Републици Србији. Треба само добра политичка воља, одређивање приоритета. Полако крените од оних опасних вода, како кажете, петогодишњих, десетогодишњих, педесетогодишњих, стогодишњих, па када урадимо стогодишње воде, могуће нивое река, кренимо на хиљадугодишње воде и онда ћемо заштити Србију. То је моја сугестија, а ја се надам да ћете ми одговорити на ова питања.

ПРЕДСЕДАВАЈУЋИ: Захваљујем. Реч има министар мр Велимир Илић. Изволите.

ВЕЛИМИР ИЛИЋ: Господине посланиче, желим да вам одговорим на ваше питање. Тачно је да је донесен закон 2011. године и да су сва јавна предузећа и све локалне управе морале да донесу стратегију одбране од елементарних непогода и да изнесу колика је то цифра. Да бисмо Србију комплетно заштитили, одбранили и довели у ред, потребно је једанаест милијарди евра, када се све то сагледа.

Ви знате да је 2007. године почета прва фаза измештања Колубаре и заштите копова. Друга фаза је пројектована, 2008. године је требало да се ради, није завршено. Зато је дошло до већих хаварија него што би биле да је то урађено.

Да вам не набрајам сада све пројекте, на пример, Грабовица је урађена пре двадесет пет година и стајала са комплетном документацијом. Није урађено. За Текију је урађена пре двадесет две године пројектна документација, и није урађено, када је „Ђердап“ требало да заштити околна насеља од бујичних вода.

Међутим, у том периоду, у тој години коју ви помињете, 2012. години, министар финансија је донео одлуку да новац „Србијавода“ и свих тих предузећа која имају сопствене приходе од разноразних наплата које иду директно у заштиту, поправку бедема, заштиту од бујичних вода итд. иде у буџет за плате и пензије.

Водопривредне фирме су ускраћене до данашњег дана. Те сопствене приходе, на које имају право и које убирају, нису могли да пласирају тамо за шта су те паре намењене. Зато је дошло до великих застоја и неодржавања. Значи, то је скоро двадесет година било занемаривано, а посебно је интензивирано последњих година, 2011, 2012. године, када је потпуно заустављен прилив који је ишао у водопривредна предузећа и пребачен директно у буџет. Онда је буџет враћао назад „на кашичицу“, ако треба, наменске паре за заштиту и одржавање насипа. То је велики проблем изазвало. Зато је и дошло до већих хаварија него што би било да је све то одржавано.

Не можете ви да објасните да сада једна брана, Селова, која се ради, завршена је 96%, не заврши се још 4%, и да заустави бујичну воду на половини, односно на притоци реке Колубаре и потпуно стави под контролу... Али, тадашње финансије нису то дозволиле, разумете. Као, нема пара, треба за неке друге ствари, плате, пензије и остало. И, наравно, није отишло тамо где треба.

Сада је ова влада платила цех у мају; платила је касније. Знате како, стално се молите Богу – неће ваљда, неће ваљда... Једном вас то задеси. Морамо да улажемо средства. Не можемо ми тих једанаест милијарди евра уложити у заштиту Подунавља, заштиту Мораве, свих тих бујичних вода одједном; то је процес, да се ради можда десет-петнаест година. Добро сте рекли, треба лоцирати најкритичније тачке па полако кренути, па мање критичне, па тако, па доводити у ред. Требаће можда десет-петнаест година да се све то доведе у ред, можда и двадесет година, таман онолико колико нисмо улагали, претходних двадесет година.

Једном мора ђаво да дође по своје ако не радите оно што треба да радите. То је сада сустигло ову владу. Ниједна влада не би издржала овај ударац који је издржала ова влада – за девет месеци да имате штету 1.700.000.000. Људи, па то је просто немогуће, такав удар издржати у једној влади! Ова влада, уместо да крене у запошљавање, у развој, мора то да санира. Не може сада све одједном, али иде. Огромна је штета, 1.700.000.000 ударити на буџет за девет месеци једне владе, то је страшно.

Добио сам решење за министра за ванредне ситуације другог дана после великих поплава. Значи, још нисам ни ступио на дужност, а већ је било поплављено. Многа министарства нису ни успела да оформе кабинете, а поплава је већ била. У том раскораку се то догодило. Влада је успела да се стабилизује, консолидује и некако то одради. Ту је била велика и улога војске, полиције, одређених хуманитарних организација, свих грађана. Видели сте сви шта се догађало и како се догађало, да је сваки човек у Србији био јунак нечега што је задесило ову државу.

Незапамћено, на појединим подручјима биле су хиљадугодишње воде. На пример, у Текији, верујте, наноси земље у објектима су били до првог спрата; имали сте потпуно затрпану кућу до првог спрата, а негде и на спратном делу муљ, талог, дрвеће, пањеве и све остало. Бујица је носила зидове, носила је куће, обрисала је неколико кућа. Не постоји траг да је ту била кућа.

Замислите, неки дан су припадници армије пронашли тело човека који је покушао да изађе напоље; само је пробио стакло и муљ га је потпуно затрпао. Тек када се муљ вадио, нађен је у објекту. Нико није претпостављао… Није успео да отвори врата. Све је било пуно муља. Само је песницом пробио стакло и тако је остао, тако је нађен. То је незапамћено.

Морамо да се спремимо за то и да отклонимо те слабе тачке. Слажем се са вама, али ми радимо на томе, припремамо те пројекте. Понављам, да бисмо све заштитили у Србији, треба једанаест милијарди евра. Наравно, не може одједном, мора полако.

ПРЕДСЕДАВАЈУЋИ: Захваљујем министру Илићу. Господине Брадићу...?

(Благоје Брадић: Господин министар ми није одговорио на питање везано за град Шабац и тендер који је био 2012. године.)

Није то тема сада. Молим вас, неки други пут. Захваљујем.

Реч има народни посланик Драган Николић, а нека се припреми Љиљана Малушић.

Изволите, господине Илићу.

ВЕЛИМИР ИЛИЋ: Не бежим од одговора. Ја сам био министар тада и водио сам многе пројекте који су били важни. Мени је јако жао што град Шабац за време моја три мандата у инфраструктури и капиталним инвестицијама, где се изузетно пуно пара уложило, никада није конкурисао за један динар средстава, верујте. Никада нисте тражили ништа, за време три владе. Ево, ја то одговорно тврдим, можете да проверите у папирима.

Једном сам долазио у Шабац и питао људе да ли им треба нешто. Па, зашто? Тамо је била нека власт која једноставно није хтела комуникацију са Владом. Никада нису тражили. Мени је било мало незгодно. Има градова који ниједном ништа нису тражили, а има градова који су редовно тражили и добијали мало-помало и решавали проблеме. Мени је било јако чудно, али неки градови нису никада један динар тражили.

Када је било оно двовлашће у Београду, сећате се можда, град Београд никада није конкурисао ни за један пројекат преко Владе. Таква је била политика Београда. Ја не могу сада да их натерам, они петнаест година не траже ништа. Ниједан пројекат. А било је много пројеката, много пара, али никада нико није написао захтев да нешто тражи. Ми смо решили канализацију пола Србије, а, на пример, Умка, Дедиње немају канализацију, Калуђерица. Никада нико није тражио канализацију. Ви знате да смо имали фонд за комунално опремање градова Србије, општина итд., али никада нико није поднео захтев званично да тражи средства.

ПРЕДСЕДАВАЈУЋИ: Захваљујем, господине министре. Реч има народни посланик Драган Николић, а нека се припреми народна посланица Љиљана Малушић. Изволите.

ДРАГАН НИКОЛИЋ: Господине председавајући, даме и господо народни посланици, поштовани министре Илићу, уважени грађани Републике Србије, мене као народног посланика веома радује сагласност свих посланичких група када су у питању споразуми које је Влада Републике Србије потписала са владама Републике Хрватске, Румуније и Македоније.

Радује ме сагласност зато што и опозиција препознаје да Влада Републике Србије, или тзв. Вучићева влада, има слуха и поштује све оно што је речено у експозеу када је господин Вучић био у овом парламенту и са 208 народних посланика изабрана Влада у овом саставу, испуњава оно што је обећала. Рекли смо да ћемо водити спољну политику која је мирољубива, која поштује суседе, да Србија нема никаквих претензија према другим међународно признатим државама које су уједно чланице УН. Признајемо суверенитет и интегритет сваке од ових држава.

Имамо четири споразума, сви су веома важни на свој начин. Поменуо бих прво споразум који смо потписали са Македонијом, који ћемо, надам се сутра, својим гласовима ратификовати у овом парламенту. Ради се о томе да смо са Македонијом потписали споразум да ће важити наше возачке дозволе, односно возачке дозволе грађана Србије који имају боравак или дуже бораве у Македонији, да не би било превелике администрације, прављења великих трошкова. Такође, имајући у виду да је Македонија држава кроз коју транзитно пролази велики број грађана, како лети у време одмора, тако и зими, да возачке дозволе које важе на територији Републике Србије, које издају унутрашњи органи Републике Србије, важе и на територији Македоније, а да македонске возачке дозволе, односно дозволе македонских грађана важе у Србији.

Тај реципроцитет показује узајамно поштовање између наше две државе и показује уважавање које имамо са Републиком Македонијом, имајући у виду да су владе Србије и Македоније имале заједничку седницу. То отопљавање односа између Републике Македоније и Републике Србије почиње негде 2012. године. Знамо да смо раније имали великих проблема, знамо да је било јако великог неразумевања између наше две државе по многим питањима, али мислим да ова републичка влада, такође, председник Републике господин Томислав Николић, чини много на отопљавању односа између наше две државе, што је, наравно, на добробит свих грађана Србије.

Због тога и опозиција, препознајући ту политику, жели да гласа за овакве споразуме, жели да гласа за овакве законе, јер, подржавајући ову владу, могуће је да на следећим изборима пређу цензус, да не буду у проблему као што су били и да не буде малициозних изјава какве смо слушали у току дана, када се покушавало вама, министре, да импутира да се ви у овој влади не питате ништа, да само потписујете и да сте формално данас овде на седници, а да суштински не одлучујете ни о чему. Знајући вас лично и знајући вас као дугогодишњег политичара, свестан сам да ви поседујете габарит једног озбиљног политичара, који има своје место у Влади, кога поштују у Влади и који ће, надам се, још веома дуго обављати одговорне послове и на добробит ове владе, а наравно и на добробит грађана Србије.

Непримерено је да се покушава умањити ваша улога и да се данас овде прича о нечему што апсолутно није тема. Нити су ови споразуми везани за поплаве које су нас, нажалост, задесиле на пролеће, нити смо могли да то спречимо, а још мање смо могли да предвидимо да ће тако нешто да се деси.

Постоји овај споразум са Хрватском, о коме ћу касније. Оно што сам хтео да истакнем, са Републиком Румунијом, односно са њиховом владом је потписан овај споразум о отварању два гранична прелаза; то су малогранични прелази.

Имам једну молбу, пошто сте ви данас овде представник Владе, а тиче се једне општине. То је Трговиште, које се налазе на крајњем југу Србије, крајње сиромашно, девастирано, огроман број становника одатле одлази трбухом за крухом; углавном, једно сиромаштво и нешто што се зове слепо црево Србије.

Они су аплицирали, послали су молбе на многе адресе, па вас, ево, као народни посланик из Пчињског округа, молим да ово упишете, да пробате да се на Влади или у ресорном министарству, где се о томе већ одлучује, дозволи један малогранични прелаз између општине Трговиште и општине Крива Паланка у Македонији, јер би на тај начин, протоком роба, услуга, капитала, било учињено много за ову општину. Она би на тај начин била у могућности да се економски развије, да се и путна инфраструктура у том смислу развије. Они су са своје стране спремни да уложе доста новца и свог добровољног рада да би направили тај прелаз према Македонији; веома им значи. Ово просто желим да запамтите и да пробате да са своје стране... Не морате данас да ми одговорите, не морате да ми данас обећате. Ако хоћете, тим боље за мене а и за грађане Трговишта.

Постоји онај четврти споразум, са Хрватском, о коме хоћу да кажем пар речи. Дуго смо имали болну и крваву историју са Републиком Хрватском, са нашим грађанима који су грађани Републике Хрватске, са колонама избеглица, са ратом, са „Олујом“, са Другим светским ратом, али све је то иза нас, све је то за историју, морамо да гледамо напред. Зато мене као народног посланика заиста радује овај први споразум Републике Хрватске са Владом Републике Србије, где ћемо ми једном синергијом пробати да се изборимо против природних непогода, катастрофа, поплава, пожара и свега онога што је наведено у Споразуму, а што је предвидиво.

Само бих хтео да подсетим да је за сваки споразум потребно двоје, или двојица. У овом случају су сазрели услови у јулу месецу ове године да се између Хрватске и Србије направи овај споразум. Није он могао да се направи прошле године, није могао да се направи 2010. године, зато што није постојала политичка воља, зато што није постојао капацитет и жеља да се, на обострано задовољство, направи нешто што ће спречити, предупредити било коју катастрофу. Надамо се да је ово један од првих корака које ћемо у нормализацији односа са Хрватском имати.

У том смислу, наравно, посланичка група и ја, као и сви посланици у овој сали, и они који нису ту а данас су критиковали све ово што сте ви причали, ово што сте износили, данас немају времена за тако нешто, вероватно су у неком бару, вероватно је и време ручка па се пази на линију, или се држи конференција за штампу где се напада министар, где се напада Посланичка група СНС или се прича све најгоре о Александру Вучићу, прича се о овим авионима који лете, што је припрема за одличну параду поноса, на коју смо сви поносни... Ево, позивам све грађане Србије да дођу на ту параду, биће сигурно срећни и задовољни, пуни себе и поносни на своју државу. Видеће да поседујемо једну снагу која сваког нашег непријатеља може одвратити од било какве сулуде идеје да било шта на нашој територији проба.

У том смислу, СНС ће у дану за гласање, наравно, гласати за све ове споразуме, ратификујући их тако и дајући им снагу закона. Хвала лепо.

ПРЕДСЕДАВАЈУЋИ (Константин Арсеновић): Реч има народни посланик Љиљана Малушић, а затим Светислав Вукмирица. Изволите, госпођо Љиљана.

ЉИЉАНА МАЛУШИЋ: Поштовани председавајући, поштовани господине министре, поштовани гости из Министарства, поштована господо посланици, данас ћемо говорити о Предлогу закона о потврђивању Споразума између Владе Републике Србије и Владе Републике Румуније о отварању међународног граничног прелаза Врачев Гај, насеља које се налази са српске стране и, са друге стране, односно на страни Румуније, прелаза Сокол.

Овај споразум је закључен 11. децембра 2013. године од стране Министарства иностраних послова Републике Србије и Министарства иностраних послова Републике Румуније. Уколико једна од ове две стране није задовољна овим споразумом, увек се може нотификацијом решити проблем. Међутим, ефекти нотификације трају око 30 дана.

Зашто је битно да имамо ова два прелаза? Пре свега, треба рећи да захваљујући ИПА фонду и цифри која је 2.354.000 евра, а захваљујући пројектима који су направљени са обе стране, можемо сада врло брзо, ако обезбедимо инфраструктуру по међународним стандардима и правилима, доћи до овог друмског прелаза, конкретно, моста на реци Нери.

Шта то значи? То значи, пре свега, добру сарадњу између две пријатељске земље (иначе, имамо изузетну сарадњу са Републиком Румунијом), затим, јачање билатералних односа, као и много бржи промет путника и робе, транзит. Значи, јачање економије у оба правца.

Други пројекат за који добијамо новац из ИПА фонда је речни прелаз скелом, у овом случају биће то трајект; са румунске стране је насеље Нова Молдова, а са на наше стране Голубац. Шта ће то значити? Пре свега, скраћење пута, брзину, ефикасност, повезивање људи. Сматрам да ће овај пројекат бити врло брзо реализован. Предвиђа се да ће време за рад овог прелаза бити сваки дан од 6.00 до 20.00 часова, што је фантастично. Знамо да постоје прелази, реликти прошлости, који су радили само за викенд, нажалост. Ова влада се потрудила да радимо сваки дан и то ће бити бољитак за ову земљу, под један.

Под два, људи који живе са обе стране обале ће имати фантастичну интеракцију. Ви знате да ту живи мешовито становништво, што значи у Румунији Срби, у Србији Румуни. Биће боља флуктуација, боље повезивање свега. Чак се сматра да ће и месне заједнице имати много већу функцију него што имају данас.

Што се тиче другог споразума, између Хрватске и Републике Србије, он се тиче, пре свега, сарадње у заштити од природних и других катастрофа. Овај споразум је потписан 15. јула 2014. године и врло је важно да са обе стране постоји флексибилност. Пре свега, наши билатерални односи иду једном линијом која је много боља него што је била, под један. Под два, ово је неопходно због катастрофа које смо имали, пошасти, тако рећи, у мају месецу, када је Република Србија катастрофално прошла у овим поплавама. То се исто десило и Републици Хрватској. Да се то не би дешавало, неопходно је направити тимове и потписати под хитно овај споразум.

Што се тиче тимова, кад се праве тимови са обе стране, увек је исти број чланова међународног тима. Значи, најмањи број је по троје или тројица, а највећи број зависи од ситуације, односно од елементарне непогоде.

Шта је циљ овога? Циљ је спасавање, пре свега заштита од елементарних непогода и катастрофа.

Шта се дешава уколико је неопходно употребити пловила, односно ваздухоплове? Неопходно је пријавити број ваздухоплова и пловила, комплетну посаду и комплетне ознаке. Увек, било каква врста катастрофе да је у питању, постоји вођа тима и тај вођа тима је задужен за своје људе. Неопходно је да буду спремни, то је минимум, четири дана, што значи да буду препуштени себи, имају храну и, сем што спасавају људе, морају бити спремни и за друге ванредне ситуације.

Овај споразум је такође врло битан јер постоји едукација са обе стране, организују се разни семинари, мењају се брошуре, врше се обуке на обе стране.

У сваком случају, неопходно је потписати овај споразум јер доноси само бољитак и јачање билатералних односа.

Што се тиче Споразума са Македонијом о признавању возачких дозвола, то је један врло лаган споразум и неопходан, јер ће Република Македонија, са којом имамо изванредне пријатељске односе, моћи признавати наше саобраћајне дозволе, српске, а ми њихове. Пре свега, тиме се постиже брзина у транзитном саобраћају, а, такође, много боља сарадња у економском погледу.

Уколико се деси да важећој дозволи истекне рок а држављанин Републике Србије буде у Македонији, та дозвола неће важити, али ће се то врло брзо, путем органа који решавају тај проблем, решити на ефикасан начин.

Нагласила бих да у нашем окружењу имамо изузетне билатералне односе са Румунијом, сад ће бити још бољи; имамо одличне односе са Македонијом, а иде се ка томе да се то уради и са Републиком Хрватском. Под хитно треба прихватити ове предлоге закона о споразумима, тако да ће Српска напредна странка у дану за гласање гласати за. Хвала.

ПРЕДСЕДАВАЈУЋИ: Реч има народни посланик Светислав Вукмирица, а затим Владимир Павићевић. Изволите.

СВЕТИСЛАВ ВУКМИРИЦА: Поштовани председавајући, уважени господине министре, даме и господо народни посланици, желим пре свега да изразим велико задовољство што ћемо у дану за гласање, надам се једногласно, потврдити споразуме, а поготово споразуме између Владе Републике Србије и Румуније о отварању међународних граничних прелаза Голубац – Нова Молдова и Врачев Гај – Сокол на српско-румунској државној граници.

Ја ћу се данас у свом излагању осврнути управо на ова два споразума која су закључена јер је постојала обострана воља двеју држава да се отварањем нових граничних прелаза олакша прелаз државне границе како за држављане Републике Србије, тако и држављане Румуније.

Сама чињеница да у Републици Србији постоји значајан проценат румунског становништва, који живи у пограничној зони, а да, с друге стране, у предметном подручју Румуније живи једна трећина Срба од укупног броја који живи у Румунији, довољан је разлог да се и на овај начин оба народа напокон директно повежу са својим матицама. Такође, историјска повезаност две суседне државе и неумитна чињеница о вечитом пријатељству српског и румунског народа даје посебан тон потврђивању ових споразума.

Потврђивањем ових споразума омогућује се њихово ступање на снагу и реализација пројекта за превоз трајектом између Нове Молдове и Голупца на Дунаву, који се одвија у оквиру ИПА прекограничног програма Румунија–Србија, у вредности од 2.352.674 евра, као и пројекта изградње моста на реци Нери, који се такође одвија у оквиру ИПА пројекта, а у вредности од 1.633.277 евра. Предметни пројекти су веома значајни за Републику Србију и Румунију, јер би се отварањем граничних прелаза допринело економском развоју региона, односно омогућио би се бољи проток путника и робе.

Искористио бих ову прилику да истакнем чињеницу да општина Кикинда, из које долазим, предано ради на трајном отварању друмског граничног прелаза Наково–Лунга, који је од саме Кикинде удаљен свега десет километара.

Кикинда, уједно највећа српска општина дуж границе са Румунијом дуге скоро 548 километара, јесте лидер заједничке иницијативе српских и румунских пограничних општина, односно Кикинде, Чоке и Сечња, са српске стране и општина Комлуш Маре**,** Валкањ и Фењ, са румунске стране.

Желим да истакнем лидерску позицију Кикинде у пограничним везама са Румунијом, и у привредном и у културном интересу наше средине, и зато је интерес да гранични прелаз Наково–Лунга буде што пре отворен. Са румунским партнерима постигли смо договор да заједнички тражимо да наведени гранични прелаз буде прекатегорисан у међународни, за почетак треће категорије, и да буде уврштен као приоритетни пројекат у оквиру ИПА 2 циклуса прекограничне сарадње, јер за то постоје вишеструки објективни разлози.

Наиме, након девет година од затварања малограничног прелаза, 1. јула 2004. године, због увођења виза грађанима државне заједнице Србије и Црне Горе, а током досадашњих једанаест привремених отварања у периоду од јуна месеца 2013. године до септембра месеца 2014. године (на по три дана је свако отварање), државну границу је прешло више од 15.000 путника, од којих су већина румунски држављани, односно 60%. Ако овоме додам и чињеницу да је протеклог викенда манифестацију „Дани лудаје“ у Кикинди посетило 4.000 држављана суседне Румуније, то довољно говори о значају отварања овог прелаза. Затим, приликом сваког привременог отварања граничног прелаза, у кикиндским супермаркетима и трговинама забележен је већи промет од 40% до 100% у поређењу са викендима када гранични прелаз не ради.

Сем микроекономских бенефита, неколико потенцијалних страних инвеститора који послују у западним румунским жупанијама Тимиш и Арад, истичу важност трајног отварања граничног прелаза Наково–Лунга, чиме ће њихов трансфер производње у Кикинди бити још извеснији и исплативији, а након чега ће Кикинда засигурно почети да се извлачи из дубоке економске кризе у којој се тренутно налази. Такође, чињеница коју Румуни са поносом истичу, да је незапосленост у Темишвару на нивоу од 1%, довољно говори о потреби економске повезаности српског и румунског дела Баната.

Такође, општина Кикинда негује присне везе са српском мањином у Румунији, подржавајући очување културног и националног идентитета кроз различите програме које током читаве године реализујемо у сарадњи са Савезом Срба у Румунији.

На крају, гранични прелаз Наково–Лунга захтева мала улагања, јер се налази у урбаној средини и могао би заиста у најкраћем могућем временском року да почне трајно да ради.

Овим завршавам своје данашње обраћање, у нади да ће заиста сви посланици Народне скупштине Републике Србије у дану за гласање искрено и без резерве подржати предметне споразуме, као и да ће општина Кикинда добити деценијама чекан међународни гранични прелаз. Захваљујем.

ПРЕДСЕДАВАЈУЋИ: Реч има народни посланик Владимир Павићевић, а затим Маријан Ристичевић. Изволите, господине Павићевићу.

ВЛАДИМИР ПАВИЋЕВИЋ: Даме и господо народни посланици, поштовани председавајући генерале Арсеновићу, поштовани министре Илићу, поштовани гости из Министарства, посланици Нове странке, господине Илићу, гласаће за четири предлога споразума о којима данас расправљамо, а које потписујемо, односно верификујемо овде са три суседне државе.

Дакле, гласамо за ове споразуме, али у односу на садржину ових споразума и расправу коју смо данас овде имали имам неколико запажања у односу на које, господине Илићу, очекујем вашу интервенцију, додатна појашњења и одговоре на нека питања, уколико је то могуће.

Предлажем да идемо редом. Најпре, имамо један споразум између Владе Републике Србије и Владе Републике Македоније о узајамном признавању возачких дозвола. У члану 1. став 2. на пример, врло лепо пише о чему се ту ради, каже: „У циљу одвијања саобраћаја на њиховој државној територији, уговорне стране ће признати као важеће и националне возачке дозволе издате од стране друге уговорне стране за период њихове важности.“

Мислим да је то веома добро, али имам један додатак. И до сада сам често путовао у Македонију или кроз Македонију и ни до сада никада нисам имао неку врсту проблема око признавања возачке дозволе, али сагласан сам да споразумом треба додатно да се реши то питање и то је у реду.

Нарочито је, мислим, важно, поводом овог споразума, ово што сте ви навели у разлозима за доношење закона – потврђивањем овог закона омогућиће се грађанима Републике Србије са регулисаним боравком на државној територији Македоније да замене националне возачке дозволе за важеће македонске возачке дозволе одговарајуће категорије. Мислим да је веома добро да грађани Републике Србије могу то да чују. У том смислу, немамо никакву дилему око овог споразума, подржавамо.

Други и трећи споразум тичу се односа Владе Републике Србије и Владе Румуније о отварању два међународна гранична прелаза: један је Голубац, други је Врачев Гај.

Сагласан са свим народним посланицима који су данас овде дискутовали и саопштавали да је питање отварања граничних прелаза са суседним државама веома важна ствар. Између наше и суседних држава, у овом случају Румуније, треба да постоји дијалог, кретање људи, роба, капитала и услуга, и у том смислу отварање граничних прелаза је добра ствар.

Али, ту имам прву дилему, односно једно питање, господине Илићу. Сматрам да питање добросуседских односа не сме да се сведе на нашу расправу о отварању граничних прелаза. Неопходно је, по мом суду, да питање добросуседских односа буде део наше расправе овде у Скупштини о томе како треба да изгледа стратегија спољне политике Србије. У том смислу, аргумент добросуседских односа мене наводи да вам поставим питање – а зашто бисте ви бранили ове предлоге закона, а не нпр. министар Дачић чији је ресор, чија је надлежност да води спољну политику? Сматрам да је то његова одговорност, да као министар дође у ову скупштину са предлогом стратегије спољне политике Србије, у оквиру које један приоритет, мислим, треба да буде и развијање добросуседских односа.

Трећи споразум се тиче односа између Владе Републике Србије и Владе Републике Хрватске о сарадњи у заштити од природних и других катастрофа. Сагласан сам да је ово важан споразум. Садржина овог споразума, господине Илићу, тиче се ваше надлежности. Ово је област за коју сте ви директно надлежни и мислим да је то у реду. Ви сте овде у уводу фино саопштили да мора да постоји међусобна сарадња ради спречавања последица природних и других катастрофа.

Али, поштовани господине Илићу, пре него што ми овде почнемо да расправљамо о тим споразумима, заиста мислим да је веома важно да се у Скупштини Србије у односу на ову тему, и велики проблем који смо имали недавно, постави питање о одговорности и деловању Владе, односно нечињењу, ради спречавања овако тешких последица поплава које смо имали.

Господине Илићу, ви сте данас саопштили да је штета коју ми трпимо у односу на ову природну катастрофу која нас је задесила 1.700.000. Господине Илићу, неопходно је да се каже да ли је то могло да буде спречено? Зашто није спречено? Да ли је Влада Србије могла да уради много више да не буде људских жртава, да и ово о чему ви говорите овде буде мање? Није у питању божја воља, господине Илићу, у питању је људски фактор. Питам вас, шта ради Марко Благојевић, а шта радите ви у Влади Србије, господине Илићу? Ко кога ту замењује? Хвала вам.

ПРЕДСЕДАВАЈУЋИ: Реч има народни посланик Маријан Ристичевић, а затим Зоран Бабић. Изволите, господине Ристичевићу.

МАРИЈАН РИСТИЧЕВИЋ: Хвала, господине председавајући. Даме и господо народни посланици, поштовани министре, одмах на уводу да кажем да се не слажем са претходним колегом. Није Влада фонтана жеља па да испуњава жеље посланика који министар треба да дође поводом ког закона. Влада једноставно овласти; овог пута је овластила господина Илића да заступа ове законе. Према томе, нека појединачна жеља нас посланика се не може тицати Владе. Када би то тако било, онда би нас 250 посланика имало 250 жеља и свако од нас би бирао министра по некој својој жељи, по неком свом утиску.

Кад смо већ код утиска, мислим да некима не треба узимати утисак, него отисак.

Дакле, уколико желите да видите праву катастрофу, онда треба да имате председника партије који је био премијер и који је учествовао у темељном упропашћавању државе.

(Председавајући: Господине Ристичевићу, молим вас…)

Причам о природним катастрофама, господине председавајући.

(Председавајући: Разумем потребу да то кажете, али, ипак, вратите се на дневни ред, молим вас.)

Господине председавајући, није било веће елементарне непогоде, ако ми верујете.

(Председавајући: И ја сам могао да коментаришем, прећутао сам, молим вас…)

Да ли можете да упозорите колегу, омета ме.

(Председавајући: Могао сам и ја да реагујем. Потпуно сте у праву, али немојмо сада на то да губимо време. Ја знам да је то њихова могућност, да тако провоцирају, али, добро, немојте сада ви провоцирати. Изволите на дневни ред. Споразуми су толико јасни да нема потребе да било шта полемишемо. Изволите.)

Добро, ја верујем да ви мени верујете да је то била права катастрофа. Дакле, захваљујем на упозорењу, међутим, колега ме омета нон-стоп; он стално стоји, држи ту подигнуту руку, стаће му крв, забринут сам за његово здравље. Мало упозорите и њега, а не само мене.

Што се тиче закона, посебно подржавам отварање граничних прелаза са Румунијом. Дакле, Румунија је земља са којом имамо изузетне историјске односе, дакле мирољубиве. Мислим да је то држава са којом вреди сарађивати. Мислим да је то држава са којом треба отворити не граничне прелазе, него целу границу. То је држава која никада са нама није ратовала, држава која може са нама економски да сарађује, држава која може са нама да допуњује одређене привредне делатности.

Био сам један од оних који су подржавали идеју покојног премијера Зорана Ђинђића (између 2000. и 2003. године, до његове погибије) да се направи савез са Румунијом. Мислим да би то било корисно за обе земље, посебно кад имамо у виду пољопривреду, прерађивачку индустрију. Мислим да смо тада пропустили прилику, захваљујући онима који данас баштине, наводно, Ђинђићеву политику, која апсолутно нема везе са оним што је он хтео. Доказ за то је та сарадња са Румунијом, која није настављена после његове смрти.

Ја подржавам то што нова влада отвара граничне прелазе. Доћи ће време да се отвори цела граница. Румунија је држава са којом се ми привредно можемо носити, држава која има далеко више потрошача него ми, и, ако економски наступимо, можемо да развијемо своју економију, која мора да буде мотор развоја ове државе.

Економија коју смо ми затекли била је у таквом стању да никаква економска сарадња није могла да донесе резултат. Једноставно, наша економија је разваљена и убијена катастрофом која нас је задесила између 2000. и 2014. године. Године 2012, приликом преузимања власти, видели смо да не можемо економски сарађивати са тим државама. Џаба нам прелази и пролази када је стање економије било такво да нисте имали шта да извезете и са чим да сарађујете у прекограничном промету са било којом земљом, па тако и са Румунијом.

Што се споразума са Македонијом тиче, поздрављам овај споразум, посебно у вези с тим што је он предвидео и могуће злоупотребе које могу настати у једном делу Македоније који је познат по активностима које се развијају на Косову и Метохији и југу Србије, дакле, да те возачке дозволе буду злоупотребљене. С тим у вези, поздрављам што је законом предвиђена изузетно прецизна провера личности и докумената који се прилажу у земљама чланицама, како у Македонији, тако и у нашој земљи. Уколико дође до покушаја злоупотребе, онда се провером која је прописана овим законом врло лако може проверити, односно установити правоваљаност возачких дозвола. С тим у вези, овај споразум је детаљно прописао начин на који се те злоупотребе могу спречити.

Што се тиче ових елементарних непогода и катастрофа, у вези са споразумом са Хрватском, мислим да ништа не радује нашег човека као што може да обрадује туђа несрећа. Мислим да се овог пута Хрвати нису обрадовали нашој несрећи, јер је несрећа погодила и њих, па су, с тим у вези, највероватније, и пристали на овакав споразум који убудуће гарантује сарадњу, која није била законом прецизирана, у вези с поплавама које су нас задесиле.

Као појединац, имам изузетну штету од реке која тече и кроз Хрватску и кроз Републику Србију. Као неко ко је имао изузетну штету, желим да кажем да је стање које смо затекли, у вези са нашом каналском мрежом, са нашим водотоковима, у вези са нашим могућим акумулацијама за прихватање воде, било невероватно. Дакле, неко ко је требало да сређује водотокове ишао је по поплављеним подручјима и нудио седативе кокошкама. Ја сам видео како је, међу првима из бившег режима, ишао у тамо негде у Трговиште. Није био толико забринут за здравље грађана, за безбедност грађана, за безбедност имовине. Усред недаћа које су тада задесиле Србију, он је био забринут за здравље кокошака (то изузетно ценим) зато што је понудио, као психолог, изузетну терапију; на брзину је смислио један кокошији седатив и понудио.

Не знам шта вам је смешно, то је урадио први човек ове државе у мандату до 2012. године, лидер једне политичке странке, која је сада далеко мања него што је била. Они су на такав начин решавали катастрофе.

О катастрофи која нас је задесила од 2000. године говори податак да је из ове земље изнето преко педесет милиона евра. Нису нас коштале толико ни санкције, ни бомбардовање, ни осиромашени уранијум, ништа нас није коштало толико колико нас је коштала елементарна катастрофа и непогода која нас је задесила од 2000. до 2012. године.

С тим у вези, мислим да није у реду да неко ко баштини те старе вредности, ко жели овде да изабере министра... Мислим да није у реду бирати министра када су имали таквог експерта, мислим да треба да пожеле да њега доведемо овде, да га саслушамо и питамо о сарадњи око елементарних катастрофа, како је то човек замислио да треба збрињавати катастрофе на начин да обиђеш поплављена подручја, уђеш у један кокошињац и кажеш – и кокошке су жива бића, мислим да је овде решење један мали кокошији седатив.

Дакле, мислим да није примерено да неко ко је водио бригу на такав начин о поплављеним подручјима данас замера због једног веома доброг закона о сарадњи са Хрватском око елементарних непогода и катастрофа које су нас задесиле, и које нас, бојим се, могу задесити.

С тим у вези, као председник Одбора морам да кажем да ћемо ми као Одбор ускоро покренути тачку дневног реда која ће се односити на обнављање и чишћење наше каналске мреже, на један велики пројекат и на збрињавање наших сливова и водотокова на целој територији Републике Србије.

С тим у вези, ваља да држава одреди одређена средства, јер вода може да буде велика корист, али може да буде и штета. Велика вода може да буде велика невоља, али уколико се велика вода на прави начин користи, уколико се мудро поступа, уколико се не бавимо неким кокошијим седативима, ако се бавимо правим пословима, ако не трошимо педесет милијарди на неке трице и кучине, ако то утрошимо у наше водотокове, у сливове река, уколико нађемо простора за акумулацију из нужде (када дође велика вода, да имамо то где да испустимо), уколико имамо јасне планове, уколико обновимо и очистимо каналску мрежу на територији Војводине, у том случају, вода не мора да буде невоља.

Ту и такву воду и те водотокове смо наследили 2012. године. Све је било запуштено. Држава је сурово истргнута из руку сиромашних грађана. Новцем који је отет од грађана и новцем којим је задужена нека будућа генерација грађана ништа се није изградило. Никакав план о одбрани од катастрофа није постојао. Углавном смо се бавили секундарним стварима, заштитом кокошака, заштитом храста лужњака код обреновачког насипа... Гле чуда, нису обновили насип, него су поред насипа потрошили…

(Председавајући: Морам опет да интервенишем.)

То је река Сава, која тече из Хрватске и пролази кроз Обреновац. Господине председавајући, овде су причали о свему и свачему.

ПРЕДСЕДАВАЈУЋИ: Мораћете ме саслушати. Ви сте имали прилике, и неки који су раније говорили и ви сада, да о свему што желите, о проблемима које смо имали због поплава, у овој скупштини конструктивно расправљате. Молим вас да се у том смислу придржавате дневног реда, сада је споразум, а не последице и ко је крив за настале поплаве. Молим вас, у том смислу, завршите вашу дискусију, која је била конструктивна, везано за споразум.

МАРИЈАН РИСТИЧЕВИЋ: Ја вас разумем и свакако поштујем тај ваш став да критике углавном упутите припадницима владајуће већине.

С тим у вези, желим да подсетим да река Сава протиче кроз Хрватску и Србију и да одређене реке које се уливају у Саву веома утичу на катастрофе које се дешавају и у Србији и у Хрватској.

Говорим о томе да у будућности не треба да радимо... Треба да учимо на туђим грешкама (јер је најбоље учити се на туђим грешкама) и да не понављамо грешке тако што ћемо новац улагати у збрињавање храста лужњака, трошити више милиона, а да при томе насип поред Саве, који треба да штити грађане Обреновца, потпуно запустимо и не уложимо ниједан бели динар.

То сам само хтео да кажем. Поштујући веома вас као председавајућег, поштујући вашу интенцију да не закинете ни на један начин право опозиције, да не бисмо улазили у спор, желећи да уштедите време овој скупштини, поштујем ваш став и, према томе, ја се нећу противити вашем ставу. Подржаћу све ове законе, као председник Народне сељачке странке, с обзиром на то да су моја странка и припадници моје странке, ма колико их мало било, у овим елементарним непогодама најгоре прошли.

С тим у вези, ја сам у обавези да подржим посебно овај закон о спречавању катастрофа које убудуће могу да погоде Србију, без обзира на то што се тај споразум потписује са Хрватском.

У Споразуму се отприлике говори о принудној евакуацији грађана са једне територије на другу. У потпуности не занемарујем ону евакуацију која је спроведена „Олујом“, „Бљеском“ итд. И даље мислим да је то било веома лоше, посебно по грађане Републике Србије, по грађане Републике Хрватске који су протерани. Али, то нас не спречава да обнављамо односе, с обзиром на то да природне катастрофе могу да угрозе и једне и друге.

С тим у вези, захваљујем што сте ме прекинули само два пута, али и даље мислим да је оно била катастрофа. Хвала.

ПРЕДСЕДАВАЈУЋИ: Хвала и вама. Реч има народни посланик Владимир Павићевић, по Пословнику.

ВЛАДИМИР ПАВИЋЕВИЋ: Право на реплику по члану 104. Даме и господо народни посланици, поштовани председавајући господине Арсеновићу…

ПРЕДСЕДАВАЈУЋИ: Ви сте се јавили по повреди Пословника, ако хоћете по повреди Пословника. Немате право на реплику, није вас поменуо.

ВЛАДИМИР ПАВИЋЕВИЋ: Да ли је у реду да на основу Пословника објасним зашто сам се јавио?

ПРЕДСЕДАВАЈУЋИ: Нема потребе, ја сам добро пратио. Молим вас, добро сам пратио. Не, немате.

ВЛАДИМИР ПАВИЋЕВИЋ: У реду, хвала вам.

ПРЕДСЕДАВАЈУЋИ: Не, не нећу вам дозволити, молим вас.

ВЛАДИМИР ПАВИЋЕВИЋ: Добро, добро, по Пословнику.

ПРЕДСЕДАВАЈУЋИ: По Пословнику. Изволите, пријавите се поново.

ВЛАДИМИР ПАВИЋЕВИЋ: Даме и господо народни посланици, поштовани председавајући господине Арсеновићу, поштовани господине Илићу, који нисте одговорили на моја питања која сам претходно поставио, поштовани гости из Министарства, сматрам, поштовани председавајући, да имам сада, на основу члана 104, право на реплику и желим на основу Пословника да вам покушам објаснити зашто имам право на реплику.

Господин Ристичевић је, након што сам ја говорио, коментарисао део мог говора саопштавајући да ја нисам у праву када сам господину Илићу…

ПРЕДСЕДАВАЈУЋИ: Господине Павићевићу, нећу вам дозволити. Ви покушавате да злоупотребите Пословник. Ја сада по том пословнику могу да вам изрекнем опомену. Према томе, молим вас, или образложите повреду Пословника... Стварно вас људски и пријатељски и другарски, како год хоћете, молим да седнете да вам не бих дао опомену.

Изволите, повреда Пословника.

ВЛАДИМИР ПАВИЋЕВИЋ: Даме и господо народни посланици, поштовани господине Арсеновићу, поштовани министре Илићу и гости, ја сматрам да је малопре, поштовани председавајући, повређен члан 104. Пословника Народне скупштине. Садржином члана 104…

ПРЕДСЕДАВАЈУЋИ: Молим вас, то не може да буде повреда Пословника.

ВЛАДИМИР ПАВИЋЕВИЋ: Како? Да објасним.

ПРЕДСЕДАВАЈУЋИ: Не може. Члан 104. је право на реплику.

ВЛАДИМИР ПАВИЋЕВИЋ: Јесте.

ПРЕДСЕДАВАЈУЋИ: Не може да буде.

ВЛАДИМИР ПАВИЋЕВИЋ: Да вам објасним како сам имао право на реплику.

ПРЕДСЕДАВАЈУЋИ: Прочитаћу вам члан 104. Ради свих других: „Ако се народни посланик у свом излагању на седници Народне скупштине увредљиво изрази о народном посланику“, што није било…

(Владимир Павићевић: У реду.)

„... који није члан исте посланичке групе, наводећи његово име и презиме или функцију“, што није било, „односно погрешно протумачи његово излагање“, што није било…

ВЛАДИМИР ПАВИЋЕВИЋ: Е, то је било. Ево га, господине Арсеновићу.

ПРЕДСЕДАВАЈУЋИ: Молим вас, сачекајте, „... народни посланик на кога се излагање односи има право на реплику. Ако се увредљиви изрази односе на посланичку групу...“, тај став ћу да прескочим. Ово је најважнији став: „О коришћењу права из ст. 1. и 2. овог члана одлучује председник“, односно председавајући, „Народне скупштине.“

Ја одлучујем да ви немате право. Молим вас, седите. Хвала.

Реч има народни посланик Зоран Бабић. Изволите.

ЗОРАН БАБИЋ: Захваљујем, господине председавајући. Жао ми је што од представника бившег режима... Данас су присутна двојица колега; захвалан сам им на пажњи и на енергији коју улажу.

Они који су неке теме покренули, који су нека питања поставили у току преподневног дела седнице, да ли су незаинтересовани за теме или им се не допадају одговори које добијају од представника и народних посланика Српске напредне странке, али, на тај начин, неприсуством, показују једно непоштовање Народне скупштине и непоштовање грађана Републике Србије који су нас све овде послали.

Господине председавајући, господине министре, жао ми је, није добро прозивати некога ко није ту, због тога нећу користити име уваженог колеге, али често је спомињан јутрос мост који спаја Бачку Паланку и Илок. Тај мост у мраку, тај мост на коме се државна обележја и заставе Републике Србије налазе у мраку је до 14. августа 2014. године био у надлежности АП Војводине. До 14. августа 2014. године је био у надлежности АП Војводине.

Све оно што су јутрос колеге рекле, како, ето, страшна је та Влада Републике Србије, која ништа не ради... Само су се у једном преварили – не страшна Влада Републике Србије, него страшна влада Бојана Пајтића и АП Војводине.

Због тога су, због тог нерада, тог размишљања и пребројавања покрајинских посланика, државна обележја и овај мост били у мраку. Али, били су у мраку до 14. августа 2014. године, када је, на иницијативу председника општине Бачка Паланка, одлуком министарке Зоране Михајловић у Влади Републике Србије мост пренет у надлежност Јавног предузећа „Путеви Србије“. Наравно да су радови на осветљавању, али и довођењу у једно пристојно и нормално стање започели. Толико што се тиче ових одговора.

Господин Павићевић је ту па бих могао директно да се обратим. Поштујем и ценим, нема потребе да се јавља по Пословнику, ево, сасвим слободно можете дати колеги право на реплику. Али, оно што јесте, господине председавајући, пошто је покренуто питање шта ради Канцеларија за обнову земље, шта ради Влада Републике Србије, ево, ја ћу овај материјал, који није мали, који осликава шта ради Канцеларија, шта ради Влада Републике Србије, врло радо дати господину Павићевићу. Да ли ме са добром пажњом није слушао малопре или не жели да чује о ономе што се ради, а верујем да је ово друго...

Можемо говорити даље не само о обнови кућа, можемо говорити и о јавним објектима. Само из донације ЕУ, у сарадњи са Канцеларијом, обнављају се (или су већ обновљене) 23 основне и средње школе, вртићи у Обреновцу, Шапцу, Параћину и Свилајнцу; уз објекат, школе ће добити и донације у опреми, пре свега намештај, у износу од два милиона евра. Радови се завршавају половином новембра месеца. Волео бих да сви народни посланици обиђу те радове; ваљда ће се тада уверити и неће износити неке паушалне тврдње вођени добијањем политичких поена.

Из донације Норвешке, вредне четири милиона евра, финансира се обнова зграда и опреме у укупно 35 школа, обданишта, здравствених, културних и спортских објеката.

Што се тиче пољопривреде, у току је спровођење програма помоћи пољопривреди, вредног осам милиона евра, који такође финансира ЕУ, а спроводи ФАО у сарадњи са Канцеларијом. У оквиру овог програма донирају се пакети помоћи, саднице, домаће животиње, храна за домаће животиње, опрема за преко 15.000 домаћинстава на територији 29 општина које су претрпеле штету од поплава. То ради Влада Републике Србије, и Канцеларија.

Испумпана је вода и обновљена експлоатација угља из колубарског површинског копа Велики Црљени. У сарадњи са Светском банком је обезбеђено финансирање пројекта испумпавања воде из колубарског површинског копа „Тамнава – западно поље“. За ову сврху обезбеђено је тридесет милиона долара. Испумпавање је у току и до краја године ће бити испумпано преко сто осамдесет милиона кубика воде. То су размере штете и то су размере непогода које су претрпели не само ови површински копови већ и цела држава.

У сарадњи са ЕУ, Канцеларија је обезбедила финансирање за пројекат обнове водовода у Трстенику, у укупној вредности од тридесет милиона динара. Радови почињу 1. новембра. Знате, водовод или било шта не може да се уради без претходно урађеног пројекта, без добијених дозвола, без спроведених јавних набавки. У сарадњи са Министарством привреде, Канцеларија је обезбедила обнову топловода у Обреновцу; укупна вредност је сто милиона динара итд. Требало би неколико седница и требало би много више времена него што има Посланичка група СНС да говоримо о овим стварима о којима сам говорио малопре. Нажалост, неко није желео да чује. Али, врло радо бих вам, као што је транспарентно прикупљање средстава, тако је и трошење, транспарентно показао шта Влада Републике Србије и Канцеларија за обнову државе раде.

Компанија која је претрпела не највећу, али је претрпела велику штету, која је остала на ногама, која је велику помоћ упутила након али и у току поплава, јесте Саобраћајно предузеће „Ласта“ из Београда. Трпела је штете зато што је Аутобуска станица у Обреновцу била потпуно потопљена, зато што су и управна зграда и гараже на ауто-путу због депресије земљишта и позиције те зграде и тог објекта на таквом подручју такође претрпеле велике штете. Ангажовањем свих 4.200 радника „Ласте“, „Ластре“ и ћерки-фирми, та компанија је сама обновила и сама је ту штету надокнадила.

Понашали су се веома одговорно у време кризе у Шапцу, али и у другим крајевима. Превозили су, наравно уз одређене надокнаде трошкова, заинтересоване грађане, грађане који су се одазвали позиву (а било их је вишеструко више него што је било у том тренутку потребно) председника Владе господина Александра Вучића, не марећи за време, не марећи за кишу, не марећи за атмосферске услове који су били језиви. То знају сви који су били тамо у тим тренуцима, а верујем да смо сви уложили одређену енергију. Није било лако бити ни у Шапцу поред силоса, ни на Чеврнтији, ни на било којој другој локацији која је била угрожена поплавама.

Саобраћајно предузеће „Ласта“ је до пре четрнаест месеци, када сам одлуком Владе Републике Србије изабран за члана и председника Надзорног одбора, дуговала 58.000.000 евра. Под руководством бившег режима, 58.000.000 евра. Деведесет осам процената целокупне имовине „Ласте“ је било хипотекарно задужено под руководством бившег режима. Значи, капију своју нису имали јер је била хипотекарно задужена.

За четрнаест месеци мог боравка, и других колега, у надзорном одбору, уз највеће ангажовање запослених људи у Саобраћајном предузећу „Ласта“, то је њихов успех, ја не желим да се сакривам ни да се огрнем нечим што је туђе, њиховим успехом за четрнаест месеци је дуг смањен за 9,8 милиона евра. Значи, 9,8 милиона евра за годину дана, у односу на 58.000.000 евра, колико је бивши режим задужио Саобраћајно предузеће „Ласта“, које је акционарско друштво са 65% капитала Владе Републике Србије, са 65% државног капитала.

До пре четрнаест месеци... Није било 300 аутомобила, службених, али је било 130. Одлуком Надзорног одбора тај број је смањен на 40. Остали су паркирани, а кључеви стоје код генералног директора, господина Љумовића, који се заједно са свим осталим колегама и дан-данас бори да одржи ту компанију на ногама.

То није све. Пре четрнаест месеци, 34% залога на потраживања је потрошено. Унапред је потрошено 34% свега онога што је у будућности „Ласта“ требало да заради. Тако је радио бивши режим.

Што се тиче плата у Саобраћајном предузећу „Ласта“, девет извршних директора, колико их је осмислио бивши режим, примало је плату од 380.000 до 500.000 динара. Одлуком Надзорног одбора број извршних директора је смањен на пет, а плате су ограничене на 160.000 динара, колике су и сада. Мислим да је то однос одговорних људи.

Захвалан сам не само менаџменту, већ и свим оним вредним људима који су у аутобусима, који сада возе на међународним, градским и приградским линијама, који се налазе у перионицама, у рачуноводству, било где где „Ласта“ послује и ради, да ли је то Крагујевац, да ли је то Београд, да ли је то Инђија, да ли су то многе локалне самоуправе у којима је Саобраћајно предузеће „Ласта“ ангажовано.

Као председник Надзорног одбора, примао сам надокнаду, пријављену Агенцији за борбу против корупције. Сходно политици за коју сам гласао, политици Српске напредне странке о непостојању могућности за дупле функције, 1. септембра сам поднео оставку. Остао сам у пријатељским односима и са синдикатима, и са запосленима и са руководством Саобраћајног предузећа „Ласта“. И даље ћу помагати онолико колико могу, јер мислим да је то однос одговорних људи.

Ствари које су тамо рађене ја нећу истраживати, нити имам право на тако нешто, јер ово није судница, нити смо адвокати, нити тужиоци, нити судије. То ће радити правосудни органи државе Србије. Нећу наводити, али ни бранити, ни оптуживати. Само ћу рећи да „Ласта“, која прима плате са десетак дана закашњења (што је у Србији раритет, признаћете), „Ласта“ која се са обе ноге држи на земљи добро, после силних одливања средстава, па макар и преко тих плата од 500.000 динара... За „Ласту“ је заинтересовано пет страних компанија за докапитализацију, за приватизацију, за учешће у „Ласти“, да људи у „Ласти“ имају више посла, али и више зараде и један много бољи систем.

Оно што нисам урадио, на чему ћу инсистирати код будућег надзорног одбора, то је да „Ласта“, иако је акционарско друштво, уђе у систем јавних набавки, јер до сада је било – три понуде, па најповољнија. А ви знате, три понуде, па најповољнија, то је катастрофа. Зато сам захвалан пословодству „Ласте“ које чини напоре да од 1. јануара 2015. године уђе у систем јавне набавке.

Сигуран сам да ће политиком штедње, политиком домаћинског располагања имовином „Ласта“ надаље смањивати своје обавезе и враћати назад имовину коју су они стицали, коју су запослени у „Ласти“ стицали годинама и деценијама самопрегорног рада.

На крају, уз захвалност што сте ме саслушали, господине председавајући, господине министре, даме и господо народни посланици, СНС ће гласати за ове споразуме зато што је неопходно да се првенствено повезујемо у региону, да се повезујемо са комшијама. Када вама није добро, наравно да ће прво комшија да притекне у помоћ, али и кад комшији није добро, нормално је да ћете ви притећи комшији у помоћ. Због тога ме радују сви споразуми који се праве са земљама у окружењу. На тај начин, Република Србија показује озбиљност, али показује, не само декларативно, већ и суштински, и да постаје лидер у региону.

ПРЕДСЕДАВАЈУЋИ (Игор Бечић): Захваљујем. За реч се, по повреди Пословника, јавио народни посланик Борислав Стефановић, шеф Посланичке групе ДС.

БОРИСЛАВ СТЕФАНОВИЋ: Најфлагрантније и најгрубље кршење члана 106, господине председавајући. Претходни говорник је тринаест минута и тридесет четири секунде причао о једном предузећу, одговарао на питања која сам ја поставио Влади, а не њему. Ви сте у потпуно камерној тишини дозволили овде да ми слушамо тринаест минута нешто што никакве везе нема са тачком дневног реда.

ПРЕДСЕДАВАЈУЋИ: Господине Стефановићу, нисам сигуран да сте ви слушали, ви сте управо ушли у салу. Ниједан посланик Демократске странке није у сали.

(Владимир Павићевић: Ја сам слушао.)

Јесте, господине Павићевићу, ви ћете зато и добити право на реплику. Али, господине Стефановићу, нисам приметио, ево, тек сам вас сада приметио у сали…

БОРИСЛАВ СТЕФАНОВИЋ: Седим овде већ дуже време.

(Председавајући: Изволите.)

Мислим да је ово што сте рекли јако некоректно, зато што сада, суочени са вашим кршењем тачке 106. Пословника... Не знам шта сте уопште хтели да кажете овим коментаром. Да ли је претходни говорник 13 минута и 30 секунди причао о нечему што нема никакве везе са тачком дневног реда, или није? Да ли је то тема? Или је тема да ли је Павићевић чуо или није чуо?

Значи, чули сте ви, господине председавајући. Нисте реаговали. Пустили сте човека да овде изложи своју романсирану биографију, нисте реаговали. Дозволите ми да образложим.

ПРЕДСЕДАВАЈУЋИ: Господине Стефановићу, нисте добили могућност за реплику. Добили сте могућност да образложите зашто сам ја повредио Пословник.

БОРИСЛАВ СТЕФАНОВИЋ: Мислим да се из авиона, из „иљушина“ или „антонова“, види да сте прекршили члан 106.

ПРЕДСЕДАВАЈУЋИ: То је ваш утисак, али ће посланици у дану за гласање одлучити да ли сам ја повредио Пословник или не.

БОРИСЛАВ СТЕФАНОВИЋ: Мене само занима да ли ви имате свест да сте тринаест минута дозволили посланику... Могао је да прича о допингу у спорту, не бисте га прекинули. Да ли ви водите седницу или слушамо овде романсиране биографије?

ПРЕДСЕДАВАЈУЋИ: Господине Стефановићу, нема више смисла да се са вама убеђујем. Ја сам дужан, пре него што вас питам да ли желите да се у дану за гласање Скупштина изјасни о повреди Пословника... Претходни говорник, господин Бабић је говорио управо о поплавама, о теми дневног реда. Ако је између тих реченица нешто и рекао, ја то нисам приметио. Не знам како сте ви могли да приметите и да чујете када нисте били у сали, када нема ниједног посланика Демократске странке у сали.

Да ли желите да се у дану за гласање Скупштина изјасни о повреди Пословника?

(Борислав Стефановић: Не.)

Захваљујем. Ускратили сте могућност да се Скупштина изјасни да ли је повређен Пословник.

(Владимир Павићевић: Прво бих да рекламирам Пословник, па онда реплику.)

Онда мислим да неће бити могућности за реплику. Имали сте могућности за реплику, али ако тражите повреду Пословника, не знам да ли ћете имати. Изволите.

ВЛАДИМИР ПАВИЋЕВИЋ: Даме и господо народни посланици, поштовани председавајући Бечићу, поштовани министре Илићу, никако да дође ред на вас да одговорите на ова питања. Дакле, поштовани господине Бечићу, најпре сам се јавио сада по Пословнику и да образложим, а имам право и на реплику. Ви сте ми сами дојавили да имам право на реплику.

(Председавајући: Не може и једно и друго.)

Малопре је повређен члан 108. Пословника Народне скупштине када сте ви наставили да говорите након што сте поменули термин „утисак“, недеље. А када ја поменем термин „утисак“, поштовани председавајући, недеље, ви мене овде искључите. Онда кажете да ме искључујете зато што не говорим … (Искључен микрофон.)

ПРЕДСЕДАВАЈУЋИ: Господине Павићевићу, то што сте ви изговорили ја нисам поменуо. Само сам рекао да сам имао утисак, али никаква недеља; данас није недеља, данас је уторак.

Господине Павићевићу, ако желите право на реплику, пошто је ваше име и презиме поменуто, изволите.

Реч има народни посланик проф. др Владимир Павићевић, право на реплику, два минута.

ВЛАДИМИР ПАВИЋЕВИЋ: Даме и господо народни посланици, поштовани председавајући Бечићу, поштовани министре Илићу, још чекам одговоре на питања, поштовани гости из Министарства, имам право на реплику, наравно, зато што је господин Бабић сада поменуо и моје презиме. Ту имам три напомене, везано за ову реплику господину Бабићу.

Наравно, ценим то што је господин Бабић поменуо моје презиме и тиме малтене сугерисао да ми треба да водимо овде дијалог, али моје је мишљење да дијалог треба да се води на основу правила која пишу у Пословнику, а не на основу воље било ког човека. То значи да право на реплику постоји не само када господин Бабић одлучи да помене нечије име и презиме. То је једна ствар.

Друга ствар, господин Бабић је овде мени рекао да је врло јасно чиме се бави канцеларија којом управља господин Марко Благојевић. Мени је јасно шта све пише да су надлежности те канцеларије, али моје питање није било то, поштовани председавајући, моје питање господину Илићу.

Моје питање је било следеће, упутио сам га господину Илићу и чекам одговор. Када сам рекао „шта ради Марко Благојевић“, хтео сам да кажем да се оно што ради та канцеларија поклапа са оним што је моје очекивање (на основу Закона о министарствима) да ради министар Илић. Онда је моје питање овде било – ко је онда ту сувишан? Да ли је, господине Илићу, сувишан Марко Благојевић и канцеларија која је формирана? Или сте, господине министре, сувишни ви као министар у Влади, и то без портфеља? То је било питање које сам овде хтео да поставим.

Поштованом господину Бабићу хоћу да кажем да има још неколико питања на која господин Илић није одговорио. Првенствено имам једно питање које се тиче одговорности Владе за нечињење поводом најаве штета од поплава које смо имали у мају.

ПРЕДСЕДАВАЈУЋИ: Истекло вам је време, захваљујем. Захваљујем, господине Павићевићу, што сте потврдили да је господин Бабић говорио о теми, јер сте поменули господина Благојевића, Канцеларију, поплаве и остало.

Реч има министар Велимир Илић.

ВЕЛИМИР ИЛИЋ: На крају, господине председавајући, даме и господо народни посланици, желим да вас поздравим, да вам се захвалим на изузетној сарадњи. Било је добре расправе, а то што су се сви, малтене, изјаснили да ће подржати ова четири споразума значи много за Србију. Ипак, Србија ће нешто добити и од ове сарадње са Хрватском у случају елементарних непогода и, наравно, ова два гранична прелаза према Румунији живот значе за становнике тих крајева.

Ви знате да са Румунима имамо одличну сарадњу што се тиче производње струје, да то траје већ годинама, да се „Ђердап“ вишеструко исплатио и да имамо изванредну сарадњу и ниједан проблем у вођењу једног тако великог система.

Ви знате и да је ово што се тиче возачких дозвола значајно и да ће многи грађани имати мање проблема, мање мука итд.

Било је једно питање народног посланика за Трговиште, за још један гранични прелаз, други итд., код Сомбора. Ви знате каква је процедура – покрене се иницијатива преко Министарства иностраних послова. Гранични прелаз се отвара ако се обе државе сложе. Значи, једна држава предлаже, али и она друга мора то да прихвати, да ли жели да има тај трошак и да ли то значи за њене грађане да може прелаз да се отвори. То можете покренути и за Трговиште и за неке друге граничне прелазе; било је речи овде о Сомбору, било је речи и о Кикинди. То је пут и начин. Треба омогућити људима да не иду сто, двеста километара около, да могу директно да направе комуникацију.

Питали сте ме ко је сувишан. Ја о томе не одлучујем. Прихватио сам једно министарство које је ново, у повоју и које првенствено жели да ради на превентиви, прикупљању пројеката, да не дође до великих штета и, ако дође до елементарне непогоде, да штете буду што мање.

Предложили смо два нова закона, која су у процедури, нови систем противградне заштите, нови систем противпожарне заштите, који је у процедури. Надам се да ће оба пројекта бити прихваћена. Предложили смо да се неки веома важни (и урадили пројекте) пројекти разреше. Предложили смо да се уради пројекат, и он се ради, трајне заштите, колико год је могуће, копова, Обреновца, Крупња и свих ових места која су била изузетно угрожена. Реализујемо пројекат трајне заштите Текије, трајне заштите Грабовице, трајне заштите многих средина где су се догодиле елементарне непогоде, а можда су могле да буду мање.

Питали сте ме за одговорност. Сигурно постоји одговорност, ево, конкретно на „Ђердапу“, тридесет, четрдесет година. Када је изграђена централа, била је обавеза да се то уради. До данас није урађено. Сада смо платили цех.

Постоји одговорност и на другим местима, али та одговорност је изузетно широка. Зашто је неко дозволио градњу у плавном подручју где се подручје уопште не брани? Да ли ви знате да је данас, после поплава, пропратио сам ових дана, изграђено преко 200 кућа у подручју где се сто посто не брани, већ се вода испушта у случају неке опасности? Локалне власти су дале дозволу. Одговорност је са свих нивоа, али, понављам, та одговорност није од јуче, та одговорност није сада, та одговорност је одавно, двадесет-тридесет година.

Шта се догодило? Постоји предлог који треба сви да подржимо. Не могу бити парцијални водосистеми; једни бране једну обалу, други другу, па се утркују ко ће где да пусти насип и ко ће да буде поплављен, а ко неће. Зна се тачно, по закону, где се вода испушта ако је угроженост велика. Пре ће се испустити у неку шуму коју је неки политичар бранио па се хвалио да је одбранио шуму, а, на пример, поплавио је насеље и хиљада кућа.

Према томе, јединствен систем „Србијавода“ мора да буде. Знате зашто су направљене „Београдводе“? Јер је било неко двовлашће, па ови направили „Београдводе“, па ови направили „Војводина воде“. Па, једну дунавску обалу штити једна фирма, а друга штити другу обалу; подигну мало већи насип, а ови мало нижи и упропасте и једно и друго. Зна се тачно да систем мора бити јединствен и да се гледа општи интерес. Ако негде мора да се испусти вода, зна се тачно где се испушта и где је штета најмања. Ако одговорност постоји, а сигурно људски фактор увек постоји, понављам, постоје надлежне службе које се тиме баве. Ружно је да неко од појединаца каже – Пера је крив, Жика је крив итд.

На терену је врло тешко реаговати у правом моменту у неком граду. Неко је некада изградио град, ево, конкретно Параћин, и направио такву кривину у центру града да је угрожено… То је требало да се отклони некада, а сада не може јер су изграђене куће. Знате да чувено Бобиште код Лесковца није могло никада да се реши зато што је општина пре двадесет година дозволила да се направи насеље и да се сузи корито реке. Шта смо сада урадили? Морали смо да просечемо ново корито ван насеља, кроз поља, да преполовимо реку, кад су бујичне воде пола да иде новим током, а пола старим током. То решење је било добро, али скупо.

Према томе, могле су неке ствари да се предупреде. Понављам, ова катастрофа која нас је задесила, требало је видети и бити тамо, тешко је било за одбрану. Верујте, од првог секунда сам био у Текији. Замислите, када је кренула пет метара висока бујица, имате 50 метара до Дунава – да нису била ту три брода да прихвате народ, сви би отишли у Дунав. Ко год је упао у Дунав, никада га нису нашли. Људи су паркирали бродове и сви су бежали на брод. То је био једини спас. Схватите то. У историји нико није забележио тај водостај, толику силу, толику снагу.

Наравно, могло је да се предупреди. Можда ту није ни требало да се прави насеље када је исељен од Ђердапа овај део, него је у водотоку бујичне воде направљено насеље. Али, о том потом. То је урађено пре четрдесет година, шта да радимо.

Хвала вама на сарадњи, на једној коректној дискусији. Опозиција ће увек да критикује, али сви су одговорни за ово и сви су били у неким владама када су многе ствари могле да се ураде. Нисте ви лично, али партије су биле. Сви су пропуштали и пребацивали лоптицу, али цех је платила ова влада и то се тада догодило. Могло је у некој претходној, али није. Ово је наук за будућност, да ми урадимо све што можемо, да не пренесемо другима лоптицу па да они сутра буду криви итд. Десет влада уназад је криво за ово што се догодило. Сви помало. Овако нешто није забележено.

Још једном, хвала вам пуно на сарадњи. Могу вам рећи да је Србија пуно добила, а да ћете сви ви ово подржати и учинити једну добру ствар за овај народ који једва чека да се овако нешто усвоји. Хвала.

ПРЕДСЕДАВАЈУЋИ: Хвала. Пошто на листама посланичких група нема више пријављених за реч, пре закључивања заједничког јединственог претреса питам да ли желе реч председници, односно представници посланичких група или још неко ко није искористио своје право из члана 96. Пословника?

Реч има народни посланик Борислав Стефановић. Имате три минута.

БОРИСЛАВ СТЕФАНОВИЋ: Морам да кажем, господине председавајући, господине министре, уважене колеге, да смо и данас на овој расправи видели како може и опозиција и већина у овој сали да се сложи око онога што је несумњиво добро за државу Србију.

Исто тако, могли смо да видимо, нажалост, у другом делу седнице оно што је Бранислав Нушић рекао – да је слобода често фраза, а тиранија је увек истина. Ту нема никаквог заобилажења, то се види као на длану. Сви знамо шта се дешава, сви слушамо исте речи, увреде, неистине, сви исти Пословник држимо у рукама, с тим што ови из већине имају неке књижице које ми нисмо добили, а ми имамо ове са крутим корицама.

(Нинослав Гирић: Добићете.)

Хвала. Онда, знате, лидер већине овде прича тринаест и по минута о једном предузећу. Никога није брига што то нема везе са темом и са Пословником.

(Председавајући: Господине Стефановићу, управо говорите оно што неком другом покушавате да замерите. Замолио бих вас да причате о теми.)

Добро, значи, ја сада нећу моћи о „Ласти“ да причам?

(Председавајући: Ја вас молим да говорите о теми.)

Хајде да покушамо.

(Председавајући: Управо у свом говору покушавате да кажете да неко од посланика није говорио о теми.)

То хоћу да вам кажем.

(Председавајући: Али, онда чините исто оно што замерате другима. Не улазим у то да ли је истина или не.)

Узимате ми време непотребно. Дакле, министарство Републике Србије је пренело управљање и газдовање над 6.000 километара путева у Војводини на АП Војводину иако она нема предузеће за то. Онда су то пренели на локалне самоуправе, па су онда на крају то пренели на „Путеве Србије“, јавно предузеће, апропо оног моста који је данас доста спомињан, тако да нема везе са истином то што смо овде чули малопре, никакве везе. Чак да је нацртају, не би је препознали. Али то никога овде не зауставља да износи шта му падне на памет.

Такође, ту се сада појављује прича о губицима, о једном ненародном, злом режиму, о недомаћинском пословању једног предузећа на чијем је челу био пријатељ и друг по струци и ватерполу господина Бабића, господин Совровић. Он је био уз нас, али је остао уз напредњаке. Дакле, тај исти који је правио те губитке и све то што причају је онда прешао код вас, па сте га хапсили после. Значи, истине ради, то се мора рећи.

Имамо споразум који регулише превентивно да се две државе припреме за непогоду, за катаклизму, за ужас, за поплаву, за пожар. Уместо о томе како ћете ви то да урадите, научени на вашем незнању и неспособности током поплава у мају, уместо о томе да причамо, ми сада причамо шта је радио бивши режим, шта сте ви радили, а истина је необорива.

(Председавајући: Време, господине Стефановићу.)

Није време, одузели сте ми тридесет секунди.

(Председавајући: Пустио сам вас петнаест секунди више и нисам хтео да вас прекидам, али мислим да сте тиме што сте рекли увредили не само чланове парламента, него и грађане Србије.)

Зашто?

(Председавајући: Да назовете тако једну несрећу која се десила Републици Србији тим речима, да употребите те речи.)

Које речи?

(Председавајући: Господине Стефановићу, завршите, молим вас.)

Реците ми шта, како сам повредио?

(Председавајући: Молим вас, завршите.)

Рекао сам да је у питању катаклизма, рекао сам да је у питању несрећа, шта сам увредио? Не разумем.

ПРЕДСЕДАВАЈУЋИ: Између тога што сте рекли. Захваљујем, господине Стефановићу.

Реч има народни посланик, шеф Посланичке групе СНС, Зоран Бабић.

(Борислав Стефановић: Зашто?)

Поменули сте његово име и презиме. По том основу је данас свако други добио реплику. Изволите, господине Бабићу.

ЗОРАН БАБИЋ: Захваљујем, господине Бечићу. Некако, навика, навика да се суочавамо са мржњом, навика да се суочавамо са веома опасним вибрацијама које долазе са друге стране, са неким чудним поимањем демократије да једна страна, ма колико она била мала, ма колико она немала поверење и утемељење код грађана Републике Србије, може да поставља и увреде, може да поставља нека свевидећа ока, може да вређа, може да мрзи, може да поставља питања, а да друга страна нема право ни на одговор, и то одговор утемељен у истини, у извештајима, у врло тачним бројкама.

Шта би било да сам говорио о „Крушику“ и Ваљеву? Шта би било када бисмо говорили о „Електромрежи Србије“ и постављеном питању, на које је добијен одговор? А све то што „Електромрежа Србије“ ради сада у једном делу Београда урађено је на основу сагласности и пројекта који је урадио бивши режим, а сада смо ми одговорни што само извршавамо и настављамо са тим пројектом.

Докле ћемо се више суочавати са том мржњом? Јер, то није мржња према мени лично (немам проблем, никакав), према мојој породици, према нашим породицама, према мојим колегама. То је мржња према људима који су нас овде послали. Никога нисам поменуо лично, нити ћу то убудуће радити. Нити ћу било кога оптуживати, нити ћу кога бранити, био он из Српске напредне странке или не. Али оно што је чињеница јесте да је „Ласта“, као и многе друге компаније у Србији, осим њихових приватних компанија, за време бившег режима доживела девастацију, отимачину и презадуживање.

ПРЕДСЕДАВАЈУЋИ: Захваљујем.

Закључујем заједнички јединствени претрес.

Прелазимо на 6. тачку дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ

Примили сте Предлог одлуке који је поднела народни посланик др Дијана Вукомановић, председник Посланичке групе СПС.

Пре отварања јединственог претреса подсећам вас да, према члану 193. а сходно члану 97. Пословника Народне скупштине, укупно време за расправу у начелу за посланичке групе износи пет часова, као и да се ово време распоређује на посланичке групе сразмерно броју народних посланика и чланова посланичке групе.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 192. став 3. Пословника Народне скупштине, отварам јединствени претрес о Предлогу одлуке о изменама Одлуке о избору чланова и заменика чланова одбора Народне скупштине Републике Србије.

Да ли представник предлагача, народни посланик Дијана Вукомановић, жели реч? (Не.)

Да ли реч желе председници, односно представници посланичких група? (Не.)

Стигла је само једна пријава за реч у јединственом претресу о Предлогу одлуке. Реч има проф. др Владимир Павићевић. Изволите.

ВЛАДИМИР ПАВИЋЕВИЋ: Даме и господо народни посланици, поштовани председавајући, господине Бечићу, нажалост, посланици Нове странке мораће да гласају против Предлога одлуке о изменама Одлуке о избору чланова и заменика чланова одбора Народне скупштине који је предложила, односно доставила Посланичка група СПС, чија је председница госпођа Дијана Вукомановић.

Молим вас само да ми дозволите да образложим зашто овог пута не можемо да гласамо за овај предлог, иако смо у претходним ситуацијама гласали за предлоге одлука које се тичу избора чланова одбора без обзира на то из које посланичке групе да су ти предлози стизали.

(Председавајући: Изволите, господине Павићевићу. Имате ваших пет минута, у ствари, још четири минута.)

Госпођа Вукомановић је, као председница посланичке групе, послала један Предлог одлуке о изменама Одлуке о избору чланова где се предвиђа да се неки народни посланици разрешавају дужности чланова одбора Народне скупштине и уместо њих за чланове одбора бирају неки други народни посланици. Таквих је осморо овде и сви су из СПС-а. Шта је моја замерка? Обраћам се, пре свега, госпођи Вукомановић. Ми смо …

(Председавајући: Не можете директно да се обраћате. Можете мени као председавајућем.)

Па да, вама, али госпођи Вукомановић да се пренесе. Дакле, ви да саопштите госпођи Вукомановић.

Ми смо овде, још када је конституисан овај сазив Скупштине, када су конституисани скупштински одбори, када се одлучивало о замени неких чланова одбора, сваки пут гласали „за“, уз аргументацију и предлог. Аргументација је да скупштински одбори треба да раде. Али наш предлог је тада био да посланичке групе које имају већи број чланова (нарочито највећа посланичка група, а онда редом друге) треба да негују један посебни демократски дух тиме што ће, упркос томе што Пословником није предвиђено да се самостални народни посланици, у овом случају Нове странке, могу кандидовати за чланове одбора, да у њихово име или у име своје посланичке групе нас као самосталне народне посланике за чланове одбора предложе председници тих посланичких група.

Шта сам ја сматрао? Мислим да је тачно да је добар демократски обичај, који је важио, мислим, у овој скупштини у претходним сазивима, да најпре највећа посланичка група, и у њено име господин Бабић, предложи некога од самосталних посланика за члана одбора Народне скупштине Републике Србије. То је добар демократски обичај.

Будући, господине председавајући, да господин Бабић није у ових шест месеци предложио нити господина Живковића, нити мене да будемо пуноправни чланови било ког одбора Народне скупштине, онда сам сматрао да је у реду да данас, у оквиру ове тачке дневног реда, упитам госпођу Вукомановић – зашто госпођа Вукомановић, као шефица посланичке групе која је део владајуће коалиције, такође за ових шест месеци није показала један посебан осећај, да кажемо, за овај добар демократски обичај?

Сматрам следеће, закључио сам то на основу разговора са народним посланицима: да нема ниједне особе, ниједног народног посланика у посланичком клубу СПС који би гласао, на пример, против тога да госпођа Вукомановић као председница посланичке групе предложи господина Живковића или мене да будемо пуноправни чланови неког од одбора у Скупштини Србије.

Подсећам вас, поштована господо и поштовани председавајући, да, према нашем пословнику, имамо 19 одбора Народне скупштине. У сваком од тих одбора имамо места за 17 народних посланика. Када то помножите, дођете до броја 323. Дакле, у нашим одборима има 323 места за народне посланике који су изабрани да представљају интересе грађана Републике Србије. Питао сам се следеће: како то да ни господин Бабић ни госпођа Вукомановић, која води посланичку групу која је део владајуће коалиције, нису закључили у ових шест месеци да макар за једно, дакле, само једно, од ова 323 места треба да се препоручи или предложи да самостални посланик буде члан одбора, за једно место од ова 323?

(Председавајући: Време.)

Предлажем само да се у неком наредном предлогу одлуке ова грешка поправи.

ПРЕДСЕДАВАЈУЋИ: Захваљујем, господине Павићевићу. Пре него што дам реч господину Бабићу, само бих имао ситан коментар, ако ми не замерите. Ваше неискуство је допринело да будете у оваквој ситуацији. Требало је прво да сачекате да се распореде у вашој бившој коалицији та места и тек после тога да иступите из те посланичке групе, тако да бисте били сада чланови одбора.

Изволите, реч има народни посланик господин Бабић.

ЗОРАН БАБИЋ: Господине председавајући, мој одговор је – нећу. Мој одговор је – нећу да кршим закон. А закон који дефинише рад народних посланика је Пословник о раду. Нећу да кршим Пословник о раду. Пословник о раду, који је писала друга скупштинска већина, дефинисао је да самостални народни посланици, а било их је и у деветом сазиву, било их је и у осмом сазиву, не могу да буду чланови било којег скупштинског одбора.

Да ли претходни говорник тражи од мене да кршим закон? Нећу то да радим. Као што нећу да кршим изборну вољу грађана Србије. Изборна воља грађана Србије је светиња. За мене је светиња, за Српску напредну странку је светиња. Биралишта су места где се одређује и број одбора, и ко ће седети овде и ко ће седети у Немањиној. Грађани Србије то кажу.

Што се тиче тог демократског капацитета, мислим да би претходни говорник требало да пође од позива на тај демократски капацитет у оним посланичким групама које имају то „демократски“ у префиксу свог имена. Са њима је делио предизборне вредности, па зашто не дели и постизборне вредности? На погрешну адресу куца господин Павићевић већ недељама. Мој одговор, одговор Српске напредне странке је дефинитивно – нећемо кршити изборну вољу грађана, нећемо кршити закон, а куцање на врата... Мораће да покуца на друга врата.

ПРЕДСЕДАВАЈУЋИ: Захваљујем. Реч има народна посланица др Дијана Вукомановић.

(Владимир Павићевић: Поменут сам презименом.)

Нисам чуо помињање презимена, молим вас.

ВЛАДИМИР ПАВИЋЕВИЋ: Господине Бабићу, да ли сте поменули моје презиме? Поменуо је, господине Бечићу, молим вас, ево господин Бабић каже да је поменуо моје презиме. Човек потврђује да је поменуо моје презиме.

ПРЕДСЕДАВАЈУЋИ: Верујте, ја нисам чуо, видећу после у стенограму. Госпођо Вукомановић, добили сте реч, изволите.

ДИЈАНА ВУКОМАНОВИЋ: Захваљујем се уваженом колеги народном посланику. Ово је прилика да афирмишем програм Социјалистичке партије Србије, која се заиста залаже да увек, у свакој прилици социјалисти помажу немоћнима и слабијима од себе. Међутим, мислим да би се и уважени колега сложио са мном да би оно што је он тражио од нас, дакле да ми користимо велику подршку, значајну подршку коју смо добили од наших бирача да бисмо помагали слабе и немоћне, да би то већ прешло у самилост и милосрђе. Мислим да нико не жели да гради своју политичку каријеру тако што ће му неко додељивати мрвице учешћа у одлучивању, у власти.

Према томе, мислим да је овај апел за помоћ, за милосрђе, за самилост требало упутити неким другим уваженим шефовима посланичких група на чијој су листи представници Нове странке учествовали на изборима.

Заиста се захваљујем, схватићу ово као једну добронамерну иницијативу. Истовремено изражавам задовољство што уважени колега који је рекао да неће гласати за наш предлог замене чланова или заменика чланова одбора није успео да изнесе ниједан убедљиви аргумент зашто наши кадрови не би могли одговорно и часно да обављају те дужности. Дакле, самилост и милосрђе не очекујте од нас.

ПРЕДСЕДАВАЈУЋИ: Захваљујем, госпођо Вукомановић.

Да ли желите реплику или по Пословнику?

ВЛАДИМИР ПАВИЋЕВИЋ: Даме и господо народни посланици…

(Председавајући: Господине Павићевићу, одговорите ми да ли желите реплику или по Пословнику?)

Да ли ви, господине Бечићу, не желите да се ја на достојанствен начин обраћам народним посланицима када добијем право на реч?

(Председавајући: Да ли само можете да одговорите да ли желите право на реплику, пошто је поменута ваша странка и кажете да је поменуто ваше име, или Пословник?)

Даме и господо народни посланици…

(Председавајући: Само ми кажите по ком основу вам дајем реч да бих могао да вам дам реч, реплика или повреда Пословника?)

Молим вас, поштовани господине Бечићу, да сами одлучите по ком основу желите да ми дате реч.

(Председавајући: Имате реплику, два минута.)

Реплика, два минута, у реду. Ово су два минута за претходна, морам да кажем, два излагања, јер је и господин Бабић сам вама поручио да је поменуо моје презиме, иако ви то нисте чули, а госпођа Вукомановић је сада такође говорила о нечему што сам ја говорио и сматрам да ме је погрешно интерпретирала.

Сматрам следеће: у реду је да господин Бабић, као председник најбројније посланичке групе овде, каже – нећу да предложим ниједног од самосталних народних посланика да буде пуноправни члан одбора, било којег, Народне скупштине. Шта је, поштовани председавајући, важно да знамо? Када господин Бабић саопшти то, онда господин Бабић заправо саопштава да Напредна странка не жели у овој скупштини да негује добре демократске обичаје, а то је огромни проблем, ја мислим. То је реплика господину Бабићу, поштовани председавајући Бечићу. Распоредио сам то на по минут.

Да кажем и поштованој госпођи Вукомановић – сматрам да је такође велики проблем када неко ко је политиколог, ко је докторирао у области политичких наука, термине милост, самилост и сличне користи да описује добру демократску праксу и обичаје. Да је то неко овде у Народној скупштини повезао, а да није дипломирао, магистрирао и докторирао на Факултету политичких наука, био бих спреман да то разумем, али овај наступ овде не могу да разумем и изједначавам га са оним што је био наступ господина Бабића. Хвала.

ПРЕДСЕДАВАЈУЋИ: Захваљујем, господине Павићевићу. Пошто сте поменули име и презиме господина Бабића, нажалост, морам да дам реплику.

Изволите, реч има народни посланик Зоран Бабић.

ЗОРАН БАБИЋ: Господине председавајући, поштоване колегинице и колеге народни посланици, овај пренос прате грађани Републике Србије и тачно се зна ко шта каже. Мени не треба адвокат и неко ко ће тумачити моје речи. Јасно и гласно сам рекао – нећу кршити закон, нећу кршити Пословник, нећу кршити изборну вољу грађана Републике Србије, и поменућу то још милион пута.

Међутим, ово ми на нешто друго мирише. Ово је понуда. Ја мислим да се претходни говорник жестоко нуди да уђе у коалицију или са госпођом Вукомановић или са Српском напредном странком. Знате, то су неке ствари које су демократске, које су исправне. Можемо да комуницирамо, сумњам, али можемо да комуницирамо, тако да уколико је то у правцу прављења неких будућих коалиција или да се претходни говорник нуди, добро, разговараћемо, заиста.

Али, у овој димензији коју је ограничила књига коју господин Павићевић управо држи у руци, не знам да ли ће да ме гађа или ће да се позове на одредбе Пословника, ни један једини члан не дефинише да независни народни посланици могу да буду чланови одбора. Али, да могу да узму учешћа у раду, да могу да дискутују на свакој седници одбора, да могу да дају своје мишљење, то у сваком случају могу, тако да ова Народна скупштина заиста има демократски тон и не желим да се било шта спочитава Народној скупштини, која је значајнија од сваког појединца, од сваког од нас, која ће нас надживети. Да се на такав начин вређа држава, нећу дозволити.

ПРЕДСЕДАВАЈУЋИ: Захваљујем, господине Бабићу. Господине Павићевићу, мислим да немате право на реплику, али сами сте…

(Владимир Павићевић: Како немам?)

Господине Павићевићу, само ако можете да ме саслушате. Сама чињеница да сте подигли Пословник... Јасно вам је да немате право на реплику.

Друго, други пут вас молим, да се не би, као у овом случају, неко забринуо да нећете нешто да урадите са тим пословником, сачекајте да прво говорник заврши па тек онда рекламирајте Пословник, јер у овом случају, када раније устанете, скочите и машете, онда неко помисли да желите да га гађате.

Изволите, повреда Пословника.

ВЛАДИМИР ПАВИЋЕВИЋ: Даме и господо народни посланици, поштовани господине Бечићу, сматрам да је малопре повређен члан 108. Пословника Народне скупштине, у којем пише овако: „О реду на седници Народне скупштине стара се председник Народне скупштине.“

Поштовани председавајући, било је неколико тренутака када сте ви својим неделањем показали да се не старате о реду у вођењу седнице Народне скупштине, а сами сте, ја мислим, допринели у једном тренутку. Само ћу да вам наведем који су то моменти како бих објаснио зашто је повређен Пословник у члану 108.

Када ви, поштовани председавајући, на пример, мени кажете да ако ја подигнем ову књигу, која носи назив „Збирка прописа“ и садржи Пословник Народне скупштине... То значи, господине Бечићу, да ја хоћу да интервенишем по Пословнику. Не можете ви да тумачите да ја, када подигнем књигу, хоћу да гађам књигом господина Бабића.

ПРЕДСЕДАВАЈУЋИ: Господине Павићевићу, дозволите…

ВЛАДИМИР ПАВИЋЕВИЋ: Могу ли да наставим два минута?

ПРЕДСЕДАВАЈУЋИ: Наставићете, дозволите само. Волео бих да речи које изговорим правилно тумачите. Замолио сам вас да када желите да рекламирате Пословник сачекате да заврши говорник и тек онда да рекламирате Пословник, јер овако, у току говора, када устанете нагло и махнете Пословником, неко, као у овом случају господин Бабић, може да помисли да желите тим пословником нешто друго…

ВЛАДИМИР ПАВИЋЕВИЋ: Не знам какви су то страхови у питању.

ПРЕДСЕДАВАЈУЋИ: Ја сам само чисто једну сугестију дао, да се не би посланици који говоре у том тренутку забринули да ви желите у жару дискусије нешто друго са тим пословником, да ипак сачекате да народни посланик заврши, па да онда, у том тренутку, устанете, и ја ћу вам врло радо дати право да образложите повреду Пословника. Изволите.

ВЛАДИМИР ПАВИЋЕВИЋ: Разумем шта сте хтели да кажете, али морам да додам, на основу ове прве интервенције, да када ја, на пример, помислим да се један народни посланик не држи у свом говору садржине Пословника, а да ви не интервенишете, поштовани председавајући, једино што мени преостаје јесте да подигнем ову збирку прописа и вама дам знак да је требало да интервенишете, упозорите народног посланика да крши Пословник, како се та пракса не би овде усталила. То је једна ствар, господине Бечићу.

ПРЕДСЕДАВАЈУЋИ: Извињавам се, захваљујем, значи, уводимо нову праксу у Народну скупштину. До сада, за ових осамнаест година, ниједан посланик то није поменуо. Захваљујем на увођењу нове праксе. Значи, када ви у току говора неког говорника подигнете Пословник, то значи да ја у том тренутку треба да га прекинем?

ВЛАДИМИР ПАВИЋЕВИЋ: Упозорите.

ПРЕДСЕДАВАЈУЋИ: Мислим да то није по Пословнику. Господине Павићевићу, молим вас, завршите.

ВЛАДИМИР ПАВИЋЕВИЋ: Не знам колико имам времена.

ПРЕДСЕДАВАЈУЋИ: Завршите, ја ћу вас прекинути када …

ВЛАДИМИР ПАВИЋЕВИЋ: Али, да се оријентишем мало временски.

Друга ствар, поштовани господине Бечићу, господин Бабић је малопре рекао да он неће да крши закон. Морам само да кажем, поводом члана 108, да господин Бабић неће прекршити ниједан закон и ниједно правило ако господина Живковића или мене кандидује у име своје посланичке групе да будемо чланови одбора Скупштине, поштовани …

ПРЕДСЕДАВАЈУЋИ: Захваљујем, господине Павићевићу.

ВЛАДИМИР ПАВИЋЕВИЋ: Молим вас, нисам завршио.

ПРЕДСЕДАВАЈУЋИ: Време вам је истекло.

ВЛАДИМИР ПАВИЋЕВИЋ: Није ми истекло, имам још тридесет секунди, ја сам бројао.

ПРЕДСЕДАВАЈУЋИ: Још тридесет секунди? Изволите.

ВЛАДИМИР ПАВИЋЕВИЋ: Само да додам у завршетку овог наступа, ја могу да разумем да Посланичка група СНС жели подршку Зорана Живковића и моју у овој скупштини, али за овакву политику коју води Александар Вучић не може да се… (Искључен микрофон.)

ПРЕДСЕДАВАЈУЋИ: Господине Павићевићу, господин Бабић је поред онога што сте ви рекли рекао једну веома важну ствар, да не жели да крши изборну вољу грађана.

Реч има госпођа др Дијана Вукомановић.

ДИЈАНА ВУКОМАНОВИЋ: Поштоване колегинице и колеге, Михољско је лето, сунчан је дан, изгледа да смо сви инспирисани да водимо, рекла бих, једну добронамерну дискусију.

Заиста сам почаствована што мој уважени колега наглашава чињеницу да смо и он и ја, као и многи други овде, завршили исту школу, или да смо интелектуалци. Али, исто тако, наглашавам чињеницу да ово није сасвим случајно, та његова добра воља да тражи помоћ и подршку од Социјалистичке партије Србије. Пошто смо сви ми добро обавештени, желим овако јавно, а верујем да се ни он неће постидети те чињенице, да кажем да смо недавно имали задовољство да га угостимо у Главном одбору СПС-а. Али, није било опозиционо деловање, што се тиче СПС-а, колико знам. Можда је сад прилика да то обнародујемо, да господин колега, уважени високи функционер Нове странке, намерава да пише још једну нову књигу о бившем председнику Слободану Милошевићу. Претпостављам да је ова његова молба за помоћ око кадрирања унутар Народне скупштине на трагу те његове личне амбиције.

Нагласила бих, такође, да се заиста сви ми боримо на првом месту за подршку грађана, не бирамо средства. Ово је једно од симпатичнијих средстава да бисмо ојачали наше политичке позиције. Али, исто тако смо одговорни према грађанима. Свако ово место у Скупштини Србије пореске обвезнике кошта око 20.000 евра; говорим у еврима, а то је преко два милиона динара. Можемо се шалити унедоглед, има времена, као што сам рекла, сунчан је дан, али вас заиста молим да водимо озбиљне, аргументоване расправе и да не злоупотребљавамо ни време ни пажњу наших гледалаца. Хвала.

ПРЕДСЕДАВАЈУЋИ: Госпођо Вукомановић, управо ме обавештава народни посланик Павићевић да не износите тајне које сте сада изнели.

Реч има господин Павићевић, повреда Пословника. Изволите.

ВЛАДИМИР ПАВИЋЕВИЋ: Даме и господо народни посланици, поштовани председавајући господине Бечићу, мислим да је сада прекршен члан 107. Пословника Народне скупштине, који се тиче достојанства народних посланика и достојанства Народне скупштине. Достојанство се тиче и неке истине.

Морам сада да објасним како је прекршен Пословник. Никада нисам био гост Главног одбора Социјалистичке партије Србије, господине Бечићу. Никада. То што сам ја један од ретких народних посланика у овом сазиву Народне скупштине који од тачке до тачке дневног реда сваке седнице Народне скупштине показују отвореност за дијалог, за расправу о свим питањима о којима се расправља у овој Народној скупштини, мислим да је то једна добра ствар. Овде и треба да водимо демократски дијалог, али је веома важно да током расправа не износимо неке неистине које се тичу… (Искључен микрофон.)

ПРЕДСЕДАВАЈУЋИ: Господине Павићевићу, сад ме опомињете и кад реагујем. Ја сам реаговао на излагање госпође Вукомановић и упозорио сам да не износи тајне, а ви ми сада опет кажете да нисам реаговао и да кршим Пословник. Молим вас, договорите се да ли треба да реагујем или не.

Реч има народни посланик Зоран Бабић, реплика, пошто сте поменули његово име и презиме.

ЗОРАН БАБИЋ: Не моје име и презиме, нисам ја битан, поменуто је име Српске напредне странке и председника Владе Републике Србије господина Александра Вучића, а ја сам шеф посланичке групе странке господина Вучића.

(Председавајући: Изволите, господине Бабићу, имате право на реплику.)

Неко је био искрен, а неко други је поцрвенео. Занимљиво. И, у занимљивом правцу се одвија ова дебата. Ја бих волео, господине Бечићу, да је још више раширите и проширите, и ту заиста немам проблем са истином, да се до истине дође и да истину сазнају грађани Републике Србије. Оно због чега реагујем јесте то што је онако у последњој реченици, пошто су тада обично неки људи најхрабрији, последња реченица и – на врата, поменуто име, али и неподршка политици Александра Вучића.

Влада Републике Србије и господин Александар Вучић имају натполовичну подршку грађана Републике Србије. Та подршка не успављује, та подршка обавезује, та подршка је добијена на изборима, а не навијањем испред неке телевизије или не знам ти где другде. Та подршка је добијена на основу једне искрене политике и искрене жеље да се наше друштво мења, да се наше друштво реформише, да се наше јавне финансије поставе на здраве ноге, да се изграде институције. Једна дуготрајна и пожртвована борба против криминала и корупције, једна храбра политика, у веома ровитим и тешким међународним условима, све то је кулминирало. И, оно што смо могли да чујемо пре неко вече, и српска јавност, у једној емисији где су дати одговори на многа питања, где се показало да председник Владе, да СНС, да господин Александар Вучић има и вољу, и жељу, и план, и веру у бољу и пристојну будућност Србије и свих грађана Републике Србије.

ПРЕДСЕДАВАЈУЋИ: Захваљујем, господине Бабићу. Реч има др Дијана Вукомановић. Изволите.

ДИЈАНА ВУКОМАНОВИЋ: Дакле, истине ради, зато што је у нашој посланичкој заклетви речено да ћемо се борити за истину, значи, појашњење: поменут је Главни одбор; ја сам рекла – гост у Главном одбору наше партије. Седиште Главног одбора је Студентски трг. Дакле, врло добро сам обавештена да је господин народни посланик тамо затражио пријем код високог функционера СПС-а управо са тим објашњењем, амбицијом да пише књигу о Слободану Милошевићу. Према томе, рекла сам, овде смо зато да чињенице износимо на сто.

Сад, да ли је то био скривени покушај у договору са господином председником Нове странке, или неке његове личне амбиције, скривени покушај да понуди руку коалиционог партнерства са нама, ја то не бих тако далеко тумачила.

Једноставно, хоћу вам рећи, када кренете да прозивате СПС, ми заиста на транспарентан начин желимо да водимо политику. Значи, наше главно седиште је на Студентском тргу и чињеница јесте, о томе сам добро обавештена, да сте ви тамо ушли и да сте разговарали, колико знам, о књизи о Слободану Милошевићу. Немојте бежати од истине када прозивате Социјалистичку партију Србије.

ПРЕДСЕДАВАЈУЋИ: Захваљујем, госпођо Вукомановић. Реч има професор др Владимир Павићевић, повреда Пословника.

ВЛАДИМИР ПАВИЋЕВИЋ: Даме и господо народни посланици, поштовани господине Бечићу, сматрам да је управо повређен члан 106. Пословника Народна скупштина који каже да говорник може да говори само о тачки дневног реда. Госпођа Вукомановић, поштовани господине Бечићу, говори о свему осим о ономе што је тачка дневног реда.

Подсећам вас, поштовани господине Бечићу, шта је тачка дневног реда – мој предлог да шеф највеће посланичке групе, ако не он, онда шефица Посланичке групе СПС, покаже један осећај за добар демократски обичај који подразумева, поштовани господине Бечићу, да и самостални народни посланици треба да имају прилику да пуноправно учествују у раду одбора Скупштине Србије.

Све изван тога, да ли неко има интересовање да се бави анализом политика Слободана Милошевића, политика Александра Вучића, то је све, поштовани господине Бечићу, изван теме дневног реда.

ПРЕДСЕДАВАЈУЋИ: Господине Павићевићу, молим вас, пошто сте сада дали једну информацију која није тачна, овде није тренутно на дневном реду ваш предлог да се одређене посланичке групе, у овом случају СНС и Социјалистичка партија, одрекну два места у одборима; овде је, да не настављам даље, на дневном реду предлог др Дијане Вукомановић о измени одлуке о скупштинским одборима. Госпођа Вукомановић је причала о свом предлогу, рекла је због чега не може да вама уступи место. Такође, господин Бабић.

Када сам опоменуо говорника, госпођу Вукомановић, у ствари када сам дао сугестију да износи тајне у овој скупштини, ви сте ме прекинули због чега сам то урадио. Сада опет рекламирате Пословник, због чега нисам урадио. Стварно не знам и више не могу да разумем шта ви желите да урадим на данашњој седници, тако да бих вас молио да ми допустите да затворим ову седницу пошто смо исцрпли дневни ред.

(Владимир Павићевић: Поштовани господине Бечићу, дозвољавам вам да затворите седницу.)

Пошто на листама посланичких група нема више пријављених за реч, пре закључивања јединственог претреса питам да ли желе реч председници, односно представници посланичких група или још неко ко није искористио своје право из члана 96. Пословника?

На основу члана 98. став 4. Пословника, закључујем јединствени претрес о Предлогу одлуке.

Пошто смо обавили јединствени претрес, а с обзиром на то да на Предлог одлуке нису поднети амандмани, Народна скупштина ће, сагласно члану 160. став 3. Пословника, у дану за гласање одлучивати о Предлогу одлуке у целини. Настављамо рад сутра у 11.00 часова.

(Седница је прекинута у 15.15 часова.)